Jalah Vakeelun Ah Ziyaaraiy Kurevey Goiy Hadhaifi - Vaguthu\nކޮވިޑް-19 ގެ ބަލިމަޑުކަމުގެ ހާލަތު ކުރިމަތިވުމާ ގުޅިގެން މާފުށި ޖަލަށް ޒިޔާރަތް ކޮށްގެން ވަކީލު ބައްދަލުވުން ބޭއްވުމުގެ ފުރުސަތު ދިނުން މެދުކަނޑާލުމަށް ފަހު، މާދަމާ އިން ފެށިގެން ގާނޫނީ ވަކީލުންގެ ޒިޔާރަތް ކުރެވޭނެ ކަމަށް ކަރެކްޝަންސް ސާވިސް އިން ވިދާޅުވެއްޖެ އެވެ.\nކަރެކްޝަންސް އިން މިއަދު ނެރުނު ނޫސް ބަޔާނެއްގައި ވަނީ، މާފުށި ޖަލަށާއި އައްސޭރި ޖަލަށް ޒިޔާރަތްކޮށް ބަންދު މީހުންނާއި ގައިދީންނަށް އެ މީހުންގެ ވަކީލުންނާ ބައްދަލުކުރެވޭނެ އިންތިޒާމު މާދަމާއިން ފެށީގެން އޮންނާނެ ކަމަށެވެ. އެ ކަމަށް އެޗްޕީއޭއިން ނަގަން ޖެހޭ ހުއްދަ ނެގެމުގެ ކަންކަން ކުރަން ޖެހޭނީ ގައިދީ ނުވަތަ އޭނާގެ ވަކީލުން އަމިއްލައަށް ކަމަށް އެ ބަޔާނުގައިވެއެވެ.\nއެކަމަކު، އެއްވެސް ޖަލަކުން ކޮވިޑް-19 ގެ ވޭދަނައެއް ފެނިއްޖެނަމަ، އެ ޖަލަކަށް ޒިޔާރަތް ކޮށްގެން ވަކީލު ބައްދަލުވުން ބޭއްވުމުގެ ފުރުސަތު މެދުކަނޑާލެވޭނެ ކަމަށް ބަޔާނުގައިވެއެވެ. ޖަލަށް ޒިޔާރަތްކޮށް ބައްދަލުވުން ބޭއްވުމުގައި އެޗްޕީއޭގެ ގައިޑްލައިންތަކަށް ސަމާލު ކަން ދިނުމަށް ވެސް އެދިފައިވެއެވެ.\nކޮވިޑް-19 ގެ ބަލިމަޑުކަން ކުރިމަތިވުމުން ޖަލަށް ޒިޔާރަތް ކޮށްގެން ވަކީލުން ބައްދަލުވުން ބޭއްވުމުގެ ފުރުސަތު ނުދިން ނަމަވެސް ވީޑިއޯ އަދި ފޯނު ކޯލް މެދުވެރިކޮށް ވަކީލު ބައްދަލުވުމުގެ ފުރުސަތު ދީފައިވެއެވެ.\nކަރެކްޝަންސް އިން ވިދާޅުވީ، ކުރިން ވެސް ހަމަޖައްސަމުން ދިޔަ ވީޑިއޯ އަދި ފޯނު މެދުވެރިކޮށް ބާއްވާ ބައްދަލުވުންތަކުގެ ފުރުސަތުތައް ވެސް ދެމުންދާނެ ކަމަށެވެ.


COVID-19 aa gulhey masakkathugai voluneer kurumah AEH in hulhuvaalaifi - AO News\nކޮވިޑް-19 އާ ގުޅޭ މަސައްކަތުގައި ވޮލަންޓިއާ ކުރުމަށް އޭއީއެޗް އިން ހުޅުވާލައިފި\nކޮވިޑް-19 އާ ގުޅޭ މަސައްކަތުގައި ވޮލަންޓިއާ ކުރުމުގެ ފުރުސަތު އައްޑޫ އެކުއެޓޯރިއަލް ހޮސްޕިޓަލް (އޭއީއެޗް) އިން ހުޅުވާލައިފިއެވެ.\nއޭއީއެޗް އިން މިއަދު ކުރި އިޢުލާނެއްގައި ބުނެފައި ވަނީ ކޮވިޑް-19 އާއި ގުޅޭ މަސައްކަތުގައި ވޮލެންޓިއަރުންގެ ގޮތުގައި ހަރަކާތްތެރިވުމަށް ޝައުޤުވެރިވާ ފަރާތްތަކަށް އެކަމުގެ ފުރުޞަތު އާންމުކޮށް ހުޅުވާލެވިފައިވާ ކަމަށެވެ.\nއެހެންކަމުން، ކޮވިޑް-19 އާއި ގުޅޭ ކަންކަމުގައި ވޮލަންޓިއަރުންގެ ގެގޮތުގައި ހަރަކާތްތެރިވާން ޝައުޤްވެރިވާ ފަރާތްތަކުން 20 ސެޕްޓެމްބަރ 2020 ވާ އާދީއްތަ ދުވަހުގެ 12:00 ގެ ކުރިން ސީވީ އާއި އެކު އެކަމަށް އެދި އެ ހޮސްޕިޓަލަށް ސިޓީ ހުށަހެޅުމަށް އޭއީއެޗް އިން ވަނީ އެދިފައެވެ.\nމީގެ އިތުރުން އެ ހޮސްޕިޓަލުގެ އީމެއިލް [email protected] ނުވަތަ [email protected] އަށް ފޮނުވާ ސިޓީ އަދި ސިވީ ވެސް ބަލައިގަނެވޭނެ ކަމަށާއި، އިތުރު މަޢުލޫމާތު ހޯދުމަށް އެދޭ ފަރާތްތަކުން [email protected].gov.mv އަށް އީމެއިލް ނުވަތަ ފޯން 6885046 އަށް ގުޅުމަށްވެސް އެ ހޮސްޕިޓަލުން ވަނީ އެދިފައެވެ.\nކޮރޯނާވައިރަސްކޮވިޑް-19އައްޑޫ އެކުއެޓޯރިއަލް ހޮސްޕިޓަލްއޭއީއެޗް


Covid-19: Bali Meehunnai Medhu India In Amal Kuranee Janavaarunnah Vureves Ihaanethikoh - Vaguthu\nކޮވިޑް-19 ޖެހޭ މީހުންނާއި މެދު އިންޑިއާ އިން އަމަލު ކުރަނީ ޖަނަވާރުންނަށް ވުރެ ވެސް އިހާނެތިކޮށް!\nކޮވިޑް-19 ޖެހޭ މީހުންނާއި މެދު އިންޑިއާ އިން އަމަލު ކުރަނީ ޖަނަވާރުންނާއި މެދު ވެސް ބަޔަކު އަމަލު ކުރާނެ ގޮތައްވުރެ އިހާނެތިކޮށް ކަމަށް އިންޑިއާގެ ސުޕްރީމް ކޯޓުން ބުނެފިއެވެ.\nހާއްސަކޮށް ކޮވިޑް-19 ޖެހިގެން މަރުވާ މީހުންގެ ހަށިތަކާއި އަދި ބަލި ޖެހޭ މީހުންނާއި މެދު އެހެން މީހުން އަމަލުތައް ބަހައްޓާ ގޮތާއި މެދު ކަންބޮޑުވުން ފާޅުކޮށް އިންޑިއާގެ ސުޕްރީމް ކޯޓުން ނެރުނު ބަޔާނެއްގައި ބުނީ މިހާރު ގިނަ މީހުންގެ އަމަލުތައް ހުރީ އިންސާނީ ކަރާމާތް ހިފަހައްޓޭފަދަ ގޮތަކަށް ނޫން ކަމަށެވެ.\n"އެއް ހާދިސާއެއްގައި މަރުވެފައިވާ މީހެއްގެ ހަށިގަނޑު އޮތީ ކުނިތަކެއްގެ ތެރޭގައެވެ. ބަލި މީހުން މަރުވަމުން ދަނީ އެމީހުންނަށް އެހީތެރިވާނެ، ފަރުވާއެއް ދޭނެ އެއްވެސް މީހަކު ކައިރީގައި ނެތިއެވެ." ސުޕްރީމް ކޯޓުން ބުންޏެވެ.\nއިންޑިއާގެ ސުޕްރީމް ކޯޓުން ވަނީ ކޮވިޑް-19 ޖެހިގެން ފަރުވާދޭ މީހުންނާއި، މަރުވާ މީހުންނާއި މެދު، އިންސާނުންނާއި މެދު ކަންތައް ކުރަން ޖެހޭނެ ރިވެތި އުސޫލުންތައް ކަންތައްތައް ކުރެވޭކަން ކަށަވަރު ކުރުމަށް އިންޑިއާ ސަރުކާރަށް ގޮވާލާފައެވެ.\nއިންޑިއާގައި ކޮވިޑް-19 ޖެހޭ ބައެއް މީހުންގެ ހަށިތަކުގައި ވާޖަހައިގެން އެއްތަނުން އަނެއް ތަނަށް އުފުލަމުން ގެންދެއެވެ. އަދި ބަލި ޖެހިގެން މަރުވާ މީހުންގެ ހިންދޫންގެ އާދަކާދައިގެ މަތިން އަންދާލާއިރު ވެސް ހަށިތަކާއި މެދު އިހްތިރާމް ކުޑަވާ ގޮތައް އަމަލުތައް ކުރަމުން ގެންދާ ކަމަށް އިންޑިއާގެ މީޑިއާތަކުން ބުނެއެވެ.\nކޮވިޑް-19 އަށް އިންޑިއާގައި ފައްސިވާ މީހުންގެ އަދަދު އިތުރުވެ، ހޮސްޕިޓަލްތައް ދަނީ ފުރެމުންނެވެ. ރަސްމީ ތަފާސްހިސާބުތަކުން ދައްކާ ގޮތުގައި އިންޑިއާގައި ކޮވިޑް-19 ޖެހިގެން 8890 މީހަކު އިންޑިއާ އިން ވަނީ މަރުވެފައެވެ. ނަމަވެސް މީޑިއާތަކުން ބުނާ ގޮތުގައި ކޮވިޑް-19 ޖެހިގެން އިންޑިއާ އިން މަރުވެފައިވާ މީހުންގެ އަދަދު އެއަށްވުރެ އެތައް ގުނައެއް އިތުރު ވާނެއެވެ.\nޖޫން 13, 2020 11:19\nކޮންދުވަހަތޯ އެމީހުން އިންސާނުންނަކީ އިންސާނުންކަން ދަންނަނީ ނަމަވެސް މިޤައުމުގައި އެމީހުންވަރު ބައެއް ނެތިގެން އުޅެބަޔަކުވެސް އެބަތިބި\nޖޫން 13, 2020 11:55\nގެރިއެއްގެ ކަރުގައި ދަންމަޅިއެއްއައްސައިގެން ދަމާބަލަ\nޖޫން 13, 2020 12:46\nއިންޑިޔާގެ ސްޕުރީމުކޯޓުން އަމުރުނެރެބަލަ ގެރިމޯދީ ރާއްޖެފޮނުވި އިންޑިޔާގެ ސިފައިން ވަގުތުން އިންޑިޔާ ޔަށް ގެންދިޔުމަށް އަދި އެހެންގައުމުތަކުގެ ދާހިލީ ކަންކަމާ ނުބެހުމަށް އަންގާ އިންޒާރު ކޮށް


Vaahaka Maizan mubaaraathuga baiverivumah ithuru furusathe - vNews.mv\nވީއޮންލައިންގެ "ވާހަކަ މައިޒާން" މުބާރާތުގައި ބައިވެރިވުމަށް އިތުރު ފުރުސަތެއް\n08 May 2016, 23:07\nރަމަޟާން މަހަށް އަމާޒުކޮށް ވީއޮންލައިނުން ކުރިއަށް ގެންދާ "ވާހަކަ މައިޒާން" މުބާރާތުގައި ބައިވެރިވުމަށް އިތުރު ފުރުސަތެއް ދީފި އެވެ.\nމި މުބާރަތަކީ ވާހަކަ ލިޔުމަށް ޝައުގުވެރިވާ ފަރާތްތަކަށް އަމާޒުކޮށް ރަމަޟާން މަހަށް ހާއްސަކޮށްގެން ވީމީޑިއާ ގުރޫޕުގެ ވީއޮންލައިން އިން ކުރިއަށް ގެންދާ މުބާރާތެކެވެ.\nވީނިއުސްގެ އޮފިޝަލަކު ވިދާޅުވީ މިއަހަރުގެ މުބާރާތުގައި ބައިވެރިވުމަށް އިތުރު ފުރުސަތެއް ދިނީ މި މުބާރާތުގައި ބައިވެރިވުމަށް ޝައުގުވެރިވާ ގިނަ ފަރާތްތަކެއް އަދިވެސް ތިބިކަން ފާހަގަކުރެވިފައިވާތީ ކަމަށެވެ.\nމި މުބާރާތުގައި ބައިވެރިވުމަށް ޝައުގުވެރިވާ ފަރާތްތަކަށް އިތުރު ފުރުސަތެއް ދެވިފައިވާތީ މިމުބާރާތުގައި ބައިވެރިވުމަށް ބޭނުންވާ ފަރާތްތަކުން އެސްއެމްއެސް އަކުން އެކަން އަންގަންޖެހޭ އެންމެ ފަހު ތާރީހަކަށް މިހާރު ކަނޑައަޅާފައިވާ ތާރީހަކީ މިމަހުގެ 13ވާ ހުކުރު ދުވަހެވެ.\nވާހަކަ މައިޒާން މުބާރާތުގައި ބައިވެރިވުމަށް ޝައުގުވެރިވާ ފަރާތްތަކުން އެސްއެމްއެސް ކުރާނީ\nVM [SPACE] NAME ADDRESS AGE [SEND[ 4888 މިގޮތަށެވެ.\nމި މުބާރާތުގައި ވާހަކަ ލިޔުމުން އެއްވަނަ ދެވަނަ އަދި ތިންވަނަ ހޯދާ ފަރާތްތަކަށް އަގުހުރި އިނާމެއް ދިނުމަށް ވަނީ ހަމަޖެހިފަ އެވެ.\nމި މުބާރާތަށް ފޮނުވާ ވާހަކަތަކަކީ މީގެ ކުރިން އެއްވެސް ގޮތަކުން ޝާއިއު ކުރެވިފައިވާ ވާހަކައަކަށް ވެގެން ނުވާނެ އެވެ. އަދި މިމުބާރާތަށް ފޮނުވާ ވާހަކަ ވާން ޖެހޭނީ އެ ވާހަކައެއް ފޮނުވި ފަރާތެއްގެ އަމިއްލަ އުފެއްދުމެއްގެ އިތުރުން ވީމީޑިއާ އިން އެ ވާހަކައެއް ބޭނުންކުރަންޖެހިއްޖެ ކޮންމެ ހާލަތެއްގައިވެސް ވީމީޑިއާ އަށް އެ ވާހަކައެއް ބޭނުންކުރުމުގެ ހައްގު ލިބިގެންވާ ވާހަކަ އަށެވެ.\nމި މުބާރާތަށް ވާހަކަތައް ފޮނުވާނީ ވީއޮންލައިންގެ އީމެއިލް: [email protected] އަށެވެ.\nމި މުބާރާތުގައި ބައިވެރިވުމަށް ޝައުގުވެރިވާ ފަރާތްތަކުން ވާހަކަތައް ފޮނުވާނީ މިމަހުގެ 29 ވާ އާދިއްތަ ދުވަހުގެ ކުރިންނެވެ. ވާހަކަ ލިޔުމާ ގުޅޭ ގޮތުން އެއްވެސް މައުލޫމާތެއް ސާފުކުރަން ބޭނުންވާނަމަ ގުޅާނީ ވީނިއުސްގެ ހޮޓްލައިން ނަންބަރު: 9962018 އަދި ވީއޮންލައިންގެ ނަންބަރު: 3018891 އަށެވެ.\nމިމުބުރާތް ސްޕޮންސަރ ކުރަން ޝައުގުވެރިވާ ފަރާތްތަކަށް ވެސް އެ ފުރުސަތު ވަނީ ހުޅުވާލެވިފަ އެވެ.


ތި ސޫރަ ނޫން 12 – Esfiya\n* ނަވާލް ގޮސް މިއަލްގެ ކުރިމަތީގައި ކުޑަކަކޫ ޖަހާލައިގެން އިށީނެވެ. “މިއަލް…” ނަވާލް އޭނާއަށް ނަމުން ގޮވާލުމުން ހައިރާންވެފައި މިއަލް ބަލާލިއެވެ. “މީހަކާއި އިންނަން ތައްޔާރުވޭ…” ނަވާލް ދެން ބުނެލި ޖުމްލައިން މިއަލްއަށް އެސްފިޔަ ޖަހާލަންވެސް ނޭނގިފައި އިނދެވުނެވެ. *\nފެންބޯން އިން ޔައުލާންވެސް ލޮލުގެ ހިމަކޮޅުން ނަވާލްގެ މޫނަށް ބަލާލީ ސުވާލުގެ ނަޒަރުންނެވެ. ކިއަނާގެ އަނގަ ނުހަނު ބޮޑަށް ހުޅުވުނެވެ. އަޑުއަހަން ހުރި ރީއަލްގެ ހިނިގަނޑު ދިޔައީ ފަޅައިގެންނެވެ. އެހެން އެންމެން ހައިރާންވެފައި ތިބިއިރު ރީއަލް އެޔެއް މިޔެއް ނުބަލާ ހުރެގެން ހަމަ ހެނީއެވެ. ބިނދިބިނދިފައި ހެމުން ދިޔައިރު ރީއަލްގެ ގާތަށް ނޭވާވެސް ނާދެއެވެ. “ހަމަ ހުވާ މިބުނީ ހީވަނީ ނައިންޓީސްގެ ފިލްމެއްގެ ތެރޭގައި އުޅެވުނުހެން.. ބައްޕަ ހާދަމޮޅޭ… އެކްޓް ކުރަން ނުދިޔައީ ކީއްވެގެން..؟” ހީ ނިމުނުހާ އަވަހަކަށް ރީއަލް އެއްސެވެ. “ބައްޕަ މިކުރަނީ ސަމާސާއެއް ނޫނޭ..” ނަވާލް ތަންކޮޅެއް ހަރުކަށި ރާގަކަށް ބުނެލިއެވެ. ރީއަލްގެ ދުލުގައި ތަޅެއް އެޅުވުނު ކަހަލައެވެ. އިތުރަށް އެންމެ ބަހެއް ވެސް ރީއަލްގެ އަނގައަކުން ބޭރެއް ނުވިއެވެ. ކިއަނާ ޖަހާފައިވާ ބުދެއްހެން އަދިވެސް ހުއްޓެވެ. “އާނާ.. އާދެބަލަ.. އެއްޗެއް ދައްކަން..” އާއިލީ ކަމެއްހެން ހީވެގެން ޔައުލާން ކިއަނާގެ އަތުގައި ހިފާ ބޭރަށް ނުކުންނަން ދިޔައެވެ. ނަމަވެސް ކިއަނާ ދޮރުމަތީގައި ވެގެން އުޅޭ ގޮތް އަޑު އަހަންވެގެން މަޑުކުރިއެވެ.\n“ބައްޕާ..” މިއަލްއަށް ގޮވާލެވުނެވެ. ނަވާލް އެހެން ބުނީ ސަމާސާއަކަށް ނޫން ހެއްޔެވެ.؟ އޭނާއަށް ނަވާރަ އަހަރުވެސް އަދި ނުވެއެވެ. “ދަރިފުޅަށް ކަމުދާ ކުއްޖަކު މިހާރު އެބަހުރިތަ..؟” ނަވާލް އެވާހަކަ ހުއްޓާލަން ނޫޅުމުން މިއަލްއަށް ބުނާނެ އެއްޗެއް ނޭނގުނެވެ. “ނޫނީ ބައްޕަ ދައްކާ މީހަކާއި ދަރިފުޅު ކައިވެނި ކުރާނަންތަ..؟” ނަވާލް ވާހަކަ ގެންދިޔައީ ކުރިއަށެވެ. ރީއަލްގެ މޫނުމަތިން ހިނިތުންވުން ފަނޑުވިއެވެ. “ބައްޕާ އަޅުގަނޑު…..” ޖުމްލަ ކުރިއަށް ގެންދަން މިއަލްއަކަށް ނޭނގުނެވެ. “ބައްޕާ…” ހިތްހަމަނުޖެހޭފަދަ ރާގެއްގައި ރީއަލް ބުނެލައިފިއެވެ. މިއަލްގެ މޫނުމަތިން އެކަނިވެސް އުނދަގޫވެފައިވާ ވަރު ދައްކައިދޭތީއެވެ. “އަޅުގަނޑު…….” “އެލް ބޭނުންވަނީ ކޯހެއް ހަދާށޯ ބޭބޭ..” ކިއަނާގެ އަޑަށް ތިން މީހުންވެސް ފަހަތް ބަލާލިއެވެ. ކިއަނާ އެހެން ބުނެ ދޮގު ހެދީވެސް މިއަލް ކައިވެންޏެއް ކުރަން ބޭނުން ނުވާނެކަން އެނގޭތީއެވެ.\n“އެއީ ތެދެއްތަ ދަރިފުޅާ..؟” އެތައްހާސް ކުލަވަރެއް އަރާ ފައިބަމުން ދިޔަ މިއަލްގެ މޫނަށް ބަލާލާފައި ނަވާލް އެއްސެވެ. “ލަ.. ލައްބަ..” ބުނަން ނުބުނަން އުޅޭފަދަ ގޮތަކަށް މިއަލް ބުނެލިއެވެ. “އެހެންދޯ އެންމެ ރަނގަޅު.. ބައްޕަ ގޮތެއް ނިންމާނަން.. ކޮން ކޯހެއް ހަދަންތަ ދަރިފުޅު ބޭނުންވަނީ..؟” ނަވާލް އެއްސެވެ. “އަމްމް.. ޔޫ ނޯ… އެލް ބޭނުމީ… ނަރުހަކަށް ވާން..” ދޫއޮޅިގެން މިއަލްއަށް ބުނެވުނީ މިޔުޒިކަށް ފަހު އޭނާ އެންމެ ޝައުގުވެރިވާ ކަމެވެ. އެހެން މީހުންނަށް އަޅާލާ އުޅޭ ކުއްޖެއް ކަމުން މިއަލް ޝައުގުވެރިވީ އެ ދާއިރާއަށެވެ. “އެކްސެލެންޓް…” ނަވާލް ހީނލިއެވެ. “އެހެންވީމައި.. ޖެހޭނީ އެހެން ރަށަކަށް ދާން ދޯ..؟” ނަވާލް އެހެން ބުނެލުމުން ރީއަލް އާއި މިއަލްގެ ނަޒަރުވެސް ނަވާލްގެ މޫނަށް ހުއްޓުނެވެ. “ނަވާޒު ބޭބެ ކައިރިއަށްދޯ ދާނީ..؟” ނަވާލް ދެން ބުނެލީ މިއަލް ހީވެސް ނުކޮށްހުރި ޖުމްލައެކެވެ.\n“އެންމެ ރަނގަޅު..” މިއަލް ވަރަށް ވިސްނާފައި ޖަވާބެއް ދިނެވެ. ކުރިމަތީ ނިއުޅިގެން މިދިޔަ ޑްރާމާ ބަލަން ޔައުލާނަށް ހުރެވުނީ ހައިރާންވެފައެވެ. އަނެއްކޮޅުން ރީއަލް ހުރީ ހައިރާންވެގެން ގޮސް އަނެއް އަތަށް އަޅާވަރުވެފައެވެ. “ހަފްތާއެއް ނޫނީ ދެހަފްތާއެއް ތެރޭގައި އެ ރަށަށް ދާ އިންތިޒާމުތައް ބައްޕަ ހަމަޖައްސާނަން.. އެލް އާއި ބައްޕަ ދާނީ އެކީގައި..” ނަވާލް ނިންމިއެވެ. “އެކަމް ދޮންބެއޯ..؟” މިއަލް އެހެން އަހާލީ ނުގޮސް ވާނެ އެންމެ ސަބަބެއްވެސް ފެނޭތޯއެވެ. “ދޮންބެގެ ކެއުމުގެ އިންތިޒާމުތައް ދޯ..؟ ހޮޓާތަކާއި އެކީގައި ކިއަނާވެސް އެހުރީނު..؟ ބައްޕައަށް މި ހީވަނީ ދޮގުގޮތަކަށް ނޫންކަމަށްވާނަމަ ރީއަލް އާއި ކިއަނާ އުޅެނީ ރައްޓެހިވެގެންނެއް ނޫންތަ..؟” ނަވާލް އެހެން އަހާލުމުން ކިއަނާއަށް ރަކިވާކަށް ވެސް ނޭނގުނެވެ. މިއަލްއަށްޓަކައި ހާސްވެފައިވާވަރުންނެވެ. ރީއަލް ވަކިއެއްޗެކޭ ނުބުނެ ބޯޖަހާލައިފިއެވެ. އެއްފަހަރު ރީއަލްގެ މޫނަށް ބަލާލާފައި އަނެއް ފަހަރު ކިއަނާގެ މޫނަށް ބަލާލާފައި މިއަލްއަށް ބޯ ކަހާލެވުނެވެ. “އޯކޭ..” މިއަލް އިތުރު އެއްޗެއް ނުބުނެ ކޮޓަރިއަށް ވަނެވެ.\nނަވާލް ޖޯލީގައި އިށީނެވެ. ނަވާލް އެހާވަރުން މިއަލް ރަށުން ފޮނުވާލަން ގަސްތުކުރީ މިޝްލާ އާއި ޒައިހާން އެރަށަށް ބަދަލުވީ ކަމަށް ހިތާއެވެ. މިޝްލާ ދެކެ ވާ ލޯތްބާއި އެއްވަރަކަށް އަންނަ ރުޅިން މިއަލް އާއި މިޝްލާ ބައްދަލު ވުމަކީ ނަވާލް ނޭދޭ އެއްކަމެވެ. އޭނަ އާއި މިޝްލާ އެއްބަސްވެފައިވާ ގޮތަށް ދެމީހުން ބައްދަލު ނުވަން އޮތީ މިހެންނެވެ. އެދެމީހުން ވަކިވީ ދުވަހުން ފެށިގެން އޭނާ ވަނީ މިޝްލާއަށް މިކޮޅަށް ނައުމަށް އަންގާފައެވެ. އަދި އޭނަވެސް އެކޮޅަށް ނުދާނެ ކަމަށް ވައުދުވެފައެވެ. ދެމީހުން ދެމީހުންނާއި ބައްދަލުނުވާނެކަމަށް އެއްބަސްވެފައެވެ. ވަކިވީ ދުވަހު މިޝްލާއަށް މިލީން ދޫކޮށް އޭނައަށް ރީއަލް އާއި މިއަލް ލިބުމުން މިލީންއަށް ރީއަލް އާއި މިއަލް ނުފެންނާނެކަމަށާއި މިއަލް އާއި ރީއަލްއަށްވެސް މިލީން ނުފެންނާނެކަމަށް ގޮތް ނިންމާފައެވެ. “މިޝްލާ ކީއްވެ މިކޮޅަށް އަންނަން ޖެހުނީ..؟ އޭނަ އެދުވަހު ވީ ވައުދާ ހިލާފް ވަނީބާ..؟ ނޫނީ އެއީ އަހަންނަށް ކުރާ ޖެއްސުމެއްބާ..؟ ނޫނީ ހަމަ ރަނގަޅަށް ވެސް މިޝްލާ އަނބުރާ އައީބާ..؟؟” ނަވާލް ހުރީ ދެ ފިކުރެއް މަތީގައެވެ. މިއަލް މީހަކާއި ދެވަން އޭނާ ގަސްތުކުރީ މިޝްލާގެ ހަގީގަތްތައް ކޮންމެވެސް މީހެއްގެ ފަރާތުން ނަމަވެސް މިއަލްއަށް އެނގޭ ދުވަހު މިއަލް އޭނާގެ ކައިރީގައި ނުބަހައްޓާށެވެ. މިއަލް އެދުވަހު ވާނެ ދެރައާއި އޭނަ ދެކެ އަންނާނެހާ ރުޅި ދެކެން ނަވާލަށް ކެތް ނުވާނެކަން އެނގޭތީއެވެ.\nޖެހިގެން އައި ދެ ދުވަސްވެސް ފާއިތުވެގެން ދިޔައީ މިއަލް ވިސްނުމުގެ ތެރޭގައި ގެނބިފައި އޮއްވައެވެ. ފިހާރައިގެ ކަންކަން ހަމައަކަށް އެޅި ޔައުލާން ފުރަން ހަމަޖެހިފައިވަނީ މާދަމާ ކަމަށް ވާތީ އެދުވަހު ހަވީރު ޔައުލާން މިއަލް ގޮވައިގެން ނުކުތީ ދުއްވާލަން ދާށެވެ.\nކަކުލާއި ހަމައަށް އަންނަ އަޅި ދަނބުކުލައަކަށް ދާ ގަމީސްކޮޅާއި އެކީގައި މިއަލް ހުރީ ކަޅު ހައިވެއިސްޓެއް ލައިގެންނެވެ. އެ ދިގު އިސްތަށިގަނޑު ވިހުރެން ދޫކޮށްލާފައިވާއިރު އަދިވެސް އެދެލޮލުން ފެންނަނީ ކަންބޮޑުވެފައިވާ އަސަރެކެވެ. އަދިވެސް މިއަލް ނަވާލް ދެއްކި ވާހަކަތަކާއި ދޭތެރޭ ވިސްނާކަން ފަހުމު ކޮށްދެއެވެ. ރަތާއި ކަޅުކުލައިން ފަރުމާ ކޮށްފައިވާ ގަމީހަކާއި ޖިންސެއް ލައިގެން ޔައުލާން ހުރިއިރު ދޭތެރެ ދޭތެރެއިން ސައިކަލުގެ ލޯގަނޑުކޮޅުން މިއަލްގެ މޫނަށް ބަލާލައެވެ. މިއަލްގެ މޫނުން މިލީން ރަމްޒު ކޮށްދޭތީ ނުބަލާ ޔައުލާންއަށް ނުހުރެވެނީއެވެ. “މިތާ މަޑުކުރައްޗޭ އަހަރެން އަންނަންދެން..” ޔައުލާން ސައިކަލު މަޑުކޮށްލާފައި ދިޔައީ މިއަލް ބައިންދާފައެވެ. މާ ގިނައިރު އިންތިޒާރު ކުރާކަށް ނުޖެހުނެވެ. ދެ މެގްނަމް ގަނެގެން ޔައުލާން އައެވެ. “އެލް ޗިއަރ އަޕް..” ޔައުލާން އެދުނެވެ. މިއަލް ޒާތަކަށް ހީނލިއެވެ. ތަފާތު ވާހަކަތައް ދައްކަން މިއަލް އާއި ޔައުލާން ސައިކަލު މަތީގައި އިނެވެ.\nދެމީހުން ގެއަށް ދިޔައިރު ނަވާލް ހުރީ އިންތިޒާރުގައެވެ. “ނަވާޒުބެއަށް ބައްޕަ ގުޅައިފިން.. އެލްއަށް އެގޭގައި ހުރެވޭނެކަމުގެ އިންތިޒާމުތައް ހަމަޖެހިއްޖެ..” ނަވާލް ދަތްޕިލަ ދިލުވާލައިގެން ހުރެ ބުނެލިއެވެ. މިއަލް ހަދިޔާ ކޮށްލީ ފޭކް ހިނިތުންވުމެކެވެ. “މިރޭ މީ އެލްގެ އަތުން ކައްކާ އެންމެ ފަހު ކެއުން މަށަށް ކެވޭނެރޭ ދޯ..” އެރޭ ކާން އަރާފައި ޔައުލާން ބުނެލިއެވެ. މިއަލް ހީނލިއެވެ. ޔައުލާންގެ ހިނިތުންވުން ފަނޑުވިއެވެ. މިއަލް އަދިވެސް އެ ވިސްނަނީ ކިޔަވަން ދިޔުމާއި ބެހޭގޮތުންކަން ޔައުލާންއަށް ވިސްނުނެވެ. މިއަލް އެ ވިސްނުމުން ދުރު ކުރެވޭތޯ ޔައުލާން އެތައް ވާހަކައެއް ދެއްކިއެވެ. ހެއްވާލެވޭތޯ މަސައްކަތް ކުރިއެވެ.\nކައިގެން ޔައުލާން ކޮޓަރިއަށް ދިޔައެވެ. އެއީ މާމަގެ ކޮޓަރި ކަމަށްވާތީ އެތަނުގައި އޭސީކޮށްފައެއް ނުވެއެވެ. ހޫނުވާވަރުން ޔައުލާން ގަސްތުކުރީ އެނދު ފަންކާ އާއި ވީ ދިމާއަށް ގެންދިޔުމަށެވެ. އެނދުގެ ހެޑްބޯޑާއި ދިމާލުގައި ދެއަތުން ހިފާ ޔައުލާން ގައިހުރި ބާރެއްލާ އެނދު އަނެއް ފަޅިއަށް ކޮއްޕާލިއެވެ. އެނދު ފަންކާ އާއި ގާތަށް ޖައްސާފައި ޔައުލާން ފާޑަކަށް ސްޓްރެޗްކޮށްލިއެވެ. އަދި ބޮލުގައި އަތް ހިންގާލާފައި ފާޚާނާއަށް ވަންނަން ދާން އުޅެނިކޮށް އޭނާގެ ފިޔަވަޅުތައް ގަނޑުކޮށްލީ ބިންމަތީގައި ފަތް ޖަހާފައި އޮތް ކަރުދާސްގަނޑެވެ. ފާޚާނާއަށް ދާން ޖެހުނު މަތިން ޔައުލާން ހަނދާން ނެތުނީ އެ ބަލަން އުފެދުނު ޝައުގުވެރިކަމެއްގެ ބޮޑުކަމުންނެވެ. ކުޑަކަކޫ ޖަހާލާފައި ޔައުލާން އެ ކަރުދާސްގަނޑު އަތަށް ނެގިއެވެ. އެއީ އެނދުގެ ކޮންމެވެސް ފަޔެއްގެ އަޑިއަށްލާ ފޮރުވާފައިވާ އެއްޗެކެވެ. ޔައުލާން އެ ނިއުޅުވާލިއެވެ. ހީކުރި ގޮތާއި ޚިލާފަށް އެއީ ކަރުދާސްގަނޑެއް ނޫނެވެ. ދުވަސްވީ ފޮޓޯގަނޑެކެވެ. އޭގެން އެއްބައި ނިއުޅުވާލެވުނުތަނާ ފެނުނީ މިއަލްއެވެ. ޔައުލާންއަށް ހިނިތުންވެވުނެވެ. ކުޑަކުޑަ މިއަލް ފެންނަނީ މީހަކު ގެނެސް އޮޅުލައިގަންނަން ބޭނުންވާނެހާ ލޯބިކޮށެވެ. ޔައުލާން ފޮޓޯގެ އަނެއްބައި ހުޅުވާލިއެވެ. ދެން ފެނުނު މަންޒަރުން ހީވީ ޔައުލާންގެ ލޮލުގެ ގޮބޮޅިގަނޑު ދަމައިގަތްހެންނެވެ. ހިތަށް އެރި ކުއްލި ލޮޅުމުން ސިކުނޑިވެސް ހިނދުކޮޅަކަށް ގަނޑުވިހެން ހީވިއެވެ. ޔައުލާން ހުރީ ފެންނަމުން ދިޔަ މަންޒަރު ގަބޫލު ކުރަން ދަތިވެފައެވެ.\nމިއަލް ހުރީ އެހެން އަންހެން ކުއްޖެއްގެ ގައިގައި ބައްދާލައިގެން ކަހަލަ ގޮތަކަށެވެ. ފެންނަމުން ދިޔަ ދެ ކުދިންނަށް ބަލާލާފައިވެސް އުމުރުން ކުޑަ ކަން އެނގުމުން އެ ފޮޓޯގަނޑަށް ވަރަށް ދުވަސްވެފައި ވާކަން އަންގައިދިނެވެ. ދެކުދިންވެސް ހުރީ އެއްވައްތަރުން ފިޔާތޮށިކުލައިގެ ހެދުންކޮޅެއް ލައިގެންނެވެ. ޔައުލާން އެންމެ ބޮޑަށް އަޅައިގަތީ އެކަންކަމަކުއެއް ނޫނެވެ. މިއަލް ބައްދާލައިގެން ހުރި އަންހެން ކުއްޖާއަށެވެ. މިއަލްގެ ސޫރައިގެ ތަތްގަނޑެކޭ އެ އަންހެން ކުއްޖެކޭ ތަފާތެއް ނެތެވެ. އިސްކޮޅުން އެއްވަރެއްވާ މޫނުމަތިން އެއްވެސް ތަފާތެއް ނެތް ދެކުދިންގެ ތަފާތު ކޮށްދޭ ހަމައެކަނި ސިފައަކީ އިސްތަށިގަނޑެވެ. މިއަލްގެ ރާޅުބާނި އިސްތަށިގަނޑުން ޔައުލާންއަށް އެއީ މިއަލްކަން ވަކިކުރަން އެނގުނެވެ. ކަނާތުގައި އިން އަންހެން ކުއްޖާގެ ފަން އިސްތަށިގަނޑު ފެނިފައި ޔައުލާންއަށް ބުމަ ހިއްލާލެވުނެވެ. އެއީ ކޮން ކުއްޖެއް ހެއްޔެވެ.؟ މިއަލްގެ ދައްތައެއް ނުވަތަ ކޮއްކޮއެއް ނުހުންނަކަމަށް މިއަލް ވަނީ އެއްބަސްވެފައެވެ. “އަނެއްކާ…” ޔައުލާންއަށް ކަމެއް ރޭކާލަން ފެށިއެވެ. “މިއީ… މިއީ ލީންތަ..؟” އެހެން ހިތަށް އެރުމާއި އެކީގައި ޔައުލާންގެ ދެތުންފަތް ތުރުތުރު ލައިގަތެވެ. ނިތްކުރިމަތިން ދާތިކިތައް ފާޅުވީއިރު ނޭވާ އަވަސްވިއެވެ. ވަގުތުން ޔައުލާން މިއަލްއަށް ވަރަށް އަވަހަށް އެކޮޓަރިއަށް އައުމަށް އެދި ކުރު މެސެޖެއް ކޮށްލިއެވެ. އެއުޅެނީ މިއަލްގެ ހަޔާތުގެ ހުންގާނު އަނބުރާލެވެންކަން ޔައުލާންއަކަށް ނޭނގެއެވެ.\nއެއްޗެހި ހޫނު ކުރަން ހުރެފައި ޖެހިލުންވެހުރެ މިއަލް ޔައުލާންގެ ކޮޓަރިއަށް ވަނެވެ. އޭރު ޔައުލާން އިނީ އެނދުގައި އެ ފޮޓޯގަނޑަށް ބަލާށެވެ. މިއަލް އައުމާއި އެކީގައި ޔައުލާން އިސްއުފުލާލާފައި އެނދުގައި އިށީންނަން އެދުނެވެ. ޔައުލާންގެ މޫނުން ހީވީ ދިގު އިންތިޒާރެއްގެ ނިމުމަކަށް އައިހެންނެވެ. މިއަލް ހަލުވި ފިޔަވަޅުތަކެއްގައި ގޮސް އިށީނީ ޔައުލާން އެއުޅެނީ މުހިންމު ކަމެއް ވެގެންކަމަށް ހިތް ބުނުމުންނެވެ. “އެލް.. އެލް ބުނީމެއްނޫންތަ ނަވާލްބޭ ފިޔަވާ މިއަލްގެ އާއިލާގައި ބޮޑުބޭބެ އާއި މަންމަ އާއި މާމަ ނުލާ ހުންނަނީ ރީއަލް އެކަންޏޭ..؟” ކުއްލިއަކަށް ޔައުލާން މި އެހި ސުވާލުން ހައިރާންވި ނަމަވެސް މިއަލް ބޯ ޖަހާލިއެވެ. “ދައްތައެއް ކޮއްކޮއެއް ނުހުރޭ..؟” އިންޓަވިއު ކުރާ މީހެއް ފަދައިން ޔައުލާން ދިޔައީ ސުވާލު ކުރަމުންނެވެ. މިއަލް ދެފަރާތަށް ބޯހޫރާލިއެވެ. ޔައުލާން މިދައްކަން އުޅޭ ވާހަކައެއް ނޭނގިގެންނެވެ. “ކިހިނެތްވީތަ..؟ ކަމެއް ހިނގީތަ..؟؟” ނުހުރެވިގެން މިއަލްއަށް އެހުނެވެ. އޭރު މިއަލްގެ ހިތްވެސް ވަނީ އަވަސްވެ ނުތަނަވަސްވެފައެވެ. ޔައުލާން ފުން ނޭވާއެއް ދޫކޮށްލިއެވެ. އަދި މިއަލްގެ އަތަށް އޭނާއަށް ފެނުނު ފޮޓޯގަނޑު ލައިދިނެވެ.\nމިއަލް އެ ފޮޓޯގަނޑަށް ބަލާލިއެވެ. މިއަލްގެ ދެލޯބޮޑުވެގެން ދިޔައީ ބަސްބުނާހާ ކުޑަ ހިނދުކޮޅެއްގެ ތެރޭގައެވެ. ގަބޫލު ނުކުރެވޭ ފަދައަކުން މިއަލް ޔައުލާންގެ މޫނަށް ބަލާލިއެވެ. މިއީ އަސްލެއް ނޫންކަން އަންގައިދިނުމަށް ބުނާފަދަ ބެލުމަކުންނެވެ. “އެލް.. އަހަންނަށް ހީވަނީ އެލްގެ އެއްމާބަނޑު ދައްތައެއް ހުންނަހެން..” ޔައުލާން ދެން ބުނެލި ޖުމްލައިން މިއަލްގެ މުޅި ދުނިޔެ އެނބުރިގަތްފަދަ އިހުސާސެއް ކުރެވުނެވެ. ޔައުލާން އެ ބުނަނީ ތެދެއް ހެއްޔެވެ.؟ އެ ފޮޓޯގައި އޭނަގެ ގައިގައި ބައްދާލައިގެން އެހުރީ އޭނަ އާއި ގުޅުމެއްވާ ކުއްޖެއް ހެއްޔެވެ.؟ ޖަވާބެއް ނެތް އެތައް ސުވާލެއް މިއަލްގެ ހިތަށް އަރާ ފައިބަމުން ދިޔައެވެ. ތުރުތުރުއަޅާ އަތަކުން އަދިވެސް އެއްފަހަރު އެ ފޮޓޯގަނޑަށް މިއަލްއަށް ބަލާލެވުނީ އެހެންވެއެވެ. ތަފާތެއްވެސް ނެތެވެ. ހަމަ އޭނާގެ މޫނެވެ. އޭނާގެ ހިނިތުންވުމެވެ. އޭނާގެ ދެލޮލާއި ބުމައެވެ. ތަފާތެއްވެސް ނެތެވެ.\n“މީ އެލްގެ ކޮއްކޮއެއް ނުވަތަ ދައްތައެއް ކަންނޭނގެއެއްނު..؟ އެލްއަށް ގަބޫލު ނުކުރެވެންޏާ އަދިވެސް އެއްފަހަރު ވިސްނާލަބަލަ.. ނަވާލްބެ ދުވަކުވެސް އެލްއަށް އެލްގެ މަންމަ އާއި ބެހޭގޮތުން ކިޔައިދީފައި ނުވަނީ ކީއްވެގެން..؟ އެލްގެ މާމަ މަންމައާއި ބެހޭގޮތުން ވާހަކަ ދެއްކުން މަނާކޮށްފައި ވަނީ ކީއްވެ..؟ ނަވާލްބޭގެ މާޒީގައި ވެފައިވާ ކަންކަމާއި ދޭތެރޭ ސުވާލު ނުއުފައްދަން އަންގާފައިވަނީ ކީއްވެގެން..؟ މިކަންކަމާއި ދޭތެރޭ ރަނގަޅަށް ވިސްނާލަބަލަ.. ޖަވާބު ވަރަށް ސާފު.. އެމީހުން އެލްއަށް މިކަންކަން ސިއްރުކޮށްފައި ބާއްވަން ބޭނުންވާތީ..” ޔައުލާން އޭނާއަށް ވިސްނުނުގޮތް މިއަލްއަށް ކިޔައިދެމުން ގެންދިޔައެވެ. އަތުގެ އިޝާރާތްތަކާއިވެސް އެކީގައެވެ. ޔައުލާން ދައްކަމުން ދިޔަ ވާހަކަތައް އަޑުއަހަން އިނދެ މިއަލް ފުންކޮށް ވިސްނިއެވެ. ކިތަންމެވަރަކަށް ޔައުލާންގެ ބަހާއި ދެކޮޅުވާން ބޭނުންވި ނަމަވެސް ދައްކާނެ ސަބަބެއް ބުނާނެ ވާހަކައެއް މިއަލްއަކަށް ނޭނގުނެވެ. ޔައުލާން ހަދަމުން އެ ދަނީ ރޯ ބުހުތަން ދޮގުތަކަކަށް ނުވާތީއެވެ. އެއީ ހުސް ތެދެވެ. އޭނާ ހަނދާންވާގޮތުންނަމަ އޭނާ މިޝްލާގެ ވާހަކަ ދައްކަން ފަށާއިރަށް ސަފީނާގެ މޫނުމައްޗަށް އަރައިގެން ދާނީ އެހެންކަހަލަ ކުލަވަރެކެވެ. ނަވާލްވެސް އެކަހަލަ ވާހަކައެއް ފަށައިފިނަމަ ވަގުތުން މައުޟޫ ބަދަލުކޮށްލައެވެ.\nނަވާލް ގެއަށް އައިއިރު ގަޑިން މެންދަމު އެކެއް ޖަހަނީއެވެ. އެކުވެރިންނާއި އެކީގައި މާގިނަ ވަގުތު ހޭދަ ކުރެވުނީއެވެ. ނަވާލް ގެއަށް ވަންނަން އައިއިރު ކުޑަދޮރުން ފެނުނު އަލިކަމުން އަދިވެސް ސިޓިންގރޫމް ގެ ލައިޓްތައް ނުނިއްވާ ހުރިކަން އެނގުނެވެ. ގެއަށް ވަނުމާއި އެކީގައި ސިޓިންގރޫމްގައި ޖަލްސާއަކަށް ތައްޔާރުވެގެން ތިބި ބައެއް ފަދައިން އިން ރީއަލް އާއި މިއަލް ފެނިފައި ނަވާލްގެ ފިޔަވަޅުތައް ހިނދުކޮޅަކަށް މަޑުޖެހުނެވެ. އަދި ބުމަ ހިއްލާލާފައި އެދެމީހުންނާއި ދިމާލަށް ބަލާލީ ވެގެން އުޅޭގޮތް ނޭނގިގެންނެވެ. އޭރު މިއަލް އާއި ރީއަލްގެ ގާތު ކޮޅަށް ޔައުލާންވެސް ހުއްޓެވެ. “ކުދިން ކީއްތަ ކޮށްލަނީ..؟ އެ މެންދަން ވަނީ.. ކީއްވެ ނުނިދާ..؟ މާދަން ޔުއެލް ފުރަންވެސް ޖެހޭނެއެއްނު..؟” ނަވާލް އެއްސެވެ. “ބައްޕާ.. އައިސް މިތަނުގައި އިށީންދެލަބަލަ..” އިހުތިރާމާއި އެކީގައި އެހެން ބުނެލި ނަމަވެސް ރީއަލްގެ ރާގުގައިވީ ތަފާތުކަން ނަވާލަށްވެސް ފާހަގަވިއެވެ. ހައިރާންވެފައި އައިސް ނަވާލް އިށީނީ އެމީހުންގެ ކުރިމަތީ ހުހަށް ހުރި ގޮނޑީގައެވެ.\n“މީ ކޯޗެއް..؟” އިސްވެ ވާހަކަ ދެއްކީ ރީއަލްއެވެ. ނަވާލް ރީއަލް ދިއްކޮށްލި ފޮޓޯގަނޑަށް ބަލާލިއެވެ. ނަވާލް މުޅި މީހާ ނުބައިގޮތަކަށް ތުރުތުރު އަޅައިގަތެވެ. “މީ ކޮންތާކުން ލިބުނު އެއްޗެއް..؟” ރަނގަޅަށް ވިސްނާވެސްނުލާ އެ ފޮޓޯގައި ހިފަމުން ނަވާލަށް އެހުނެވެ. “މާމަ ކޮޓަރިން..” ރީއަލްގެ ޖަވާބު ކުރެވެ. މިއަލް އާއި ރީއަލްގެ މޫނުމަތިން ހިތްހަމަނުޖެހުމާއި އެކީގައި ކުޑަ ޝައުގުވެރިކަމެއްވެސް ފާޅުވަމުން ގެންދިޔައެވެ. “އެ ފޮޓޯގައި އިން އެކަކަކީ އެލް.. އަނެއް އަންހެން ކުއްޖާ އަކީ ކާކު..؟” ރީއަލް އެނގެން ބޭނުންވެފައި ހުރިވަރުން އެއްސެވެ. ނަވާލަށް އެ ވާހަކަ ދައްކަން ފަށާނެގޮތެއް ނޭނގުނެވެ. ހަދާނެގޮތް ހުސްވެފައި ބަލާލެވުނީ ޔައުލާންގެ މޫނަށެވެ. އެ މޫނުންވެސް ފެންނަނީ ތަފާތު އަސަރެކެވެ. ނަވާލްގެ މޫނަށް ކަޅި ހުއްޓާލައިގެން އިންގޮތުން ހީވަނީ އޭނާ ތެރެއިން ލާފައި ސިކުނޑިއާއި ހަމައަށް ވާސިލުވެވޭތޯ މަސައްކަތްކުރަމުން ދާހެންނެވެ. އިޚްތިޔާރުން ބޭރުގައި ނަވާލަށް ހިންދިރުވާލެވުނެވެ. “މި ވާހަކަ ދައްކާނެކަމެއް ނެތް..” އިންތަނުން ތެދުވެ ނަވާލް ހިނގައިގަތީ ކޮޓަރި އާއި ދިމާލަށެވެ. ނަމަވެސް މިއަލް އެކަންވިޔަ ދޭނެހެއްޔެވެ.؟ ދުވެފައި ގޮސް ނަވާލްގެ މުލައްދަނޑީގައި ބައްދައިގަތެވެ. އެތަނުގައި ހުރި އެހެން މީހަކަށްވުރެ ބޮޑަށް މިއަލްވަނީ ޝައުގުވެރިވެ ނުތަނަވަސްވެފައެވެ.\n“ބައްޕާ……” “އެއީ މިއަލްގެ އެއްމާބަނޑު ދައްތަ..!!” އެންމެފަހުން ނުހުރެވިގެން ނަވާލަށް ހަޅޭއްލަވައިގަނެވިއްޖެއެވެ. މިއަލްވެސް ދިޔައީ އެއްލިގެންނެވެ. ދެފިޔަވަޅު ފަހަތަށް އަޅާލެވުނީ މޭގައި އަތް ޖައްސާ ބާރުކޮށްލަމުންނެވެ. ނަވާލް އެ ބުނެލި ޖުމްލައިން މިއަލްގެ މޫނުމައްޗަށް އަނދިރިވާން އުޅުނުހެން ހީވިއެވެ. ރީއަލް އަވަހަށް މިއަލް ގެނެސް ގާތްކޮށްލައިފިއެވެ. ފޮރުވުމެއް ނެތި އެ މޫނުން ވެސް ފެންނަމުން ގެންދަނީ ހައިރާންކަމެވެ. ނަވާލް އިތުރު އެއްޗެކޭ ނުބުނެ ކޮޓަރިއަށް ވަނެވެ. މިއަލްގެ ދެލޮލުން ކަރުނަތައް ފައިބައިގަތީ އެ ވާހަކަ އެނގުމުން ވީ އުފަލުންކަމެއް ނުވަތަ އެކަން އެހާ ދުވަސްވަންދެން އޭނާއަށް ސިއްރުކުރެވިފައިވީތީ ވީދެރައިން ނޫންކަމެއްވެސް ނޭނގުނެވެ. އަވަހަށް އޮށޯންނަން ދާށޭ ރީއަލް ބުނެލިގޮތުން ޚުދު އޭނާއަށްވެސް އެކަނި ވަގުތުކޮޅެއް ބޭނުންވާކަން އެނގުނެވެ. ނިދަން އަރާފައިވެސް މިއަލްއަށް އެ ފޮޓޯގަނޑަށް ބަލަހައްޓައިގެން ސިކުނޑި ގޮވާފައި އޮވެވުނީ ކިތައް މިނެޓް ވަންދެން ކަމެއްވެސް ނޭނގުނެވެ. ކައިވެންޏެއް ނުކުރަން ކިޔަވަން ދާން ޖެހޭކަމާއި ކުއްލިއަކަށް މި އެނގުނު ބޮޑު ސިއްރާއި ހެދި މިއަލްގެ ސިކުނޑީގައި ފިކުރުތައް ތޮއްޖެހުނެވެ. އޭނާގެ ދައްތައެއް ހުންނަކަން އެނގުމުން މިއަލްގެ ހިތަށް ލިބިފައިވަނީ އުފަލެއް ކަމެއް ނުވަތަ ނުތަނަވަސްވުންކަމެއް ނޭނގުނެވެ. އިތުރުން ނަވާލާއި ދޭތެރޭ މިއަލްގެ ހިތުގައި އެތައް ޝަކުވާއެއް އުފަންވިއެވެ. އެތައް ދުވަހެއް ވަންދެން އެކަން ސިއްރުކޮށްފައި ބޭއްވީތީއެވެ. އަޑުކޮޅަށް ރޮއިގަންނަންވެސް ބޭނުންވިއެވެ. ހަޅޭއްލަވައިގަންނަން ބޭނުންވިއެވެ. މިއީ އަސްލުކަމާއި މެދު މިއަލްއަށް ޝައްކުވިއެވެ. ހުވަފެނަކުން ހޭލަން ބޭނުންވާފަދައިން މިއަލް ހޭލަން ބޭނުންވިއެވެ. ހުރިހާ ކަމަކާއި ދޭތެރޭ ވިސްނަމުން މިއަލްގެ ގާތަށް ނިދި އައީ އެތައް އިރެއް ފަހުންނެވެ.\nޖެހިގެން އައި ދުވަހު ޔައުލާން ފުރުވަން މިއަލް އާއި ރީއަލް ދިޔައެވެ. ކަޅު ކުލައިގެ ޓީޝާޓެއް މަތިން ރަތްކުލައިގެ ބްލޭޒަރަކާއި ކަޅު ޖިންސެއް ލައިގެން ހުރި ޔައުލާން މިއަދު ފެންނަނީ އެހެން ދުވަސްތަކާއި ބަލާފައި މާ ޝަހުސިއްޔަތު ވަރުގަދަކޮށެވެ. އިސްތަށިގަނޑުވެސް ރަނގަޅަށް ފުނާ އަޅާފައި ވާއިރު ޔައުލާން ދެނީ ‘ޕްރޮފެޝަނަލް ވައިބް’އެކެވެ.\nއެއްވެ އެންމެންނާއި ސަލާން ގަލާން ކޮށްފައި ލޯންޗަށް އެރުމުގެ ކުރިން ޔައުލާން މިއަލް އާއި ގާތަށް ޖެހިލިއެވެ. “މިއީ އަހަރެންގެ ފަރާތުން އެލްއަށް ދޭ ހަދިޔާއެއް..” ޔައުލާން މިއަލްގެ ދޫކޮށްލާފައިވާ އިސްތަށިގަނޑު ކަޅު ޑަސްޓްތަކެއް ބުރުވާލާފައިވާ ހުދުކުލައިގެ ބޮޑު ދައްޗަކުން ހަރުކޮށްދިނެވެ. އަދި ޕޭސްޓެލް ލައިޓް ވައިލެޓް ކުލައިގެ ސްކްރަންޗީއެއް މިއަލްގެ އަތަށް ލައްވާލައިދިނެވެ. އިތުރުން ޔައުލާން އެހާއިރު ވާންދެން އަތުން ދޫނުކޮށް ހިފާއްޓައިގެން ހުރި ކަޅުކުލައިގެ ކޮތަޅު މިއަލް އާއި ހަވާލު ކުރިއެވެ. ހައިރާންވެފައި މިއަލް ޔައުލާންގެ މޫނަށް ބަލާލިއެވެ. “ފުރަތަމަ ހަދިޔާ އެއީ އަބަދު އިސްތަށިގަނޑު ހާވާލައިގެން އުޅޭތީވެ ދިން އެއްޗެއް.. ދެން ސެކަންޑް ހަދިޔާ ސްކްރަންޗީ އެއީ އަހަރެންގެ ހަނދާނަކަށް ބާއްވަން.. ދެން ތި ކޮތަޅުގައި އޮންނާނީ އަހަރެންގެ ފަރާތުން އެލްއަށް ދޭ ތިންވަނަ ހަދިޔާ.. އޭން އައުޓްފިޓް.. މަގޭ ނުހުންނާނެ އިނގޭ ގާރލް ކުދިން ޝޮޕިންގ ކުރާއިރު ހުންނަކަހަލަ ޓޭސްޓެއް.. އެކަމަކުވެސް ދެން މަށަށް ކަމުދިޔަ ހެދުންތައް އޮންނާނެ ތީގަ..” އެވަގުތުވެސް ޔައުލާން ބެލީ މިއަލް ހެއްވާލެވޭތޯއެވެ. އެކަން ކާމިޔާބުވީ މިއަލް އޭނާގެ ރީތި ހިނިތުންވުން ދައްކާލުމުންނެވެ. އޭނާ ދިޔުމުން އޭނާގެ މަތިން ހަނދާންނައްތާނުލާ މެސެޖްކޮށް އުޅެން ވައުދު ކުރުވާފައި ކުޑަކޮށް މިއަލް ގާތްކޮށްލާފައި ޔައުލާން ލޯންޗަށް އެރުމުގެ ކުރިން އެންމެންނަށް އަތް ހޫރާލިއެވެ.\nޔައުލާން ދިޔުމުން މިއަލްގެ ހިތަށް ފަޅުކަމެއް ވެރިވިއެވެ. ކުޑަ ދުވަސްކޮޅެއްގެ ތެރޭގައި ޔައުލާން ވެފައި ވަނީ މިއަލްގެ އިތުބާރު ހޯދި މީހަކަށެވެ. ގާތް އެކުވެރިއަކަށެވެ. ޔައުލާން ދިޔުމުން ވީ ފޫއްސާއި އެކީގައި މިއަލް ގެއަށް ވަތްއިރު ނަވާލް ގެއިން ނިކުންނަން ދަނީއެވެ. ނަވާލްގެ މޫނަށް ބަލާވެސް ނުލާ އިސްދަށަށް ޖަހާލައިގެން މިއަލް ގެއަށް ވަނެވެ. ނަވާލްދެކެ އަދިވެސް އޭނަ ހުރީ ހިތްހަމަނުޖެހިފައެވެ. އެ ހާމަވީ ސިއްރާއި ހުރެ މިއަލްގެ ބޮލުގައި ވަނީ ހައިޖާނުގަނޑެއް އުފެދިފައެވެ. އޭނާގެ އެއްމާބަނޑު ދައްތައެއް ހުރެއެވެ. އެ ދައްތަ އޭނާ އާއި ކާރބަން ކޮޕީއެއްހާ ވައްތަރު ވާނެކަން އެނގެނީ ރޭ ފެނުނު ފޮޓޯގެ ސަބަބުންނެވެ. އެ ދައްތައަށް ކިޔަނީ ކޮން ނަމެއް ހެއްޔެވެ.؟ އެ ދައްތަ ވީ ކޮންތާކު ހެއްޔެވެ.؟ މިހާރު އެ ދައްތަ އުޅެނީ ކިހިނެތް ހެއްޔެވެ.؟ މިއަލްގެ ހިތުގައި ޖަވާބަކަށް އެދޭ އެތައް ސުވާލެއް އުފަންވާންފެށިއެވެ.\nNice like always 😍😍 cover varah lwbi ❤❤ my fav twins eii 🥰🥰 whn next 😘😘 waiting curiously, lv u tgc n stay safe 💖💖💖\nThankyou so much Rooya Xek 💖🥰 Hehe glad u liked it.. Owh yess yoon ge vx fav eii.. Nxt insha allah 24th ga.. Love you more n more 💖 You tgc nd stay safe too dear\nMasha Allah….. Neih bunaane kmh vx…. 👍Kihineh kan reehchey bunaanee neyngunu…😍 Kon Bahakun kmh neyngun… Ehaa vx furihama…. 😍😍By the way when next??? Can’t wait….. And Thank you monday ga ey bunefa miadhi up kohla dhineethee….. 😄\nAnd cover photo vrh reethi 😍\nThankyou so much Faruha 💖🥰 That’s so sweet of you dear I am so happy to hear that 💖 Nxt part insha allah Tuesday ga.. Thats 24th ga.. Ehehe your wlc dearlss 😊 You stay safe and tgc too dear..\nOwh glad to knw that u liked the cover 💖😘 I made it special for this part.. Eyrun readers ah Yuel ah fenunu photo picture kuran faseyha waane balaafa.. thanksalot dear\nndavery very big thankyou to all the readers withashower of love 💖 You all mean so much to me and hope everyone is doing good.. Thankyou for your support.. Ik I constantly say this but I wouldn’t have made it this far without all your support 🥰 Thankyou all so much.. Haveagreat day.. Stay safe and take care and enjoy your days everyone 💖\nLuved the stry and cover pic too! 😘 can’t wait to read the next 😉❤ stay safe dearlss 💕 miss u ❤ lymnm\nThank you so much dearlss 💖💖 luv ya more n more 😙\nWow.speach less.hama habeys.you are one of my favourite story writer.vvv reethi mi part ves.dhn mial kihinehbaa hadhaanee.milyn hoadhan dhaaneebaa?🤔 anyways when is the next💙.can’t wait😸.cover pic ves vr reethi.TC dear ❤🙂\nހިތާމަ އެހެނިހެން ދީނީ ލޯބި December 15, 2020\nތިޔަ ލޯބި އަދު ލިބޭނެބާ 14\nހިތާމަ ލޯބި November 2, 2020


Shahudhee ge gondi ves nugehley kamah hukum kohfi\nމެންބަރު ޝަހުދީ މީގެކުރިން ކޯޓުން ނުކުމެވަޑައިގަންނަވަނީ - މުހައްމަދު އަފްރާހު | އަވަސް\nރައްޔިތުންގެ މަޖިލީހުގެ ހަނިމާދޫ ދާއިރާގެ މެންބަރު ޝަހުދީގެ ގޮނޑި ނުގެއްލޭ ކަމަށް ސުޕްރީމް ކޯޓުން މިއަދު ހުކުމްކޮށްފި އެވެ.\nޝަހުދީގެ ގޮނޑި ގެއްލިފައިވާ ކަމަށް އިލެކްޝަން ކޮމިޝަނުން ނިންމީ މިދިޔަ އަހަރުގެ ނޮވެމްބަރު މަހުގެ 29 ވަނަ ދުވަހު އެވެ. އެއީ ޕީޕީއެމްއިން މުހައްމާގެ މައްޗަށް ސުލޫކީ ފިޔަވަޅެއް އަޅައި ޕާޓީއިން ވަކިކޮށް އެކަން ކޮމިޝަނަށް އެންގުމުންނެވެ. އެ ސުލޫކީ ފިޔަވަޅު އެޅީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ފާސްކުރުމަށް ގަރާރުގައި ކުރެއްވި ސޮއި އަނބުރާ ނަގަން އެންގުމުން އެ ސޮއި ނުނެގުމުންނެވެ. އެ ސޮއި ކުރެއްވީ ޖުލައި މަހުގެ ތިންވަނަ ދުވަހު އެވެ.\nއެ ފިޔަވަޅު ޝަހުދީއަށް އެޅީ ޕީޕީއެމްއިން ވަކިވާން ހުށަހަޅާފައިވަނިކޮށެވެ. ޝަހުދީ ޕީޕީއެމްއިން ވަކިވާން ސިޓީ ހުށަހެޅުއްވީ ޖުލައި ހަތްވަނަ ދުވަހު އެވެ. އެކަން އިލެކްޝަން ކޮމިޝަނަށް ވެސް އެންގި އެވެ. އެއީ އިންތިހާބުވާ ޕާޓީއިން ވަކިވެއްޖެނަމަ ނުވަތަ ވަކިކޮށްފިނަމަ ގޮނޑި ގެއްލޭނެ ކަމަށް ކަނޑައަޅައި ސުޕްރީމް ކޯޓުން ހުކުމް ކުރުމުގެ ކުރި އެވެ. އެ ހުކުމް އިއްވީ ޖުލައި މަހުގެ 13 ވަނަ ދުވަހު އެވެ.\nސުޕްރީމް ކޯޓުން މިއަދު މެންބަރު ޝަހުދީގެ މައްސަލާގައި އިއްވި ހުކުމުގައި ޝަހުދީގެ ގޮނޑި ނުގެއްލޭ ކަމަށް ކަނޑައެޅި ސަބަބުތަކުގެ ގޮތުގައި ފާހަގަކޮށްފައި ވަނީ އޭނާގެ މައްޗަށް ޕީޕީއެމްއިން ފިޔަވަޅު އަޅާފައި ވަނީ ރައްޔިތުން މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ގަރާރުގެ ސޮއިކުރުމުން ކަމަށްވީ ނަމަވެސް، އެ ގަރާރުގައި އޭނާ ސޮއިކުރީ ފްލޯ ކްރޮސިންގެ އުސޫލު ތައާރަފްކުރުމަށް ސުޕްރީމް ކޯޓުން 13 ޖުލައިގައި ނެރުނު އަމުރުގެ ކުރިން ކަމަށްވާތީ އެވެ. އެ ހުކުމަކީ މާޒީއަށް ރުޖޫއަ ނުކުރެވޭނެ އަދި އެ ހުކުމްގެ ކުރިން މެންބަރަކު ކުރި އަމަލެއްގެ މައްޗަށް އަޅާ ފިޔަވަޅެއްގެ ސަބަބުން ހުކުމްގައިވާ އުސޫލުތައް އެ މެންބަރެއްގެ މައްޗަށް ނުފެތޭނެ ކަމަށް ވެސް ހުކުމްގައިވެ އެވެ.\nޕީޕީއެމްއިން އަސާސީ ގަވައިދުން މެންބަރަކު ޕާޓީއިން ވަކިވި ކަމަށް ބަލާނީ، އެ މެންބަރަކު ޕާޓީއިން ވަކިވުމަށް ސިޓީ ހުށަހަޅާ ހިސާބުންކަން ވަރަށް ސާފުކޮށް އެނގޭ ކަމަށާއި ޝަހުދީ ޕާޓީއިން ވަކިވެފައި ވަނީ ފްލޯކްރޮސިންގެ އަމުރުގެ ކުރިން ކަމަށް ވެސް ހުކުމުގައި ވަނީ ފާހަގަކޮށްފަ އެވެ.\nޕީޕީއެމްއިން ވަކިވާން ޝަހުދީ ހުށަހެޅި ސިޓީއަށް އެއްވެސް ބެލުމެއް ނެތި، އޭނާގެ ސުލޫކީ މައްސަލައެއް ބަލައި ފިޔަވަޅު އަޅާފައިވަނީ ސިޔާސީ ޕާޓީތަކުގެ ގާނޫނާއި އެ ޕާޓީގެ އަސާސީ ގަވައިދާ ހިލާފަށް ކަމަށް ހުކުމްގައިވެ އެވެ. އިލެކްޝަން ކޮމިޝަނުން ވެސް އޭނާގެ ނަން ޕާޓީގެ ދަފްތަރުން އުނިނުކޮށް ހިފެހެއްޓި ހިފެހެއްޓުމަކީ ދުސްތޫރީ ހަމަތަކުން ހިންގާފައިިވާ ކަމެއް ނޫން ކަމަށް ހުކުމްގައިވެ އެވެ.\nހުކުމްގައި އިތުރަށް ބުނެފައިވާ ގޮތުގައި މެންބަރަކު ޕާޓީއިން ވަކި ކަމަށް ބަލަނީ ޕާޓީގެ ދަފްތަރުން އުނި ކުރުމުން ކަމަށް އިލެކްޝަން ކޮމިޝަނުން ބުނި ނަމަވެސް އެފަދަ ގޮތަކަށް ބުނާ އިބާރާތެއް ސަރީހަކޮށް އަދި ނުސީދާކޮށް ވެސް ގާނޫނުގައި ނެތެވެ. ދަފްތަރުން ނަން އުނިނުކޮށް އޮތުމުން އޭނާއަކީ މެންބަރެއް ނޫން ކަމަށް ބެލުމުގެ ހައްގު ޝަހުދީގެ އަތުން ގެއްލިފައިވާ ކަމަށާއި ގާނޫނުތަކުން ލިބޭ މަންފާ އެންމެންނަށް ވެސް އެއް ހަމައެއްގައި ލިބެންޖެހޭނެކަން ހުކުމްގައި ފާހަގަކޮށްފައިވެ އެވެ.\nޝަހުދީގެ އިތުރުން އިއްޔެ ވަނީ ތިނަދޫ ދެކުނު ދާއިރާގެ މެންބަރު އަބްދުﷲ އަހުމަދާއި ތިނަދޫ އުތުރު ދާއިރާގެ މެންބަރު ސައުދުﷲ ހިލްމީ އާއި މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ދަގަނތީ ދާއިރާގެ މެންބަރު އިލްހާމް އަހުމަދުގެ ގޮނޑި ނުގެއްލޭ ކަމަށް ހުކުމްކޮށްފަ އެވެ. އަދި މިއަދު ތިމަރަފުށީ ދާއިރާގެ މެންބަރު މުހައްމަދު މުސްތަފާ އާއި އިހަވަންދޫ ދާއިރާގެ މެންބަރު މުހައްމަދު އަބްދުﷲ އާއި ފުވައްމުލައް އުތުރު ދާއިރާގެ މެންބަރު އަލީ ޝާހްގެ ގޮނޑި ނުގެއްލޭ ކަމަށް ހުކުމްކުރި އެވެ.


ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ހައްދުންމަތީ ފޮނަދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ހައްދުންމަތީ ފޮނަދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n28 ޖޫން 2007، ރިފަރެންސް: PPS/2007/74\nاَلْحَمْـدُ لِلّـهِ رَبّ العَـالَمِـين، وَالصّـلاة وَالسّـلام على خاتم الأنبياء وسـيّد المرسـلين، وَعلى آلـه وأصـحَابِه أجمـعـين\nއާދެ! އަޅުގަނޑު ހައްދުންމަތީގެ ބައެއް ރަށްރަށަށް މިއަދު މިކުރާ ދަތުރުގައި މިހާރު އައިސް މިހިރީ ތިޔަބޭފުޅުންގެ ލޮބުވެތި ރަށުގައި. އާދެ! ފޮނަދޫގައި. މިއަތޮޅަށް އައުމުންނާއި އަދި މިރަށަށް އައުމުން، މިއަތޮޅުގެ ލޮބުވެތި ރައްޔިތުން އަޅުގަނޑަށް ވިދާޅުވި ހޫނު މަރުޙަބާއަށްޓަކައި، ތިޔަ ހުރިހާ ބޭފުޅުންނަށާއި، އަދި މިތާނގައި ވަޑައިގެންނެތްނަމަވެސް އަޅުގަނޑަށް މަރުޙަބާ ވިދާޅުވި ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ! އަޅުގަނޑު ކައްދޫ އެއަރޕޯޓަށް އައިސް ފޭބުމާއެކު، މިއަތޮޅުގެ ޢިއްޒަތްތެރި އަތޮޅުވެރިޔާ އަލްފާޟިލް ޢަލީ ވަޙީދާއި، އަދި އަތޮޅުއޮފީހުގެ އިސްވެރިންނާއި، ރަށްރަށުގެ ވެރިންނާއި، އަދި ކޮމިޓީތަކުގެ މެންބަރުންނާއި، ދަރިވަރުންނާއި، ޢާންމު ރައްޔިތުންގެ ފަރާތުން އަޅުގަނޑަށް ލިބުނީ ވަރަށްވެސް ހޫނު ތަރުޙީބެއް. އެކަމަށްޓަކައި އެހުރިހާ ބޭފުޅުންނަށް ޝުކުރު ދެންނެވުމަކީ އަޅުގަނޑަށް ލިބޭ ވަރަށްބޮޑު އުފަލެއް.\nއާދެ! އެނގިވަޑައިގަންނަވާނޭ ފަދައިން އަޅުގަނޑު މިދަތުރުކުރަން ފުރަތަމަ ގަސްދުކޮށްގެން ހުރީ މިދިޔަ ހަފްތާގެ ތެރޭގައި. މިދިޔަ ހަފްތާގައި އަޅުގަނޑު ޕްރޮގްރާމް ރޭވިއިރު މިއަތޮޅުގެ ބައެއް ރަށްރަށަށް ޒިޔާރަތްކުރަން އޭރުވަނީ ގަސްދު ކުރެވިފައި. އެހެންނަމަވެސް، ދަތުރު ފަށަން ބެލިއިރު ރާއްޖޭގެ ވަރަށްގިނަ ތަންތަނަށް އާދަޔާ ޚިލާފަށް އުދައަރާ، ވަރަށްގިނަ ތަންތަނަށް ވިއްސާރަވެ، ވިއްސާރައިގެ ގެއްލުންތައް ލިބި މިކަހަލަ ހާލަތެއްގައި ވަނިކޮށް އަޅުގަނޑު މިކަހަލަ ދަތުރެއް ކުރުމަކީ، ރަނގަޅު ކަމަކަށް ނުވާނެތީ، އަޅުގަނޑު އެދަތުރު މިހަފްތާއަށް ފަސްކޮށްލީ. އަދި މިހަފްތާއަށް ފަސްކޮށްލުމަށްފަހުގައިވެސް، އަޅުގަނޑުގެ މަސައްކަތް ހުރިގޮތުން ކުރިން ޚިޔާލުކުރި ގޮތަށް ތިންދުވަހުގެ ދަތުރަކަށް ހަދާފައި، އެހެން ބައެއް ރަށްރަށަށް ޒިޔާރަތް ކުރާގޮތަށް ހަދަން ފުރުޞަތު ނުލިބުނީ. އެހެންވީމާ، މިއަދު އަޅުގަނޑު މިއަތޮޅަށް އައިސް ފުރަތަމަ ޒިޔާރަތް މިކުރީ ގަމަށް. އޭގެފަހުން، ފޮނަދުއަށް އައިސް މިރޭވެސް އޮންނަ ޖަލްސާއެއްގައި ބައިވެރިވެފައި، މާދަމާ އަޅުގަނޑު އެބަޖެހޭ މާލެދާން. އެހެންވީމާ، މިކަން މިވީގޮތް ތިޔަބޭފުޅުންގެ މަޢުލޫމާތަށްޓަކައި ދަންނަވާލީ.\nދެންމެ އަތޮޅުވެރިންގެ ވާހަކަފުޅުގައި މިއަތޮޅުގެ އެހެން ރަށްރަށަށް އަޅުގަނޑު ޒިޔާރަތްކުރަން އެރަށްރަށުގެ ރައްޔިތުން އެދިވަޑައިގަންނަވާ ވާހަކަ ވިދާޅުވި. އެކަމަށްޓަކައި އަތޮޅުވެރިންނަށް ވަރަށް ބޮޑަށް ޝުކުރު ދަންނަވަން. އަދި އެރަށްރަށުގެ ރައްޔިތުންނަށްވެސް ވަރަށްބޮޑަށް ޝުކުރު ދަންނަވަން. އަޅުގަނޑު ދަންނަވާލަން ބޭނުންވާ ވާހަކައަކީ، އިރާދަކުރެއްވިއްޔާ އެރަށްރަށަށްވެސް އަޅުގަނޑު ޒިޔާރަތްކުރާނަމޭ. ޙަޤީޤަތުގައި އަޅުގަނޑު ބޭނުމޭ ރާއްޖޭގެ ހުރިހާ ރަށަކަށްވެސް ޒިޔާރަތް ކުރަން. ހުރިހާ އަތޮޅަކަށްވެސް ޒިޔާރަތް ކުރަން. މީގެކުރިންވެސް، އަޅުގަނޑުވާނީ ރާއްޖޭގައި މީހުން އުޅޭ ހުރިހާ ރަށަކަށް، މިމަގާމުގައި ހުރެގެން ދަތުރުކޮށްފައި. އަދި ބައެއް ރަށްރަށަށް އެއްފަހަރަށްވުރެ ގިނަފަހަރު އަޅުގަނޑަށް ވާނީ ޒިޔާރަތްކުރެވިފައި. އެހެންވީމާ، އެއީ އަބަދުވެސް އަޅުގަނޑަށް ލިބޭ ވަރަށްބޮޑު އުފަލެއް ކަމުގައި ދަންނަވަމުން، އިރާދަކުރެއްވިއްޔާ ކުރިއަށް އޮތްތާނގައި، މިއަތޮޅުގެ އެހެން ރަށްރަށަށާއި، އަދި ރާއްޖޭގެ އެހެން އަތޮޅުތަކުގެ ރަށްރަށަށްވެސް ޒިޔާރަތް ކުރަން ގަސްދުކުރާ ވާހަކަ ދަންނަވާލަން.\nއާދެ! ފޮނަދުއަކީ، މިއަތޮޅުގެ އަތޮޅުވެރިކަން ކުރާ ރަށް. މިރަށަށް ވަރަށްގިނަ ފަހަރު އަޅުގަނޑަށްވަނީ ޒިޔާރަތް ކުރެވިފައި. ހަނދާންވާގޮތުގައި މިއީ، މިމަގާމުގައި ހުރެގެން މިރަށަށް އަޅުގަނޑަށް އާދެވޭ 13 ވަނަ ފަހަރު. މިމަގާމާ ހަވާލުވުމުގެ ކުރިންވެސް، މާލެއިން ދެކުނުގައި މީހުން އުޅޭ ހުރިހާ ރަށްރަށަކަށް، އޭރުގެ ސަރުކާރުން ފޮނުއްވައިގެން އަޅުގަނޑު ޒިޔާރަތް ކުރިން. އެދަތުރުގައި ފޮނަދުއަށްވެސް އައިން. އެހެންވީމާ، ފޮނަދުއަށް މިއާދެވުނީ ސާދަފަހަރު.\nކޮންމެއަކަސް ފޮނަދުއަށް އައުމަކީ، އަޅުގަނޑަށް ލިބޭ ވަރަށްބޮޑު އުފަލެއްކަން އަޅުގަނޑު ދަންނަވަން. އަދި ފޮނަދޫގެ ރައްޔިތުންނާ ބައްދަލުކޮށްލުމަކީވެސް، އަޅުގަނޑަށް ލިބޭ އެހާމެބޮޑު އުފަލެއް ކަމުގައި ދަންނަވަން. އެންމެފަހުން އަޅުގަނޑަށް މިރަށަށް އާދެވިފައިވަނީ، ސުނާމީ ކާރިސާއާ ގުޅިގެން. އާދެ! 2005 ވަނަ އަހަރުގެ ޖަނަވަރީ މަހުގެ 17ވަނަ ދުވަހު. އެދުވަހު އައިސް، މިރަށަށާއި އަދި މިއަތޮޅުގެ ބައެއް އެހެން ރަށްރަށަށް ލިބިފައިވާ ގެއްލުންތައް ބަލައިލިން. އިރާދަކުރެއްވިއްޔާ މިހާރު ދިވެހި ސަރުކާރުގެ ބަޖެޓުން ޚަރަދުކޮށްގެންނާއި، އަދި ބޭރުގެ އެހީދޭ ބައެއް ފަރާތްތަކުގެ އެހީގައި، ސުނާމީ ކާރިސާގައި ގެއްލުން ލިބުނު ރަށްރަށަށް މިދަނީ ރަނގަޅު ގޮތްތަކެއް ހަމަޖެހެމުން. އެފަހަރު ގެދޮރު ގެއްލުނު މީހުންނަށް، ގެދޮރު އަލުން ޢިމާރާތްކޮށްދެމުން އެބަގެންދެވޭ. ގެދޮރު ހަލާކުވި މީހުންގެ ގެދޮރު މަރާމާތު ކޮށްދެވެމުންވެސް އެބަގެންދެވޭ. އަދި އެހެންނޫނަސް ރަށްރަށަށް ލިބުނު ގެއްލުންތައް ފޫބެއްދުމަށްޓަކައި ކުރެވެންހުރި ވަރަށްގިނަ މަސައްކަތްތައް މިހާރު ކުރެވެމުން އެބަދޭ.\nއާދެ! ރާއްޖޭގެ އަތޮޅުތައް ތަރައްޤީ ކުރުމަކީ، ސަރުކާރުން އަބަދުވެސް ވަރަށްބޮޑު އިސްކަމެއް ދެމުން އަންނަކަމެއް. އެގޮތުން ލ. އަތޮޅަކީ، ވަރަށް ފާހަގަކޮށްލެވޭ އަތޮޅެއް. މިއަތޮޅުގައި ސަރުކާރުގެ ތަރައްޤީގެ ވަރަށްގިނަ މަސައްކަތްތަކާއި ބޮޑެތި މަސައްކަތްތައްވަނީ ހިންގިފައި. އަދި މިހާރުވެސް ހިނގަމުން އެބަދޭ. މިރަށުގައިވެސްވަނީ މިފަދަ މަޝްރޫޢުތަކެއް ހިންގިފައި. އަދި މިހާރުވެސް ރޭވިފައި ހުރި ވަރަށްގިނަ މަސައްކަތްތަކެއް އެބަހުރި. އެގޮތުން މި ސްކޫލުގައި އާދެ، މިއަތޮޅު ތަޢުލީމީ މަރުކަޒުގައި ޓީޗަރސް ރިސޯސް ސެންޓަރެއް ޢިމާރާތް ކުރުމަށްވެސްވަނީ ހަމަޖެހިފައި. އެއީ، ޔުނިސެފުގެ އެހީގައި. ހަމައެހެންމެ، ވާރލްޑް ބޭންކުގެ އެހީގައި، މިތާނގައި ހޯލަކާއި ލައިބްރަރީ ޢިމާރާތެއް ބިނާކުރާ ގޮތަށްވެސް ވަނީ ހަމަޖެހިފައި. އަދި ފޮނަދޫ ޞިއްޙީ މަރުކަޒު ތަރައްޤީ ކުރުމުގެ މަސައްކަތްވެސް މިހާރުދަނީ ހިނގަމުން. އެއީ، ޖަރުމަނުގެ ޗެރިޓީ އޯގަނައިޒޭޝަނެއްގެ އެހީގައި. އިރާދަކުރެއްވިއްޔާ އެމަސައްކަތް ވަރަށް އަވަހަށް ނިމޭނެ.\nދެންމެ އަތޮޅުވެރިންގެ ވާހަކަފުޅުގައި މިއަތޮޅަށްވެސް ވަރަށްގިނަ ކަންތައްތައް ބޭނުންވާ ވާހަކަ ވިދާޅުވި. މިއަތޮޅުގެ ރަށްރަށަށްވެސް ވަރަށްގިނަ ކަންތައް ބޭނުންވާނެކަމަށް އަޅުގަނޑުވެސް ގަބޫލުކުރަން. އަދި ރާއްޖޭގެ އެހެން ހުރިހާ ރަށްރަށަށްވެސް ކަންތައްތައް ހަމަ ބޭނުންވާނެ. މިސްކިތްތައް ޢިމާރާތް ކުރުމާއި އަދި އެނޫންވެސް އެހެން ކަންތައްތައް. މަދަރުސާގެ ފެންވަރު މަތިކުރުން، ނަރުދަމާގެ ނިޒާމު، ބޯފެނުގެ ނިޒާމު، ބަނދަރު ހެދުން މިހެންގޮސް މިހުރިހާ ޚިދުމަތްތަކަކީ، ކޮންމެ ރަށަކަށްވެސް ހަމަ އަސާސީ ޚިދުމަތްތަކެއް. ކޮންމެރަށަކަށްވެސް ވަރަށް ބޭނުންތެރި ޚިދުމަތެއް.\nއެހެންނަމަވެސް، ދިވެހި ސަރުކާރަކީ، ތިޔަބޭފުޅުންނަށް އެނގިވަޑައިގަންނަވާނޭ ފަދައިން ވަރަށް ކުޑަކުޑަ ޤައުމެއްގެ ސަރުކާރެއް. ވަރަށް މީސްކޮޅު މަދު ޤައުމެއް. އަޅުގަނޑުމެންގެ އާބާދީ އަދި ކިރިޔާ މިވަނީ3ލައްކައަށް އަރާ ހަމަވެފައި. އަޅުގަނޑުމެންގެ ވަސީލަތްތަށްވެސް މަދު. އާމްދަނީ ލިބޭނެ ގޮތްތައްވެސް މަދު. އެހެންކަމުން، ސަރުކާރުގެ ޚަޒާނާގައިވެސް އަޅުގަނޑުމެން ބޭނުންވާހާ ގިނަ ކަންކަމަށް ޚަރަދުކުރާކަށް ފައިސާއެއް ނުހުރޭ. އެހެންނަމަވެސް، މިދިޔަ އަށާވީހަކަށް އަހަރުގެ ތެރޭގައި ކުރެވުނު މަސައްކަތްތަކުގެ ސަބަބުން ވަރަށްގިނަ ކުރިއެރުންތަކެއް އަޅުގަނޑުމެންނަށްވަނީ ލިބިފައި. އާދެ، އެއީ ހަމަ ރައްޔިތުން ކުރެއްވި މަސައްކަތްތަކުގެ ނަތީޖާ. ރައްޔިތުންގެ ހިންމަތާއި މިންނަތުގެ ފައިދާ. ސަރުކާރުގެ ބަޖެޓަށް ބެލިނަމަވެސް މިއަހަރަށް ކަނޑައެޅިފައި މިވާ ބަޖެޓަކީ، ދިވެހި ތާރީޚުގައި އަދި ކަނޑައެޅިފައި ނުވާވަރުގެ ބޮޑު ބަޖެޓެއް. މީގެ 28 އަހަރު ކުރިއާ އަޅާ ބަލާއިރު އެތައް ސަތޭކަ ގުނައެއް އިތުރު ބަޖެޓެއް. މިފައިސާ މިޚަރަދުކުރަނީ ކިހިނެއްތޯ! މިފައިސާގެ ބޮޑުބައެއް މިލިބެނީވެސް އަޅުގަނޑުމެންކުރާ މަސައްކަތުން. ދެން ބޭރުގެ އެހީގައި ލިބޭ ބައިތަކެއްވެސް އެބަހުރި. ބޭރުގެ ލޯނުގެ އެހީއާއި ހިލޭ އެހީގެ ގޮތުގައި އަވަށްޓެރި ޤައުމުތަކުންނާއި، ރަޙްމަތްތެރި ޤައުމުތަކުންނާއި، ބައިނަލްއަޤްވާމީ އެކިއެކި ޖަމާޢަތްތަކުން އަޅުގަނޑުމެންނަށް ވެދެއްވާ އެހީތައް އެބަހުރި. އެހެންނަމަވެސް، މިއެހީތައް މިލިބެނީވެސް އަޅުގަނޑުމެންގެ ރާއްޖެއަކީ، ތަރައްޤީގެ މަގުގައި ކުރިއަށްދާ ޤައުމެއްގެ ގޮތުގައި އެތަންތަނަށްވެސް ރަނގަޅަށް އެނގި ސާބިތުވެގެން. އަޅުގަނޑުމެންނަށް ލިބޭ ފައިސާ މިޚަރަދުކުރަނީ ރަނގަޅަށްކަން އެމީހުންނަށް ޔަޤީންވާތީ. އެހެންނޫނިއްޔާ ފައިސާއެއް ނުދޭނެ. އަޅުގަނޑުމެންނަށް މިލިބޭ ލޯނުތައް ލިބެނީވެސް، އިތުރު އެހީ ލިބެނީވެސް، ބޭރުންލިބޭ ކޮންމެ އެހީއެއް، ކޮންމެ ލާރިއެއް، ކޮންމެ ރުފިޔާއެއް އެ ޚަރަދުކުރެވެނީ، އޭގެ ޙައްޤުގޮތުގައިކަން އެފަރާތްތަކަށް ގަބޫލުކުރެވޭތީ.\nދަންނަވަން މިއުޅޭ ވާހަކައަކީ، ދިވެހި ރައްޔިތުން އެކުރައްވާ އިޚްލާޞްތެރި ބުރަ މަސައްކަތާއި، އެއާއެކީގައި ސަރުކާރުން އެމަސައްކަތްތަކަށް މަގުފަހިކޮށްދީ، އެކަށައަޅާ ސިޔާސަތުތަކާއި ހިންގާ އުސޫލުތަކާއި، މިކަންކަން ހަރުދަނާވުމުގެ ސަބަބުންނޭ އަޅުގަނޑުމެންނަށް ކުރިއަށް މިދެވެނީ. އެހެންވީމާ، މިގޮތުގައި އަޅުގަނޑުމެން ތިބެމާތޯއޭ! މިގޮތުގައި ހިންމަތާއި މިންނަތާއެކު މަސައްކަތް ކުރަމާތޯއޭ! އެންމެން އެކުވެރިވެގެން އެކަތިގަނޑަކަށްވެގެން ތިބެ، ރަށުގެ ތަރައްޤީއަށާއި، އަތޮޅުގެ ތަރައްޤީއަށާއި، މުޅި ޤައުމުގެ ތަރައްޤީއަށް މަސައްކަތް ކުރަމާތޯއޭ! އެގޮތަށް އަޅުގަނޑުމެން މަސައްކަތް ކުރާކަމުގައިވަނީނަމަ ޝައްކެއްނެތް، މާތްﷲގެ ހެޔޮ ރަޙްމަތްފުޅުން އަޅުގަނޑުމެންނަށް އިތުރު ކުރިއެރުންތައް ލިބިގެންދާނެ. ތަރައްޤީގެ އިތުރު އުސްމިންތަކަށް އަޅުގަނޑުމެންނަށް ވާޞިލުވެވޭނެ.\nއާދެ! މިރަށުގައި އަލަށް މިސްކިތެއް އިމާރާތް ކުރުމަށްވެސް މިހާރުވަނީ ހަމަޖެހިފައި. އަދި މިއަހަރުގެ ބަޖެޓުގައި އެކަމަށް ފައިސާވެސްވަނީ ހަމަޖެހިފައި. އަޅުގަނޑު އުންމީދުކުރާ ގޮތުގައި ލަހެއްނުވެ އެމިސްކިތުގެ މަސައްކަތްވެސް ފެށޭނެ.\nއާދެ! ތަރައްޤީގެ ކޮންމެ މަސައްކަތެއްވެސް ކާމިޔާބުވާނީ، އެކަމުގައި ހިމެނޭ އެންމެން އެކުވެރިވެގެން، އެންމެން އެކުގައި މަސައްކަތްކޮށްގެން، އެންމެން އެއްބާރުލައިގެން. ސަރުކާރާއި، ވެރިންނާއި، ރަށްރަށުގެ ވެރިންނާއި، އަތޮޅުތަކުގެ ވެރިންނާއި، ރައްޔިތުންނާއި، ކޮމިޓީތަކާ، މިއެންމެން ގުޅިގެން މަސައްކަތްކޮށްގެން.\nމިއާ ޚިލާފަށް އެކިއެކި ބައިބައިވުންތަކާއި ފިތުނަތައް އުފެދި އެކަންތައްތައް ކުރިއަށްދާނަމަ، އަޅުގަނޑުމެން ކުރާ އެއްވެސް މަސައްކަތެއް ކާމިޔާބެއް ނުވާނެ. އެއީ، ޝައްކެއްހުރި ކަމެއްނޫން. އެއީ، ބަލާލި ކޮންމެ ދިމާއަކުން އޭގެ ހެކިތައް ފެންނަންހުރި ކަމެއް. އެހެންވީމާ، އެފަދަ ކަންކަމުން އަޅުގަނޑުމެން ޢިބުރަތް ޙާޞިލުކޮށްގެން، އަޅުގަނޑުމެންގެ މެދުގައި މިއޮތް އެކުވެރިކަމާއި އެއްބާރުލުން ދަމަހައްޓަން އެބަޖެހޭ. އަޅުގަނޑުމެންނަކީ ކިތަންމެ ގޮތަކުން އެއްބަނޑުއެއްބަފާ ބަޔެއް. އެންމެ ފުރަތަމަ އަޅުގަނޑުމެންނަކީ މުސްލިމުން، މާތްވެގެންވާ އިސްލާމްދީނުގެ އަހުލުވެރިން. މުސްލިމުންނަކީ އަޚުންތަކެއް. މިއީ، ކީރިތި ޤުރުއާނުގައި އަޅުގަނޑުމެންނަށް އަންގަވާފައިވާ ގޮތް. "إِنّماالمؤمنون إخوة" "މުއުމިނުންވާކަން ކަށަވަރީ އަޚުންތަކެއް ކަމުގައެވެ."\nއަޅުގަނޑުމެންގެ ރާއްޖެއަކީ، ވަރަށް ނަސީބުވެރި ރާއްޖެއެއް. މާތްﷲގެ ތަނަވަސް ރަޙްމަތްފުޅު ވަރަށް ފުޅާކޮށް ލިބިފައިވާ ރާއްޖެއެއް. އެއީ، އަޅުގަނޑުމެންނަކީ ސައްތައިންސައްތަ މުސްލިމް ޤައުމަކަށްވާތީ. އޭގެއިތުރުން، އަޅުގަނޑުމެންނަކީ އެއް ތާރީޚެއް ޙިއްސާކުރާ، އެއް ސަޤާފަތެއްގެ އަހުލުވެރި ބަޔެއް. އެއްބަހަކުން ވާހަކަދައްކާ ބަޔެއް. މިހުރިހާ ކަމެއް މިހެން ހުރުމާ އެކީގައި އަޅުގަނޑުމެންނަކީ، އެއްބަނޑުއެއްބަފާ ބަޔެއް ކަމުގައިވާން މަޖުބޫރު.\nދުނިޔޭގެ އެހެން ޤައުމުތަކަށް ބަލާލާއިރު މިކަންތައްތައް އޮތީ ތަފާތުކޮށް. ބައެއް ތަންތާނގައި ތަފާތު ދީންތަކުގެ އަހުލުވެރިން އެބައުޅޭ. ތަފާތު ނަސްލުތަކުން އައިސްފައިތިބި މީހުން އެބަތިބި. ތަފާތު ސަގާފަތްތަކުގެ އަހުލުވެރިން އެބަތިބި. އެމީހުންގެ މެދުގައި ވަކިވަކިވުމާއި ބައިބައިވުން އުފެދުމަށް ބާރުއަޅައިދޭ ކިތަންމެ ސަބަބެއް އެބަހުރި. އެއާ ޚިލާފަށް މާތްﷲގެ ހެޔޮ ރަޙްމަތްފުޅުން އަޅުގަނޑުމެންގެ ރާއްޖެއަކު އެފަދަ އެއްވެސް ކަމެއްނެތް. އެހެންވީމާ، މިއީ އަޅުގަނޑުމެން އެންމެންވެސް އެނިޢުމަތަކަށްޓަކައި، اللّـه سبحـانـه وتعـالى ގެ ޙަޟްރަތަށް އަބަދުވެސް ޙަމްދާއި ޝުކުރު ކުރަންޖެހޭނެ ވަރަށްބޮޑު ނިޢުމަތެއް.\nއާދެ! އަޅުގަނޑުމެން އެކިއެކި މަސައްކަތް ކުރާއިރު، ތަރައްޤީގެ މަގުގައި ކުރިއަށްދާއިރު، އަޅުގަނޑުމެންގެ ތެރޭގައި ހުންނަ ޤާނޫނުތަކަށާއި ގަވާއިދުތަކަށް ބޯލަނބައި އެންމެން އެއަށް ކިޔަމަންވާން އެބަޖެހޭ. ޤާނޫނާއި ގަވާއިދު ހެދިފައި އެހުންނަނީ، އެންމެންނަށް ހަމަހަމަ ގޮތެއްގައި ކަންތައްތައް ލިބިދިނުމަށްޓަކައި. އެންމެންނާމެދު ހަމަހަމަ އުސޫލަކުން ކަންތައްތައް ކުރުމަށްޓަކައި. އެންމެންގެ ޙައްޤުތައް ރައްކާތެރިކޮށްދިނުމަށްޓަކައި. އެންމެންގެ ފުރާނައާއި، އެންމެންގެ ގެދޮރާއި، އެންމެންގެ މުދަލާއި، ބިމާއި، ޙައްޤުތަކާއި، މިހުރިހާ އެއްޗެއް ސަލާމަތް ކުރެވޭނީ ކަނޑައެޅިފައިވާ ޤާނޫނުތަކެއް ހުރެގެން. އަދި އޭގެ ދަށުން ހެދިފައިވާ ގަވާއިދުތަކެއްވެސް ހުރެގެން.\nމިހުރިހާ އެއްޗަކަށް އަޅުގަނޑުމެން އެންމެން ބޯލަނބަން އެބަޖެހޭ. އެންމެން ކިޔަމަންވާންޖެހޭ. އެއްވެސް ރައްޔިތަކީ، ޤާނޫނުގެ މަތީގައި ހުރި މީހެއް ނޫން. ހުރިހާ ރައްޔިތުންނަކީވެސް، ޤާނޫނުގެ ދަށުގައިވާ ބަޔެއް. ޤާނޫނަށް ބޯލަނބަންޖެހޭ ބަޔެއް. އެކަން އަޅުގަނޑުމެން ގަބޫލުކުރަން އެބަޖެހޭ.\nޤާނޫނާއި ގަވާއިދަށް ބޯނުލެނބުމުގެ ސަބަބުން ނުކުންނަ ވަރަށް ހިތާމަހުރި ކަންތައްތަކެއްވެސް އެބަހުރި. އަޅުގަނޑުމެން ދިރިއުޅޭ މާޙައުލުގެ އަމާންކަން ގެއްލިގެން ދިޔުން. ނުރައްކާތަކުގެ ތެރެއަށް އަޅުގަނޑުމެން ދާންޖެހުން. އެކިއެކި ގެއްލުންތައް އަޅުގަނޑުމެންނަށް ލިބުން. މީހުންގެ ފުރާނައަށް، ގެދޮރަށް ތަފާތު ގެއްލުންތައް ލިބެމުން އެބަދޭ. އެއީ، އަޅުގަނޑުމެންގެ ތެރެއިން ބަޔަކު، ޤާނޫނާއި ގަވާއިދާ އެއްގޮތަށް ޢަމަލުނުކުރާތީ. މިހެން ދަންނަވާފައި ވަކި ނުދަންނަވާނެ ކަމެއްނެތް. އެންމެ ކުޑަވެގެން މަގުމަތީގެ އެކްސިޑެންޓްތައްވެސް މިހިނގަނީ އަޅުގަނޑުމެންނަށް ގަވާއިދަށް ބޯނުލެނބޭތީ. މަގުމަތީގައި އެއްޗެހި ދުއްވާއިރު، ދުއްވަން ޖެހޭ ގަވާއިދުތަކެއްވެސް ހުރޭ. ޤާނޫނުތަކެއް އެބައޮވޭ. ޚާއްޞަކޮށް، އިންޖީނުލީ އެއްޗެހި. އިންޖީނުލީ އެއްޗެއްސަކީ، ވަރަށްބޮޑު ފަސޭހަތަކެއް އަޅުގަނޑުމެންނަށް ގެނެސްދޭ އެއްޗެއް. އޭގެ ސަބަބުން، އަޅުގަނޑުމެންނަށް ވަރަށްގިނަ ކަންތައްތައް ފަސޭހަވެގެންދޭ. އެހެންނަމަވެސް، އެތަކެތި ބޭނުން ކުރުމުގައި ވަރަށް ބޮޑެތި ނުރައްކާތަކެއްވެސް އެބަހުރި. އެކަން އަޅުގަނޑުމެން ދަންނަން އެބަޖެހޭ. ގަވައިދާ ޚިލާފަށް އެއްޗެހި ދުއްވުމުގެ ސަބަބުން އަޅުގަނޑުމެން ވަރަށް ހިތާމަކުރާ ކަހަލަ އެކްސިޑެންޓްތައް ވަމުން އެބަދޭ. ޒުވާން ޅަކުދިންގެ ފުރާނަ ގެއްލެމުން އެބަދޭ. މިއަތޮޅުގައިވެސް އެހެން އެބަވޭ. އަދި މާލޭގައިވެސް އަދި ރާއްޖޭގެ ބައެއް އެހެން ދިމަދިމާގައިވެސް އެކަން އެބަ ހިނގާ. މިއިން ގެއްލުން މިލިބެނީކީ ސަރުކާރަކަށްނޫން. ތެދެއްމެ، ކޮންމެ ދިވެހި ރައްޔިތަކަށް ލިބޭ ގެއްލުމަކީ، ސަރުކާރަށްވެސް ލިބޭ ގެއްލުމެއް. އެހެންނަމަވެސް، އެންމެ ފުރަތަމަ އެގެއްލުން އެލިބެނީ އެމީހަކަށް. އެމީހެއްގެ ޢާއިލާއަށް. މިކަންކަމަށް އަޅުގަނޑުމެން ވަރަށް ބޮޑަށް ސަމާލުވާންއެބަޖެހޭ.\nއާދެ! ސަރުކާރުގެ އެކިއެކި ދާއިރާތަކުގެ ހިންގުން އިތުރަށް ހަރުދަނާ ކުރުމާއި، އެދާއިރާތަކުން ދޭ ޚިދުމަތްތައް އިތުރުކޮށް، އެޚިދުމަތްތަކުގެ ފެންވަރު މަތިކުރުމަށްވެސް ސަރުކާރުން ވަރަށް ބޮޑެތި މަސައްކަތްތަކެއް ކުރަމުން ގެންދޭ. ހަމައެއާއެކީގައި، ސަރުކާރު މުވައްޒަފުންނާ ބެހޭކަންތައްތައްވެސް މިގެންދަނީ ހަރުދަނާކޮށް އިޞްލާޙު ކުރަމުން. ސަރުކާރުގެ މުވައްޒަފުންނާ ގުޅޭގޮތުން ޢަމަލު ކުރަމުންގެންދާ ބައެއް ގަވާއިދުތަކަށާއި އުސޫލުތަކަށް، އެވަގުތަކަށް ގެންނަން ފެންނަ އިޞްލާޙެއް މިދަނީ ގެންނަމުން. މިގޮތުން ސަރުކާރުން މުވައްޒަފުންގެ ކަންތައްތަކާ ބެހޭގޮތުން މިހާރު އަޅަން ނިންމާފައިވާ ވަރަށް މުހިންމު ދެފިޔަވަޅެއްގެ ވާހަކަ އަޅުގަނޑު ދަންނަވާލަން ބޭނުންވޭ.\nއޭގެ ތެރެއިން ފުރަތަމަ ކަމަކީ، ސަރުކާރުގެ ވަގުތީ މުވައްޒަފުންނާބެހޭ ގަވާއިދަށާއި، ސަރުކާރުގެ ވަގުތީ މަގާމުތަކާބެހޭ ގަވާއިދަށް ބަދަލުގެނެސް، ސަރުކާރުގެ ވަގުތީ މުވައްޒަފުންގެ ގޮތުގައި ވަޒީފާ އަދާކުރަމުންދާ ދިވެހި މުވައްޒަފުން، އެމުވައްޒަފުން ސަރުކާރަށް ކޮށްދީފައިވާ ޚިދުމަތުގެ އަގު ވަޒަންކުރުމުގެ ގޮތުން އެމުވައްޒަފުން، ސަރުކާރުގެ ވަޒީފާގައި މެދުނުކެނޑި ހޭދަކޮށްފައިވާ ދުވަސްތަކަކީ، ޕެންޝަންގެ މުއްދަތު ބެލުމުގައި ހިމެނޭ ދުވަސްތަކެއްގެ ގޮތުގައި ހަމަޖެއްސުމަށް މިހާރު ނިންމާފައިވާ ނިންމުން.\nދެވަނަކަމަކީ، އެދިގެން ވަޒީފާއިން ވަކިވެފައިވާ މީހުންނާއި، އެކި ސަބަބުތަކާހުރެ ވަޒީފާއިން ވަކިކޮށްފައިވާ މީހުންގެ ތެރެއިން، ސަރުކާރުގެ ވަޒީފާ އަލުން ހަމަޖެހިފައިވާ މުވައްޒަފުން، ވަޒީފާއިން ވަކިކުރުމުގެ ކުރިން ޚިދުމަތް ކޮށްފައިވާ މުއްދަތާއި، އަލުން ސަރުކާރުގެ ވަޒީފާ ހަމަޖެހިގެން ޚިދުމަތް ކުރަމުންގެންދާ ދުވަސްތަކާ ގުޅުވައިގެން، އެމުވައްޒަފުންގެ ޕެންޝަންގެ މުއްދަތު ގުނާގޮތަށް ހަމަޖެއްސުން.\nއާދެ! މިއީ ވަރަށްގިނަ މުވައްޒަފުން އެދެމުންދާ ކަމެއް. ވަކި އަހަރުތަކެއް ވަންދެން ޚިދުމަތް ކޮށްފައި، ކޮންމެވެސް ސަބަބަކާހުރެ މެދުކެނޑިފައި ހުރެދާނެ. އެއީ، ދެން އަނެއްކާވެސް ޕެންޝަންގެ މުއްދަތު މިގުނެނީ އަލުން ވަން ތާރީޚުން ކަމަށްވާތީ. އަނެއްކާ 20 އަހަރު ހޭދަކުރަން އެބަޖެހޭ. އޭގެކުރިން އޮވެދާނެ 10 އަހަރު ނުވަތަ 15 އަހަރު ނުވަތަ5އަހަރު ހޭދަކޮށްފައި. އެހެންވީމާ، އެގޮތަށް ކުރިން ޚިދުމަތްކޮށްފައި، ވަކިކަމެއް ދިމާވެގެން ވަޒީފާއިން ވަކިވެފައި، އަލުން ސަރުކާރުގެ ޚިދުމަތާގުޅޭ މީހުންނަށް، އެމުއްދަތު ގުޅުވައިދޭ ގޮތަށް އިރާދަކުރެއްވީތީ މިހާރު މިހަމަޖެއްސީ. އެހެންވީމާ، އެމީހެއްގެ ވަޒީފާ ފެށުނުއިރުން ފެށިގެން މެދުކެނޑިގެންދިޔަ ބައި ގުޅުވާލަދިނީމާ، 20 އަހަރު ހަމަވުމުން، އިރާދަކުރެއްވިއްޔާ އެމީހަކަށް ޕެންޝަން ލިބޭނެ.\nވަގުތީ ވަޒީފާގައި ތިބޭމީހުން، ވަގުތީ ވަޒީފާގައި ތިބޭ ދުވަސްތައް ޕެންޝަންގައި ނުގުނާ ގޮތަށް، މީގެކުރިން އޮންނަނީ. އެހެން އޮތީމާ، ބައެއް މީހުންނަށް ވަރަށް ބޮޑެތި ދަތިތަކާ ކުރިމަތިލާންޖެހޭ. އެއީ، ވަރަށްގިނަ މީހުން ޝަކުވާކުރާ ކަމެއް. ވަގުތީ ވަޒީފާގައި ބައެއް މީހުން އެބަތިބޭ5އަހަރު،6އަހަރު، 10 އަހަރު. ތިބެފައި ދާއިމީވަނީ. ދާއިމީވީމާ އެހިސާބުން ފެށިގެން ޕެންޝަނަށް ގުނަން މިފެށެނީ. އެހެން އޮތީމާ، ކުރިން އެ ވަގުތީ ވަޒީފާގައި ޚިދުމަތްކުރި މުއްދަތުގެ ބައި ގެއްލިގެން އެދަނީ. އެހެންވީމާ، އެއީވެސް ހަމަޖެހޭ ގޮތަކަށް ނުވާތީ، އިރާދަކުރެއްވިއްޔާ އެކަންވެސް މިހާރު މިހަމަޖެއްސީ، އެމީހާގެ ވަގުތީ ވަޒީފާ ފެށުނު ދުވަހުން ފެށިގެން ގުނައިގެން ޕެންޝަން ލިބޭގޮތަށް.\nމިދެންނެވި އުސޫލުން ވަގުތީ މުވައްޒަފުން ޚިދުމަތުގެ މުއްދަތު ޕެންޝަނަށް ގުނުމާއި އަދި ވަޒީފާއިން ވަކިވެފައިވާ މުވައްޒަފުންގެ ތެރެއިން އަލުން ވަޒީފާ ހަމަޖެހިފައިވާ މުވައްޒަފުން ކުރިން ޚިދުމަތްކުރި މުއްދަތު ޕެންޝަނަށް ގުނޭގޮތަށް ހަމަޖެއްސުމުގައި، މުވައްޒަފުން ޢަމަލު ކުރަންވީގޮތް ރައީސުލްޖުމްހޫރިއްޔާގެ އޮފީހުން އިރާދަކުރެއްވިއްޔާ ވަރަށް އަވަހަށް ސަރުކާރުގެ އޮފީސްތަކަށް އަންގާނަން.\nއާދެ! ދެން ދަންނަވާލަން އޮތީ، މިއަތޮޅުގެ ތަޢުލީމީ މަރުކަޒު، އާދެ! އަޅުގަނޑުމެން މިޖަލްސާ ބާއްވަމުން މިދާ މަދަރުސާ، މި ތަޢުލީމީ މަރުކަޒުގެ ވަރަށް މުހިންމު މުނާސަބަތެއް ކުރިމަތިވާ ވާހަކަ. އެއީ، މިތަނަށް ފަންސަވީސް އަހަރުވާ މުނާސަބަތު. ފަންސަވީސް އަހަރު ހަމަވަނީ، އަޅުގަނޑަށް އެނގިފައިވާ ގޮތުގައި މިއަންނަ އަހަރު. އެހެންނަމަވެސް، މިހާރުން ފެށިގެން މި ތަޢުލީމީ މަރުކަޒުން އެވަޑައިގަންނަވަނީ އެކަމަށް ތައްޔާރުވަމުން. ފަންސަވީސް އަހަރު ފާހަގަކުރުމުގެ ކަންތައްތައް ކުރިއަށް ގެންދަވާނެގޮތް މިހާރު ގެންދަވަނީ ރާއްވަވަމުން. އެހެންވީމާ، މިއަތޮޅުގެ އަތޮޅު ތަޢުލީމީ މަރުކަޒަށް ފަންސަވީސް އަހަރު ފުރުމުގެ އުފަލުގައި އަޅުގަނޑުވެސް ބައިވެރިވާ ވާހަކަ ވަރަށް އުފަލާއެކު ދަންނަވާލަން. އަދި މިމުނާސަބަތުގައި މިތަޢުލީމީ މަރުކަޒުގެ ލޮބުވެތި ދަރިވަރުންނަށާއި، މިތަން ހިންގަވާ ވެރިންނަށާއި، ޓީޗަރުންނަށާއި، އަދި ދަރިވަރުންގެ ބެލެނިވެރިންނަށް، ވަރަށް އިޚްލާޞްތެރިކަމާއެކު އަޅުގަނޑު ތަހުނިޔާއާއި މުބާރަކްބާދީ ދަންނަވަން. ހަމައެފަދައިން މިތަޢުލީމީ މަރުކަޒަށް އެކި ދުވަސްވަރު، އެކި ރޮނގުރޮނގުން ޚިދުމަތް ކޮށްދެއްވާފައިވާ ހުރިހާ ބޭފުޅުންނަށްވެސް އަޅުގަނޑު ތަހުނިޔާ ދަންނަވަން.\nއާދެ! އަޅުގަނޑަށް އެނގިފައިވާ ގޮތުގައި، މިއަދު ހަމަޖައްސަވާފައި މިއޮތީ، މިމަރުކަޒަށް ފަންސަވީސް އަހަރު ފުރުމާ ގުޅިގެން، ފަންޑެއްވެސް ހުޅުވާ ގޮތަށް. އެހެންވީމާ، ލ. އަތޮޅު ތަޢުލީމީ މަރުކަޒަށް ފަންސަވީސް އަހަރު ފުރުމުގެ މުނާސަބަތުގައި، އެ ހުޅުއްވަން ގަސްދުކުރައްވާ ފަންޑު ހުޅުވައިދިނުން އަޅުގަނޑުގެ ކިބައިން އެދިވަޑައިގެންފައިވާތީ، އެފަންޑު މިއަދު ހުޅުވައިދިނުމަކީ، މާތްﷲގެ އިސްމުފުޅުގެ ބަރަކާތުން އަޅުގަނޑަށް ލިބޭ ވަރަށްބޮޑު އުފަލެއް ކަމުގައި ދަންނަވަން.\nއާދެ! އަޅުގަނޑު އެދެނީ، ލ. އަތޮޅަށާއި، ލ އަތޮޅުގެ ރައްޔިތުންނަށް އިތުރު ކުރިއެރުމާއި ތަރައްޤީ. މުޅި ދިވެހިރާއްޖޭގެ ލޮބުވެތި އެންމެހާ ރައްޔިތުންނަށްވެސް އަޅުގަނޑު އެދެނީ، އިތުރު ކުރިއެރުމާއި ތަރައްޤީ. އަދި ރައްޔިތުން އެކުރައްވާ މަސައްކަތްތަކުގައި މާތްﷲ ބަރަކާތްލެއްވުން. އަޅުގަނޑުމެންނަށް އިތުރު ކުރިއެރުމާއި، އިތުރު ހިތްހަމަޖެހުން ލިބޭނެ ގޮތްތައް، އެކަލާނގެ މިންވަރު ކުރެއްވުން. ދިވެހިރާއްޖެއަކީ، އަބަދުވެސް މިނިވަން މުސްތަޤިއްލު ސައްތައިން ސައްތަ މުސްލިމު ޤައުމެއްގެ ގޮތުގައި ދެމިއޮތުމުގެ ހެޔޮ ނަޞީބު މާތްﷲ ދިވެހިރާއްޖެއަށް މިންވަރު ކުރެއްވުން.


Inthihaabee marukazah nasheedhu vadaigathumun aanmun rathah\nއިންތިހާބީ މައި މަރުކަޒަށް ނަޝީދު ވަޑައިގަތުމުން އާންމުން ރަތަށް\nއިންތިހާބީ މައި މަރުކަޒު ހުންނަ ސަރަހައްދުގައި ރައީސް ނަޝީދު -- ފޮޓޯ: އަވަސް\nލޯކަލް ކައުންސިލް އިންތިހާބުގެ ބައެއް ވޯޓު ފޮށިތައް އަލުން ގުނަން އިލެކްޝަންސް ކޮމިޝަނުން ތައްޔާރުވަމުން ދަނިކޮށް އިންތިހާބީ މައި މަރުކަޒަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވަޑައިގަތުމުން އެ ސަރަހައްދުގައި ވަރުގަދައަށް އިހްތިޖާޖު ކުރަން ފަށައިފި އެވެ.\nއިލެކްޝަންސް ކޮމިޝަން (އީސީ) އިން މިއަދު މެންދުރުފަހު 1:30 ގައި 18 ވޯޓު ފޮއްޓެއް ގުނަން އޮތީ ހަމަޖައްސާފަ އެވެ.\nއީސީން ބައެއް ވޯޓުތައް ގުނާތީ އިދިކޮޅު ޕީޕީއެމްގެ ބައެއް އިސް ބޭފުޅުންނާއި ބައެއް ސަޕޯޓަރުން ދުރާލާ ތިބީ އެ ސަރަހައްދަށް ޖަމާވެގެންނެވެ. އެމީހުން އެތާ ތިއްބާ ރައީސް ނަޝީދު ކުއްލިއަކަށް އެ ސަރަހައްދަށް ވަޑައިގަތުމުން މުޅި މަސްރަހު ބަދަލުވ އާންމުން ވަނީ ރުޅި އައިސްފަ އެވެ. އެ ސަރަހައްދުގައި ތިބޭ އާންމުންގެ ރުޅިގަނޑު ފަޅައިގެން ގޮސް ހުތުރު ބަހުން ވެސް ރައީސް ނަޝީދަށް އެއްޗެތި ގޮވި އެވެ.\nރައީސް ނަޝީދުގެ އަރިހުގައި ރައްޔިތުންގެ މަޖިލީހުގެ ނައިބް ރައީސް އީވާ އަބްދުﷲ އާއި، އެމްޑީޕީގެ ނައިބް ރައީސް އަދި ރައީސް އޮފީހުގެ ވަޒީރު މުހައްމަދު ޝިފާޒާއި، އެމްޑީޕީގެ ޗެއާޕާސަން ހަސަން ލަތީފާއި އަދި އެޕާޓީގެ ބައެއް މަޖިލިސް މެންބަރުން ވެސް އެބަތިއްބެވި އެވެ.\nމިވަގުތު އެ ސަރަހައްދުގައި ހުންނެވީ ޕީޕީއެމް / ޕީއެންސީ ކޯލިޝަންގެ ވަގުތީ ލީޑަރު އަބްދުއްރަހީމް އަބްދުﷲ ވިދާޅުވީ ރައީސް ނަޝީދު އެ ސަރަހައްދަށް ވަޑައިގަތީ ހަމަނުޖެހުން އުފައްދަން ރާވައިގެން ކަމަށެވެ. އެހެންކަމުން އެ މަގުސަދުގައި ރައީސް ނަޝީދު އެތަނަށް ވަޑައިގެންނެވީތީ އެތަނުގެ ތެރޭގައި ސަލާމަތީ ބާރުތަކުން އެމަނިކުފާނަށް ސެކިއުރިޓީ ދޭން ޖެހޭ ކަމަށް ގަބޫލުނުކުރައްވާ ކަމަށްވެސް ވިދާޅުވި އެވެ.\nއަބްދުއްރަހީމް އިތުރަށް ވިދާޅުވީ ކައުންސިލް އިންތިހާބުގައި ރައްޔިތުން ވަނީ އެމްޑީޕީއަށް ނޫނެކޭ ބުނެފައި ކަމަށެވެ. ރައީސް ނަޝީދު އުޅުއްވަނީ އެކަން "ހަޖަމު" ކުރެއްވުމަށް ދަތިފުޅުވެގެން ކަމުގައިވެސް އަބްދުއްރަހީމް ވަނީ ވިދާޅުވެފަ އެވެ.\nއީސީން ބުނީ ވޯޓު ފޮށިތަކެއް ގުނަނީ ވަގުތީ ނަތީޖާ ކަށަވަރުކުރުމަށް ކަމަށެވެ. ވޯޓާ ގުޅޭ ބައެއް ޝަކުވާތައް ލިބެމުންދާ ކަމަށް ވެސް އީސީ އިން ބުނެ އެވެ. ނަމަވެސް އެއީ ކޮންކަހަލަ ޝަކުވާތަކެއް ކަމެއް ބުނެފައެއް ނުވެއެވެ.\nވޯޓު ފޮށިތަކެއް އަލުން ގުނުމަށް ތައްޔާރުވަމުން ދާއިރު ނިމިގެންދިޔަ ކައުންސިލް އިންތިހާބުގައި ބާތިލް ވޯޓު ގިނަކަން ފާހަގަކޮށް ޕީޕީއެމުން އިއްޔެ ވަނީ ބާތިލް ވޯޓުތައް ގުނާ ދިނުމަށް އެދިފަ އެވެ. އަދި ހަތަރު ދާއިރާއެއްގެ ވޯޓު ފޮށި އަލުން ގުނަން ބޭނުންވާ ކަމަށް ރައީސް މުހައްމަދު ނަޝީދު ވެސް ވަނީ ވިދާޅުވެފަ އެވެ.\nލޯކަލް ކައުންސިލްތަކުގެ އިންތިހާބު ރައީސް މުހައްމަދު ނަޝީދު


Mahloof ah kuri3dhauvaa egge aduehun maadhamaa | Mihaaru\nމަހްލޫފް: އޭނާގެ މައްޗަށް އުފުލާފައިވާ ތިން ދައުވާއެއްގެ އަޑުއެހުން މާދަމާ ބާއްވާގޮތަށް ވަނީ ހަމަޖައްސާފައި.\nމަހްލޫފަށް ކުރި ތިން ދައުވާއެއްގެ އަޑުއެހުން މާދަމާ\n14 މެއި 2018 - 14:123comments\nރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފަށް ކޮށްފައިވާ ތިން ދައުވާއެއްގެ އަޑުއެހުން މާދަމާ ކްރިމިނަލް ކޯޓުގައި ބާއްވަން ޝެޑިއުލްކޮށްފި އެވެ.\nރައީސް އަބްދުﷲ ޔާމީންގެ ސަރުކާރާ ދެކޮޅަށް އުފައްދާފައިވާ އިދިކޮޅު ޕާޓީތަކުގެ ކޯލިޝަންގައި އިސްކޮށް ހަރަކާތްތެރިވެވަޑައިގަންނަވާ މަހްލޫފަށް ދައުލަތުން ހަތަރު ދައުވާއެއް ވަނީ ކޮށްފަ އެވެ. އޭގެ އިތުރުން ތަހުގީގު ނިންމައި، ދައުވާކުރުމުގެ މަރުހަލާގައި ޕްރޮސިކިއުޓަ ޖެނެރަލްގެ އޮފީހުގައި ވެސް ދެ މައްސަލައެއް އެބައޮތެވެ. އެއީ ރައްޔިތުންގެ މަޖިލީހުގައި ސަލާމަތީ ބާރުތަކާ ދެކޮޅަށް މާރާމާރީ ހިންގުމުގެ ދައުވާ އާއި މުޒާހަރާގެ ތެރެއިން ފުލުހުންގެ ވާޖިބަށް ހުރަސްއެޅި ކަމަށް ބުނެ ކުރާ ދައުވާ އެވެ.\nގޭބަންދުގައި ހުންނެވި މަހްލޫފަށް ކްރިމިނަލް ކޯޓުން ފޮނުވި ޗިޓުގައިވާ ގޮތުން މާދަމާ ބާއްވަނީ، ޓެރަރިޒަމް ކުށުގެ ދައުވާ އާއި އޭނާ ކުރެއްވި ޓުވީޓްތަކަކާ ގުޅިގެން އުފުލާފައިވާ ދެ ދައުވާގެ އަޑު އެހުމެވެ.\nމަހްލޫފްގެ މައްޗަށް ޓެރަރިޒަމްގެ ދައުވާ ކޮށްފައި ވަނީ ފެބްރުއަރީ 1 ގައި ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު އަމުރު ތަންފީޒުކުރަން ގޮވާލައި، މާފުށީ ޖަލު ސަރަހައްދުގައި މުޒާހަރާކުރި މައްސަލައިގަ އެވެ. މުޒާހަރާއެއްގެ ތެރެއިން ބައިވެރިންނަށް މަހްލޫފް މާސްކް ބެހި މައްސަލައިގައި، ފުލުހުންގެ ވާޖިބަށް ހުރަސްއެޅުމުގެ ދައުވާ ވެސް އޭނާގެ މައްޗަށް ވަނީ ކޮށްފަ އެވެ.\nމަހްލޫފަށް ޓެރަރިޒަމްގެ ދައުވާ ކޮށް، ޝަރީއަތް ނިމެންދެން ގޭބަންދަށް ބަދަލުކުރި އިރު، އޭނާ ހައްޔަރުކުރީ އިދިކޮޅު ފަރާތްތަކުން މާލޭގައި ފެބްރުއަރީ 22 ގައި ކުރި މުޒާހަރާގެ ތެރެއިންނެވެ.\nމީގެ ކުރިން، އެއްވުމެއްގެ ތެރެއިން ފުލުހުންގެ ދައުރު އަދާކުރަން ހުރަސްއެޅި ކަމުގެ ދެ މައްސަލައެއް އޭނާގެ މައްޗަށް ސާބިތުވެގެން ވެސް ޖަލަށް ލި އެވެ. އެ ދެ މައްސަލައިގައި 10 މަހާއި 24 ދުވަސް ވަންދެން މަހްލޫފް ޖަލުގައި ހޭދަކުރެއްވި އެވެ. އެ ހުކުމުން ޖޫން، 8، 2017 ގައި މިނިވަންވުމާ އެކު އިދިކޮޅު ހަރަކާތުގެ އިސް ސަފުގައި އަނެއްކާ ވެސް މަސައްކަތް ކުރައްވަން ފެއްޓެވި އެވެ. މިދިޔަ ފެބްރުއަރީ މަހުގެ 1 ގައި ސުޕްރީމް ކޯޓުން ނެރުނު އަމުރު ތަންފީޒު ކުރުމަށް ގޮވާލައި އިދިކޮޅު ޕާޓީތަކުން ކުރި މުޒާހަރާތަކުގައި އެންމެ އިސްކޮށް އުޅުއްވި އެއް ބޭފުޅަކީ މަހުލޫފެވެ.\nއިތުރު ލިޔުންތައް ޕޮލިސް ކްރިމިނަލް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކޯޓް\nދައުވާ އުފުލި ގޮތާ މެދު އަނާރާ ކަންބޮޑުވެއްޖެ!


Aamir Khan ge "Salute " gai Priyanka akee astronaut eh | Mihaaru\nއާމިރު ޚާންގެ "ސެލިއުޓް"ގައި ޕްރިޔަންކާ އަކީ އެސްޓްރޮނޯޓެއް\n12 އޮކްޓޯބަރ 2017 - 06:33 1 comment\nޕްރިޔަންކާ ޗޯޕްރާ އަކީ ބޮލީވުޑްގެ އެންމެ ބިޒީ އެއް އެކްޓަރަށް ވަނީ ވެފަ އެވެ. އޭނާ ވަނީ ހޮލީވުޑް ފިލްމު "ބޭވޮޗް" ކުޅެފަ އެވެ. އަދި މިހާރު އަންނަނީ "އަ ކިޑް ލައިކް ޖޭކް" އާއި "އިޒިންޓް އިޓް ރޮމެންޓިކް" ކުޅެމުންނެވެ. އަދި އޭނާގެ އެމެރިކަން ސީރީޒް "ކުއަންޓިކޯ" އާ ހެދި ބޮލީވުޑް ފިލްމެއް ކުޅޭނެ ފުރުސަތު ފާއިތުވީ ދެ އަހަރެއްހާ ދުވަހު ވެސް ޕްރިޔަންކާ އަށް ނުވި އެވެ.\nނަމަވެސް އަލުން ބޮލީވުޑް ފިލްމުތަކަށް ޕްރިޔަންކާ އެނބުރި އަންނަން ތައްޔާރުވާ ކަމަށް މިހާރު ދަނީ ބެލެވެމުންނެވެ. ދާދިފަހުން ޕްރިޔަންކާ އިންޑިޔާއަށް ކުރި ދަތުރުގައި ވަރަށް ގިނަ ފިލްމުތަކެއްގެ ތެރެއިން ކުޅެން ބޭނުންވާ ބައެއް ފިލްމުތައް ކަނޑައަޅާފައިވެ އެވެ.\nއޭގެ ތެރޭގައި އެސްޓްރޮނޯޓް ކަލްޕަނާ ޗައުލާގެ ބައޮޕިކް ހިމެނެ އެވެ. އަދި އާމިރު ޚާންގެ "ސެލިއުޓް"ގައި ވެސް އެސްޓްރޮނޯޓެއްގެ ރޯލު ކުޅެން ޕްރިޔަންކާ ނިންމާފައިވާ ކަމަށްވެ އެވެ.\nޑީއެންއޭގައިވާ ރިޕޯޓެއް ބުނާ ގޮތުން އާމިރު އާއެކު މިހާތަނަށް ފިލްމެއް ކުޅެފައި ނުވާތީ އޭނާއާ އެކު ފިލްމެއް ކުޅުމަށް ޕްރިޔަންކާ ވަރަށް ބޮޑަށް ބޭނުމެވެ. އެހެންވެ "ސެލިއުޓް" ކުޅެން ސޮއިކުރުމަކީ ވަރަށް ގާތް ކަމެކެވެ.\nނަމަވެސް "ސެލިއުޓް"ގެ ކުރިން ޕްރިޔަންކާ ކުޅޭނީ ކަލްޕަނާ ޗައުލާ ބައޮޕިކް ކަމަށް ޚަބަރުތައް ބުނެ އެވެ. މި ފިލްމުގެ ޝޫޓިން ފެށުމުގެ ކުރިން ވާން ޖެހޭ ތައްޔާރީތައް މިހާރު ފެށިފައިވާ ކަމަށްވެ އެވެ.\nމިވަގުތު ޕްރިޔަންކާ އުޅެނީ "ކުއެންޓިކޯ"ގެ ސީޒަން ތިނެއްގެ ޝޫޓިންގް ގައެވެ. މި ޝޯ އަންނަ އަހަރުގެ ކުރީކޮޅު ނިންމާލުމަށްފަހު ޕްރިޔަންކާ ދެން ބޮލީވުޑް ފިލްމުތައް ފަށާނެކަމަށް ޚަބަރުތައް ބުނެ އެވެ.\nއިތުރު ލިޔުންތައް ބޮލީވުޑް އާމިރު ޚާން ޕްރިޔަންކާ ޗޯޕްރާ


Fahu Vaguthu Goaleh Vanumun Real Match Vee Ehvaru - Vaguthu\nފަހު ވަގުތު ގޯލެއް ވަނުމުން ރެއާލަށް ލިބުނީ ޕޮއިންޓެއް\nސްޕެނިޝް ލަލީގާގެ މި ސީޒަންގައި ރެއާލް މެޑްރިޑުން ކުޅުނު ދެވަނަ މެޗު 1-1އިން އެއްވަރު ވެއްޖެއެވެ.\nއަމިއްލަ ދަނޑުގައި ރެއާލް ވަލަޑަލިޑްއާ ދެކޮޅަށް ކުޅުނު މެޗުގެ ކުރީކޮޅުން ފެށިގެންވެސް ރެއާލްއިން ދިޔައީ ހަމަލާއަކަށްފަހު ހަމަލާއެއް އުފައްދަމުންނެވެ. އެޓޭކް ވަރުގަދަކޮށް، މުޅި މެޗު ޑޮމިނޭޓްކޮށް ކުޅުމުންދިޔަ ރެއާލްއަށް މަދުވީ ގޯލެކެވެ. ބޭލްގެ ހަމަލާ ގޯލްގެ އަރިމަތި ދަނޑިކައިރިން ބޭރަށްދިޔައިރު، އިސްކޯގެ ބާރު ހަމަލާވެސް ގޯލާ އަމާޒެއް ނުވިއެވެ. އޭރިއާ ތެރެއިން ވަލަލިއޮޑްގެ ޑިފެންޑަރު ނައްޓާލުމަށްފަހު ބެންޒެމާ ހަނި އޭންގަލުން ފޮނުވާލި ހަމަލާ މަތަކުރީ ގޯލްކީޕަރެވެ.\nދެވަނަ ހާފްގައިވެސް ރެއާލްއިން ގޯލަކަށް ބޮޑެތި މަސައްކަތްތަކެއް ކުރިއެވެ. އަލަށް ޓީމާ ގުޅުނު ލޫކާ ޖޮވިޗް ބޮލުން ފޮނުވާލި ހަމަލާ ގޯލްގެ މަތީ ދަނޑިއަށް އަމާޒުވިއިރު، އެޓީމުގެ ގޯލް 82 ވަނަ މިނެޓުގައި ކާމިޔާބު ކޮށްދިނީ ބެންޒެމާއެވެ. އޭރިއާ ރޮނގުމަތިން ކަހަލަ ގޮތަކަށްހުރެ، ވަރަށް ރީތިކޮށް އެނބުރާފައި ބެންޒެމާ ޖެހި ބޯޅަ އަމާޒުކޮށްލީ ގޯލްގެ ކަނަށެވެ.\nމިދިޔަ ސީޒަންގައި ހުސްއަތާ ނިންމާލި ރެއާލްއިން މި ސީޒަނަށް ވަރަށް ބޮޑަށް ތައްޔާރުވިއިރު، ފުރަތަމަ މެޗުގައި އެޓީމު ކުޅުނު މެޗުން އޮތީ މޮޅުވެފައެވެ. މި ޓްރާންސްފާ ސީޒަންގައި ރެއާލް ދޫކޮށްލުމާ ގާތަށް ދިޔަ ގެރެތު ބޭލްއަށް މިރޭގެ މެޗުގައިވެސް ފުރަތަމަ 11އިން ފުރުސަތު ދީފައިވާއިރު، ސްކޮޑަށްވެސް އެޑެން ހަޒާޑް ނަގާފައެއް ނުވެއެވެ.\nމެޗުން ރެއާލް މޮޅުވާން ދަނިކޮށް، 88 ވަނަ މިނެޓުގައި ވަލަޑޮއިޑަށް ނަތީޖާ ހަމަހަމަ ކޮށްދިނީ ގާޑިއޯލާ ނަވާރޯއެވެ.


Addu Marathon ge Run Ambassador Addu Ah\nއެމެރިކާގެ މަޝްހޫރު މެރަަތަނާ އަދި ވަރލްޑް ރިކޯރޑް ހޯލްޑަރ މައިކަލް ވޯޑިއަން މިއަދު އާއިލާއާއެކު އައްޑުއަތޮޅަށް އައިސްފިއެވެ.\nދުވެގެން ރަން ވަނަތަކެއް ހޯދާފައިވާ އައިރަނާސްގެ ރަން އެންބެސެޑަރ މައިކަލް ވޯޑިއަން އައްޑޫ އަށް އައިސްފައިވަނީ ސްރީލަންކަން އެއާރލައިންސްއިން މިއަދުގެ ހެނދުނުގެ ވަގުތެއްގައެވެ.\nމައިކަލް ވޯޑިއަން އައްޑު އަތޮޅުގަމަށް އައުމުން ގަން އިންޓަނޭޝަނަލް އެއާޕޯރޓުން މަރުހަބާ ދެންނެވީ އައްޑޫ ސިޓީގެ މޭޔަރ ޢަބްދުﷲ ސާދިޤް (ސޯބެ) އާއި ސިޓީ ކައުންސިލްގެ ބައެއް މެމްބަރުންނެވެ.\nއާއިލާއާއެކު މައިކަލް ފުރަތަމަ ދެ ދުވަހު ހުންނާނީ ގަމުގެ އީކުއޭޓަރ ވިލެޖްގައެވެ. އަދި އަނެއް ދެ ދުވަސް ހޭދަ ކުރާނީ ޝަންގްރިއްލާ ރިސޯޓްގައެވެ.\nއަންނަ ހުކުރު ދުވަހު އޮންނަ އައްޑޫ މެރަތަންގެ ރަން އެމްބެސެޑަރެއްގެ ގޮތުން މައިކަލް ވޯޑިއަން އައްޑޫ އަށް އައިސްފައިވަނީ މި މެރަތަންގައި ދުވުމަށެވެ.\nމައިކަލް ވޯޑިއަން އަކީ މިހާތަނަށް ދުނިޔޭގެ4ވަރަކަށް ރިކޯރޑް ހޯލްޑް ކުރާ ދުވުންތެރިއެކެވެ. މަޝްހޫރު ބައެއް ދުވުންތެރިން ބައިވެރިވާ މި މެރަތަންގައި ރާއްޖެއިންވެސް އަލްޓްރާ މެރަތަން އާތިފް، އޭގެ އިތުރަށްް ނޭޝަނަލް ރިކޯރޑް ހޯލްޑަރ މަރިޔަމް އަބްދުލް ކަރީމް ފަދަ ދުވުންތެރިން މެރަތަންގައި ބައިވެރި ވާނެއެވެ.


Mi aharu enme inthizaaru kurevey film thah | Jazeera\tމިއަހަރު އެންމެ އިންތިޒާރު ކުރެވޭ ފިލްމުތައް - Jazeera\nމިއަހަރު އެންމެ އިންތިޒާރު ކުރެވޭ ފިލްމުތައް\nސާއިފް ޝިޔާދު January 4, 2021 149 views0\n2020 ވަނަ އަހަރު ކޮވިޑު-19ގެ ނުރައްކާތެރި ހާލަތުގެ ސަބަބުން ފިލްމީ ސިނާއަތުގެ މުސްތަޤުބަލާ މެދު ވަނީ ސުވާލު އުފެދިފައެވެ. ފިލްމުތައް ސިނަމާއަށް ރިލީޒް ކުރުން ލަސްކުރުމާއި ބައެއް ފިލްމުތަކުގެ ޝޫޓިންތައް ވެސް ވަނީ މެދުކަނޑާލާފައެވެ. ނަތީޖާއެއްގެ ގޮތުން މިއަހަރަށް ވަރަށް ގިނަ އަދަދެއްގެ ފިލްމުތައް ރިލީޒުކުރުމަށް ވަނީ ހަމަޖެހިފައެވެ. މިގޮތުން ބެލުންތެރިން އެންމެ ކަމުދާނެހެން ހީވާ ފިލްމުތަކަށް އަލިއަޅުވާލާނަމެވެ.\nދަ ކޮންޖުއަރިން: ދަ ޑެވިލް މޭޑް މީ ޑޫ އިޓް\nމިހާތަނަށް ބޮކްސް އޮފިސްގައި އެންމެ ކާމިޔާބު ބިރުވެރި ފިލްމުތަކުގެ ތެރެއިން9ވަނައަށް ޖާގަ ހޯދާފައިވާ "ދަ ކޮންޖުއަރިން" ގެ ތިންވަނަ ފިލްމު ވަނީ މިއަހަރު ރިލީޒް ކުރުމަށް ހަމަޖެހިފައެވެ. ކުރީ ފިލްމުތަކެކޭ އެއްގޮތަށް މި ފިލްމުންވެސް އެޑް އަދި ލޮރެއިން ވޯރެންގެ ޝަޙުސިއްޔަތުތަށް ފެނިގެންދެއެވެ. ކުރީ ދެ ފިލްމެކޭ އެއްފަދައިން މި ފިލްމަކީ ވެސް ހަޤީޤީ ވާހަކައެއްގެ މައްޗަށް ބިނާކޮށްފައިވާ ފިލްމެކެވެ. މި ފިލްމުން ދައްކައިދެނީ 1981 ވަނަ އަހަރު މަރުގެ ތުހުމަތެއް އޮތް މީހެއް ކަމަށްވާ އާރން ޖޯންސަން އޭނާއަށް ޖިންނި އަވަލައިފި ކަމަށް ބުނެ އޭނާ މަރާލި ކަމަށް ބުނި މީހާ މަރާލާ ހާދިސާއެވެ.\nފާސްޓް އެންޑު ފިއުރިއަސް ސީރީޒްގެ9ވަނަ ފިލްމުގައި ފެނިގެންދަނީ ޑޮމިނިކް ޓޮރެޓޯއާއި އެނާގެ ސްޓްރީޓް ރޭސިން ގޭންގް ޑޮމިނިކްގެ ކޮއްކޮ ޖެކޮބް އާއި ކުރިމަތިލާންޖެހޭ މަންޒަރެވެ. ޖެކޮބް ވަނީ އޭނާގެ ބޭބެއަށް ބަދަލު ހިފުމަށްޓަކައި ޑޮމިނިކްގެ ކުރޫގެ އެންމެ ބޮޑު ހަތުރު ކަމަށްވާ ސައިފާއާ އެއްބައިވެފައެވެ. މިގޮތުން ޖެކޮބް ގެ ރޯލްއިން ފެނިގެންދާނީ ޖޯން ސީނާއެވެ.\n"އަޔަން މޭން 2" އިން ސްކާލެޓް ޖޮހޭންސަން ނަތާޝާ ރޯމަންގެ ގޮތުގައި ފެނިގެން ދިޔަތާ 11 އަހަރު ފަހުން އޭނާގެ ޝަޙުސިއްޔަތުގެ މައްޗަށް ބިނާކޮށްފައިވާ މި ފިލްމުން ސްކާލެޓް ޖޮހޭންސަން ލީޑް ރޯލް އިން ފެނިގެންދާނެއެވެ. މި ފިލްމުން ދައްކައިދެނީ 2016 ގެ "ކެޕްޓަން އެމެރިކާ: ސިވިލް ވާރ" އަށްފަހު ނަތާޝާ ރަޝިއާ އަށް އެނބުރިގޮސް އޭނާގެ މާޒީގެ ކަންތައްތަކާއި ކުރިމަތިލާތަނެވެ.\nމަޝްހޫރު ލަވަކިޔުންތެރިޔާ ކަމިލާ ކަބައްޔޯ ލީޑް ރޯލްއިން ފެނިގެންދާ މި ފިލްމަކީ ޑިސްނީ ކާރޓޫން ސިންޑްރެއްލާ އަށް ހަދާ ރީމޭކެކެވެ. ޤަބޫލު ކުރެވޭ ގޮތުގައި މި ފިލްމުން ބިލް ޕޯރޓަރ ފެނިގެންދަނީ ފެއަރީ ގޮޑްޕޭރެންޓެއްގެ ގޮތުގައެވެ.\nދަ ބޮސް ބޭބީ: ފެމިލީ ބިޒްނަސް\n"ދަ ބޮސް ބޭބީ: ފެމިލީ ބިޒްނަސް" މި ފިލްމު ފެށޭއިރު ފެނިގެންދަނީ ދެ ބޭބެއިން ކަމަށްވާ ޓިމްއާއި ޓެޑް ޓެމްޕްލްޓަން ދެމީހުން ބޮޑެތި މީހުންނަށްވެ އެކަކު އެނެކަކާ ބީރަށްޓެހިވެފައިވާ ތަނެވެ. ނަމަވެސް އާ ބޮސްބޭބީއެއް އައުމުން އެމީހުންގެ އާއިލާގެ މުސްތަޤްބަލް އަބަދަށްޓަކައި ބަދަލުވުމުން މިދެބޭބެއިން އަލުން ގުޅެންޖެހޭނެއެވެ.\nމިނިއަންސް: ދަ ރައިޒް އޮފް ގުރޫ\nވަރަށް ގިނަ ބައެއްގެ ތެރޭގައި މަޝްހޫރު މިނިއަންސްގެ އާ ކާރޓޫންގެ މިއަހަރު ތެރޭގައި ރިލީޒް ވުމަށް ވަނީ ހަމަޖެހިފައެވެ. މި ކާރޓޫން އިން ދައްކައިދެނީ 12 އަހަރުގައި ގުރޫ މިނިއަންސްގެ އެހީއާއެކު ސުޕާރ ގުރޫޕް ވިޝިއަސް6އާ ގުޅެން ކުރާ މަސައްކަތެވެ.. ވިޝިއަސް6އިން ގުރޫ އެމީހުންގެ ގުރޫޕަށް ބައިވެރިވިޔަ ނުދިނުމުން ގުރޫ އެމީހުންގެ އެއްޗެއް ވަގައް ނަގައެވެ. އެހީއަށްޓަކައި ގުރޫ ދެން ދަނީ އެގުރޫޕްގެ ކުރީގެ ލީޑަރ އެލަން އާރކިންގެ ގާތަށެވެ.\nމިޝަން އިމްޕޮސިބަލް 7\nގިނަ އަހަރުތަކެއް ވަންދެން ކާމިޔާބު ހޯދަމުން އަންނަ މިޝަން އިމްޕޮސިބަލް ސީރީޒްގެ7ވަނަ ފިލްމުގައި ވެސް ޓޮމް ކުރޫޒް ފެނިގެންދާނެއެވެ. މި ފިލްމުގެ ޕްލޮޓާއި ބެހޭގޮތުން މައުލޫމާތު ހިއްސާކޮށްފައި ނުވާއިރު ރެބެކާ ފާރގަސަން، ވެނީސާ ކާރބީ އަދި އެންޖެލާ ބެސެޓް އަނެއްކާވެސް މި ސީރީޒް އިން ފެނިގެންދާނެވެ.\nޝާލޮކް ހޯލްމްސް 3\n10 އަހަރުގެ ދިގު ބުރޭކަކަށް ފަހު ޝާލޮކް ހޯލްމްސްގެ3ވަނަ ފިލްމު މިއަހަރު ރިލީޒްވާނެއެވެ. ޝާލޮކް ހޯމްސްގެ ރޯލު އަދާ ކުރާ ރޮބާރޓް ޑައުނީ ޖޫނިއަރ މިހާރު މާރވެލް ފިލްމުތައް ކުޅެ ނިމުމުން ދެން ފެނިގެންދާނީ ޝާލޮކް ހޯލްމްސް ސީރީޒްއިންނެވެ.


SunOnline: Resort muvazzafun ge 80 percent vaccine furihama koffi\nއަހުމަދު މިޒްޔާލް 22 Jul 2021, 23:49\nޖުލައި 19، 2021: ވެލާނާ އިންޓަނޭޝަނަލް އެއާޕޯޓު-- ސަން ފޮޓޯ/ ފަޔާޒު މޫސާ\nރިސޯޓު މުވައްޒަފުންގެ 80 ޕަސެންޓް، ކޮވިޑް19 ވެކްސިންގެ ދެ ޑޯޒު ފުރިހަމަކޮށްފި އެވެ.\nޓޫރިޒަމް މިނިސްޓްރީން ނެރުނު ޖުލައި މަހުގެ އުސްއަލިތަކުން ދައްކާ ގޮތުގައި ރިސޯޓު މުވައްޒަފުންގެ ތެރެއިން 97 ޕަސެންޓު މީހުން ވަނީ ކޮވިޑް ވެކްސިންގެ ފުރަތަމަ ޑޯޒު ޖަހާފަ އެވެ. އޭގެ ތެރެއިން 80 ޕަސެންޓު މީހުން ވަނީ ދެ ޑޯޒު ފުރިހަމަކޮށްފަ އެވެ.\nފަތުރުވެރިން އައި އަދަދަށް ބަލާއިރު، މިއަހަރުގެ ޖުލައި މަހާ ހަމައަށް އައި ފަތުރުވެރިންގެ އަދަދު ވަނީ މިދިޔަ އަހަރު ރާއްޖެއަށް އައި ފަތުރުވެރިންގެ ޖުމުލަ އަދަދު ކަޑައްތުކޮށްފަ އެވެ.\nމިދިޔަ އަހަރު ފަތުރުވެރިން އައި ޖުމުލަ އަދަދަކީ 555،494 އެވެ. އެހެން ނަމަވެސް މި މަހުގެ 21 ވަނަ ދުވަހާ ހަމައަށް 575،931 ފަތުރުވެރިން ވަނީ އައިސްފަ އެވެ.\nމިފަހުން ދެކުނު އޭޝިއާ ސަރަހައްދުގެ ގައުމުތަކުގެ ފަތުރުވެރިންނަށް ރާއްޖޭގެ ބޯޑަރު ހުޅުވާލުމާއެކު އެވަރޭޖުކޮށް ދުވާލެއްގެ މައްޗަށް ފަތުރުވެރިން އަންނަ އަދަދުވެސް ވަނީ އިތުރުވެފަ އެވެ.\nއެގޮތުން މި މަހުގެ ފުރަތަމަ ހަފުތާގައި އެވަރޭޖުކޮށް ދުވާލަކު އައީ 2،515 ފަތުރުވެރިންނެވެ. ތިންވަނަ ހަފުތާގައި އެ އަދަދު ވަނީ 4،102އަށް އިތުރުވެފަ އެވެ.\nވަކިވަކި މާކެޓުތަކަށް ބަލާއިރު މީގެ ކުރިންވެސް އެންމެ ގިނައިން ފަތުރުވެރިން އަންނަ ގައުމުތަކުގެ ތެރޭގައި ހިމެނޭ އިންޑިއާއާއި ރަޝިއާގެ މާކެޓު އަންނަނީ ދެމެހެއްޓެނެވި ގޮތެއްގައި ފުޅާވަމުންނެވެ. މިއަހަރުގެ އެންމެ ގިނަ ފަތުރުވެރިން އައިސްފައިވަނީ ވެސް އެ ދެ ގައުމުންނެވެ.\nމީގެ އިތުރުން ބޮޑު 10 މާކެޓުގެ ތެރޭގައި މެދުއިރުމައްޗާއި އިރުމަތީ ޔޫރަޕުގެ މުޅިން އައު ގައުމުތަކެއްވެސް މިއަހަރު ވަނީ ހިމެނިފަ އެވެ. އޭގެ ތެރޭގައި ރުމޭނިއާ، ކަޒަކިސްތާނު، އަދި ސައުދީ އަރަބިއްޔާ ހިމެނެ އެވެ.\nމިއަހަރު ފަތުރުވެރިން އެންމެ ގިނައިން އައި މާކެޓުތަކުގެ ތެރޭގައި ހިމެނެނީ ރަޝިއާ، އިންޑިއާ، ޖާމަނީ، ޔޫކްރެއިން، ޔޫއެސްއޭ، ކަޒަކިސްތާން، ސައުދީ އަރަބިއްޔާ އަދި ޔޫކޭގެ އިތުރުން ރުމޭނިއާއާއި ފްރާންސް އެވެ.\nކޮވިޑްގެ ހާލަތާއެކުވެސް ފަތުރުވެރިކަމުގެ ސިނާއަތް މަޑުމަޑުން ހަމައަކަށް އެޅެމުންދާއިރު، މިއަހަރުގެ ވޯލްޑް ޓްރެވަލް އެވޯޑްސްގެ އިންޑިއަން އޯޝަން ކެޓަގަރީގެ 10 އެވޯޑަކާއި ވޯލްޑް ކްރޫޒް އެވޯޑްސްގެ އެއް އެވޯޑަށް ރާއްޖެ ވަނީ ނޮމިނޭޓްވެފަ އެވެ.


Bodu thiladhunmathee ge 11 sarahahdheh himaayai kuran Raees ninmavaifi\nހއ. ކެލާގެ ޗަކަ ބިން: އެ ސަރަހައްދު ހިމެނޭ ގޮތަށް 11 ސަރަހައްދެއް ހިމާޔަތް ކުރަން ވަނީ ނިންމާފަ - ފޮޓޯ: ހއ. ކެލާ ޕޭޖް\nއުތުރުގެ 11 ސަރަހައްދެއް ހިމާޔަތް ކުރަން ރައީސް އިބްރާހިމް މުހައްމަދު ސޯލިހު ނިންމަވައިފި އެވެ. ހިމާޔަތް ކުރަނީ ހއ އާއި ހދ ހިމެނޭ ގޮތަށް ށ އަދި ނ އަތޮޅުގެ 11 ތަނެކެވެ.\nއެ ވައުދާ އެއްގޮތަށް ބޮޑުތިލަދުންމަތިން ފާހަގަ ކުރެވޭ 11 ސަރަހައްދެއް ހިމާޔަތްކޮށްފައިވާ ސަރަހައްދުތަކެއްގެ ގޮތުގައި ކަނޑައެޅުއްވުމަށް ރައީސް މިއަދު ނިންމެވީ މިއަދު ބޭއްވި ކެބިނެޓް ބައްދަލުވުމުގައި އެކަމާ މަޝްވަރާ ކުރެއްވުމަށްފަހު އެވެ.\nމީގެކުރިން ވެސް ތިލަދުންމަތީގެ ބައެއް ތަންތަން މި ސަރުކާރުން ހިމާޔަތްކުރި އެވެ. އެގޮތުން ހދ. ކޭލަކުނާއި ހދ. ނޭކުރެންދޫ ކުޅި ރައީސް ސޯލިހު ވަނީ ހިމާޔަތް ކުރަން ނިންމަވާފަ އެވެ.\nރައީސް އިބްރާހިމް މުހައްމަދު ސޯލިހު ތިމާވެށި އީޕީއޭ + ހއ. ކެލާ


ސްޓެލްކޯގެ އިމާރާތް. ޖުލައި މަހު ކަރަންޓު ބިލު ބޮޑުވި ސަބަބު ޔުޓިލިޓީ އޮތޯރިޓީން ވަނީ ބުނެދީފައި--- ފޮޓޯ؛ ސްޓެލްކޯ\nމިދިޔަ ޖުލައި މަހު ގޭގެއަށް ލިބުނު ކަރަންޓް ބިލް ބޮޑުވި މައްސަލަ ބަލައި އެކަން ދިމާވި ގޮތުގެ ސަބަބުތައް ޔުޓިލިޓީ ރެގިއުލޭޓަރީ އޮތޯރިޓީ (ޔޫއާރްއޭ) އިން ބުނެދީފި އެވެ.\nމިދިޔަ ޖުލައި މަހު ލިބުނު ކަރަންޓް ބިލް އާދަޔާ ހިލާފަށް ބޮޑުވުމުން އާންމުންގެ ޝަކުވާ ވަރަށް ބޮޑުވި އެވެ. ގިނަ ގޭގެއިން 2،000 ރުފިޔާގެ އިތުރުވުމެއް ކަރަންޓް ބިލްގައިވެ އެވެ.\nރައްޔިތުންގެ ޝަކުވާތަކާ ގުޅިގެން ސްޓެލްކޯއިން ބުނީ ބިލް ބޮޑު ކަމަށް ފެންނަނީ ކުރީން ދެމުން އައި ސަބްސިޑީ ކަނޑާލުމުން ކަމަށެވެ. ނަމަވެސް އެކަމުގައި ހަގީގަތެއް ނެތް ކަމަށް ބުނެ އާންމުންގެ ފަރާތުން ބޮޑެތި ފާޑުކިޔުންތައް އަމާޒުވުމުން އެ މަައްސަލަ ޔުޓިލިޓީ ރެގިއުލޭޓަރީ އޮތޯރިޓީން މިދިޔަ ޖުލައި މަހުގެ 30 ވަނަ ދުވަހު ބަލަން ފެށި އެވެ.\nޔޫއާރުއޭއިން މިއަދު ނެރުނު ނޫސް ބަޔާނެއްގައި ބުނެފައިވަނީ ޖުލައި މަހުގެ ކަރަންޓު ބިލު ބޮޑުވާން ދިމާވީ ދެ ސަބަބަކާ ގުޅިގެން ކަމަށް ދެނެގަނެފައިވާ ކަމަށެވެ.\nއެގޮތުން ސްޓެލްކޯއިން ޖުލައި މަހު ފޮނުވި ބިލުގައި ގާތްގަނޑަކަށް ޖޫން މަހުގެ 10 އިން ޖުލައި 10 އަކާ ދެމެދުގައި ބޭނުންކޮށްފައިވާ ވަރަށް ބިލުކޮށްފައިވާ ބިލުތަކަކަށް ވިޔަސް ބިލު ފޮނުވާފައިވަނީ ޖުލައި މަހުގެ ފަހުކޮޅު ކަމަށްވާތީ އީދު ބަންދުގެ ދުވަސްތައް ކަމަށް ޖުލައި 19 އިން 30ގެ ނިޔަލަށް ބޭނުންކުރި ކަރަންޓުގެ މިންވަރު ބިލްގައި ހިމަނައިފައި ނުވާ ކަމަށެވެ.\nއެހެންކަމުން އީދު ބަންދުގައި ކަސްޓަމަރުން ބޭނުންކުރި ކަރަންޓުގެ މިންވަރު ޖުލައި މަހު ލިބުނު ބިލުތަކުގައި ހިމަނައިފައި ނުވާތީ އެ ބިލުތައް ކުޑަނުވީ ކަމަށެވެ. އަދި އީދު ބަންދުގައި ކަރަންޓު ބޭނުންކުރި މިންވަރު ފެންނާނީ އޮގަސްޓު މަހުގައި ލިބުނު ބިލުތަކުން ކަމަށެވެ.\nޔޫއެންޑަބްލިއުޓީއޯގެ ސެކްރެޓަރީ ޖެނެރަލް ރައީސް ޞާލިޙްގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nއޭގެ އިތުރުން ޖުލައި މަހު ކަސްޓަމަރުންނަށް ލިބިފައިވާ ބިލުތަކަަަށް (މެއި ޖޫން އަށް ކަރަންޓު ބޭނުންކުރި ވަރު) ސަރުކާރުން 40 ޕަސެންޓް ޑިސްކައުންޓެއް ދީފައިވާ ކަމަށެވެ. ނަަމަވެސް ޖުލައި މަހު ކަސްޓަމަރުންނަށް ލިބިފައިވާ ބިލުތަކުގައި ޑިސްކައުންޓް ހިމެނިފައި ނުވާތީ އެ ތަފާތު ބިލުތަކުން ދެއްކީ ކަމަށް އޮތޯރިޓީން ބުނެ އެވެ.\nކަރަންޓު ބިލު ބޮޑުތަނުން ބޮޑުވުމުގެ މައްސަލަ މީގެ ކުރިންވެސް ދިމާވެ އާަންމުންގެ ފާޑުކިޔުން ވަރަށް ބޮޑަށް އަމާޒުވެފައިވެ އެވެ.


mamma akah aailaa aai vazeefaage zinmaathah balance kurevidhaane goiythah! - TrendingRED\n15 ޖޫން 2017 - 15:00\nމިހާރުގެ ގިނަ މަންމައިންނަކީ ވަޒީފާއަށް ދަމުން ދަރިންނާއި ގޭގެ ކަންކަން ކުރަމުން ގެންދާ ބައެކެވެ. މިއީ އެއްވެސް ހާލެއްގައި ފަސޭހަކަމެއް ނޫނެވެ. މަސައްކަތާއި، އާއިލާއާއި ދަރިންގެ ޒިންމާތައް ހަމަހަމަކަމާއި އެކު އަދާކުރުމަކީ ވަރަށް ބޮޑު ގޮންޖެހުމެކެވެ. ގިނަފަހަރަށް އާއިލާ އާއި އަދާކުރާ ވަޒީފާއަށް ހަމަހަމައަށް ވަގުތު ދިނުމަކީ މުސްތަހިއްލު ކަމެކެވެ. އެއްކޮޅުން އޮންނާނީ ވަޒީފާއަށް ފަރުވާ ކުޑަ ކުރެވިފައެވެ. އެހެންނޫނީ އާއިލާ އާއި ދަރިންނަށް ދޭންވާ ފުރިހަމަ ސަމާލުކަން ނުދެވިފައެވެ. އަދި މިކަމުގެ ސަބަބުން އަމިއްލައަށް ބޮލުގައި ތަފާތު އިލްޒާމް އެޅުވި މީހާ ހާސްކަމެއްގެ ތެރެއަށް ގަންބާލައެވެ.\nއެހެންކަމުން މިބަލާލަނީ މަންމައަކަށް، އާއިލާއާއި، ވަޒީފާގެ ޒިންމާތައް ހަމަހަމައަށް 'ބެލެންސް' ކުރެވިދާނެ ގޮތްތަކަށެވެ.\nއަމިއްލަ ނަފްސު ކުށްވެރިކުރުމުން ދުރުހެލިވުން\n"އަހަރެން މިހިރީ ދަރިފުޅާ ދުރުގައެވެ." މިހެން ނުވިސްނާ ތިމާ އަދާކުރާ ވަޒީފާގެ ސަބަބުން ތިމާގެ އާއިލާއާއި ދަރިންނަށް ލިބޭ ފައިދާތަކާމެދު ވިސްނާށެވެ. ހަމަގައިމުވެސް މިއީ އާއިލާއަށް އިތުރަށް ފައިސާ ވަންނާނެ މަގެކެވެ. އަދި ތިބާގެ ދަރިންނަށް ރަނގަޅު ފުރުސަތުތައް ހޯދައިދެވޭނެ މަގަކަށް މިކަން ވެގެންދާނެއެވެ. ކޮންމެ މީހެއްގެ ހަޔާތުގައިވެސް ރަނގަޅު ދުވަސްތަކާއި ގޯސް ދުވަސްތައް އަންނާނެއެވެ. މާބޮޑަށް ހިތަށް އުނދަގޫ ވާނަމަ ބައިވެރިޔާ އާ ނުވަތަ ގާތް ރައްޓެއްސަކާ ހިއްސާކޮށްލައްވާށެވެ.\nގޭގައި ނޫޅޭ ގަޑީގައި ދަރީން ބަލަން އިތުބާރު ކުރެވޭ، ރަނގަޅު މީހަކު ހޯދުން\nވަޒީފާއަށް ދާގަޑީގައި ދަރިފުޅު ބަލަން މީހަކު ހޯދާނަމަ، ނުވަތަ ގޭގައި އުޅޭ މީހަކު ދަރިފުޅު ބެލިޔަސް އެމީހަކީ އިތުބާރު ކުރެވޭ ތިމާ ބޭނުންވާ ސިފަތައް ހުރި މީހެއްކަން ޔަޤީން ކުރާށެވެ. މިގޮތުން މީހަކު ހޯދާނަމަ އެއީ ކުދިން ބެލުމުގެ ތަޖުރިބާ ހުރި މީހެއްކަން ޔަޤީން ކުރާށެވެ. އަދި ކުދިން އެމީހަކާ އެކީ އެކަނި ދޫކޮށްލުމުގެ ކުރިން އެމީހަކާއި ދަރީންނާއެކީ ތިބާ ހުރެގެން ވަގުތު ހޭދަކުރާށެވެ.\nހެނދުނުގެ ވަގުތު ރަނގަޅަށް ހަމަޖެހިލައިގެން ކަންކަން ކުރުން\nގިނަފަހަރަށް ވަޒީފާއަށްދާ މަންމައިންނަށް ހެނދުނުގެ ވަގުތަކީ އެންމެ ބުރަ، އަދި ބިޒީ ގަޑިއެވެ. އެހެންކަމުން ހެދުނު ކުރަން ހުންނަ ބައެއް ކަންކަން އޭގެ ކުރީ ރޭ ނިދުމުގެ ކުރިން ކޮށްލާށެވެ. ދަރީންގެ އިންޓަވަލަށް ދޭނެ އެއްޗެއް އޭގެ ކުރީރޭ ތައްޔާރުކޮށްފައި ބަހައްޓާށެވެ. އަދި ތިބާ އޮފީހަށްދާން ލާނެ ހެދުމެއްވެސް ކަނޑައަޅައި ރެޑީކޮށްފައި ބާއްވާށެވެ. އޮފީސް ދަބަހާއި، ކުދިން ސްކޫލަށް ގެންދާ ދަބަސްތައްވެސް ތައްޔާރުކުރުވާފައި ބަހައްޓާށެވެ. އަދި އެދުވަހަކު ކައްކާނެ އެއްޗެއްވެސް ރޭގަނޑު ކަނޑައަޅައި ކުރިއާލާ ތައްޔާރު ކުރެވޭނަމަ އެކަންވެސް ކުރާށެވެ. މިހެން ކަންތައް ކޮށްފިނަމަ ހެނދުނު ނިކަން ހަމަޖެހިލައިގެން، ދަރީންނާ އެކީ ނާސްތާކޮށްގެން އޮފީހަށް ދެވޭނެއެވެ.\nއާއިލީ ކަލަންޑަރެއް ތައްޔާރުކޮށް ގެންގުޅުން\nހުރިހާ ކަމެއް އެންމެ ފުރިހަމައަށް ކުރުމަށްޓަކައި ކަލަންޑަރެއް ތައްޔާރުކޮށް ކޮންމެ ހަފްތާއަކު އެ ހަފްތާއެއްގައި ކުރަން ޖެހޭ ކަންކަން ލިސްޓުކުރާށެވެ. އެގޮތުން ގޭގެ ބިލްތައް ދައްކަން ޖެހޭ ދުވަހާއި، ކުދިންގެ ސްކޫލުގެ އެކިއެކި ބައްދަލުވުންތައް އޮންނަ ދުވަސްތަކާއި، އުފަންދުވަސްތައް ފަދަ ދުވަސްތައް މި ކަލަންޑަރުގައި ފާހަގަ ކޮށްފައި ބަހައްޓާށެވެ. އޭރުން ބިޒީކޮށް އުޅެމުންވެސް ކުރަންޖެހޭ ކަންކަން ހަނދާން ހުންނާނެއެވެ. އަދި މި ކަލަންޑަރު އެންމެނަށް ފެންނާނޭހެން ތަނެއްގައި ތަތްކޮށްފައި ބަހައްޓާށެވެ.\nވަޒީފާ ދިން ފަރާތާ ވާހަކަ ދައްކާލާ އެއްބަސްވުމަކަށް އައުން\nއާއިލާ އާއި ދަރިންގެ ހާލަތު ވަޒީފާ ދިން ފަރާތައް އެނގިފައި އޮތުމަކީ ބޭނުންތެރި ކަމެކެވެ. އޭރުން ވަޒީފާގައި ހުރެފައި ދަރިފުޅު ބަލާ ސްކޫލަށް ދާން ޖެހުނަސް އޮފީހުގެ މީހުންނަށް އެކަން ވިސްނޭނެއެވެ. އެހެންނަމަވެސް އަމިއްލަ ވާހަކަތައް އޮފީސް މީހުންނާ ހިއްސާ ކުރަންވާނީ އަމިއްލައަށް ބޭނުންވާނަމައެވެ.\nއެކުގައި ނުވިޔަސް ދަރިފުޅާ ގުޅުން ބާއްވާށެވެ\nދަރިފުޅާ އެކީ ގޭގައި ނުހުރެވުނަސް ދަރިފުޅާ އޮންނަ ގުޅުން ހީނަރުވިޔަ ނުދޭށެވެ. ސްކޫލަށް ނުދާވަރުގެ ތުއްތު ކުއްޖެއް އޮންނަ ނަމަ ކުޑަކުދިންގެ ވާހަކައެއް ތިބާ ކިޔާތަން، ނުވަތަ ލަވައެއްފަދަ އެއްޗެއް ރިކޯޑް ކޮށްފައި ވަޒީފާއަށްދާ ގަޑީ ކުއްޖާއަށް އަޅުވަދޭށެވެ. ސްކޫލަށް ދާ ކުއްޖެއްގެ މުހިއްމު ކަމެއް، މިސާލަކަށް ސްޕީޗެއްފަދަ އެއްޗެއް ކުއްޖާ ދޭތަނަށް ވަޒީފާގެ ސަބަބުން ތިބާއަށް ނުދެވޭނަމަ 'ގުޑްލަކް' ނޯޓެއް ފަދަ އެއްޗެއް ލިޔެފައި ކުއްޖާ ސްކޫލަށް ދާގަޑީގައި އަތަށް ދޭށެވެ. އަދި ފަހުން ބަލާލެވޭ ގޮތަށް ކުއްޖާގެ ސްޕީޗް ރިކޯޑު ކުރެވޭނެ ގޮތެއް އޮތިއްޔާ އެކަން ކުރާށެވެ. ގޭގައި ނޫޅުނަސް ލިބޭ ހުސްވަގުތުގައި ކުދިންނަށް ގުޅާ ވާހަކަ ދައްކާލާ ހަދާށެވެ. އޭރުން ކުދިންނަށްވެސް މަންމަ ގާތުގައި ހުރިކަމުގެ އިހުސާސް ކުރެވޭނެއެވެ. އަދި ތިބާއަށްވެސް ދުވަހާއިގެން ކުރިއަށް ދިއުމަށް ފަސޭހަވެގެންދާނެއެވެ.\nވަގުތު ބޭކާރުކުރުމާއި ބޭކާރު ކަންތައް ކުރުމުން ދުރުވާށެވެ\nޓީވީ ބެލުން ނުވަތަ ފިލްމެއް އެއްޗެއް ބަލާލުން ހަފްތާއަކު އެއްފަހަރު ކުރާ ކަމަކަށް ހަދާށެވެ. އަދި ލިބޭ ހުސްވަގުތުތައް ދަރިންނާއި ބައިވެރިޔާއާ އެކީ ހޭދަ ކުރާށެވެ. އަދި ކުދިންނާ އެކީ ހޭދަކުރާ ވަގުތުގައި އިތުރު ކަންކަން ކުރުމުން ދުރުހެލިވާށެވެ. އަދި ހުރިހާ ސަމާލުކަމެއް އެކުދިންނަށް އެގަޑީގައި ދޭށެވެ. އޮފީހުގައިވެސް ފޭސްބުކަށްވަނުން ފަދަ ބޭކާރު ކަންތައް ނުކޮށް މަސައްކަތްތައް ވީއެންމެ އަވަހަކަށް ނިންމާލެވޭތޯ ބަލާށެވެ. އޭރުން ހުސްވަގުތު އިތުރުވެ އަމިއްލަ ނަފްސަށް ލުއިކަން އިހުސާސްވެގެންދާނެއެވެ.\nއާއިލާ އެންމެން އެކީ ކުރެވިދާނެ ބައެއް ކަންކަން ރާވާލާށެވެ\nހަފްތާގެ ހުރިހާ ދުވަހެއްގައިވެސް ކުދިންނާއެކީ ވަގުތު ހޭދަ ކުރުމަކީ ވަރަށް މުހިއްމު ކަމެކެވެ. ކޮންމެ ދުވަހަކުވެސް މަދުވެގެން ކޮންމެވެސް އެއް ކާގަޑިއަކީ އާއިލާގެ އެންމެން އެކީ ކާމޭޒުމައްޗަށް އަރާ ވަގުތެއްކަމުގައި ހަދާށެވެ. އަދި ކުދިންނާ ގުޅުން ބަދަހި ކުރުމަށް 'ފެމިލީ ނައިޓެއް' ހަދާލާށެވެ. އެރޭގައި ކުދިންނާއެކީ ތަފާތު ގޭމްކުޅުން، ނުވަތަ ފިލްމެއް ބަލާލުން ފަދަ ކަމެއް ކުރެވިދާނެއެވެ. އާއިލާ އާ އެކީ ހޭދަ ކުރާ މި ވަގުތުގައި ވަޒީފާގެ ވާހަކަ ދެއްކުމާއި، ފޯނާ ދުރުހެލިވާށެވެ. އޭގެ ބަދަލުގައި ކުދިންގެ ރައްޓެހިންނާއި، ސްކޫލާއި، ހިތްއެދޭ ކަންތަކާ ބެހޭގޮތުން ސުވާލުކޮށް ގުޅުން ބަދަހި ކުރާށެވެ.\nކުދިންގެ ކަންތަކާއި ވަޒީފާގެ ކަންތަކުގައި އުޅެން ޖެހިގެން އެންމެ ގިނަފަހަރަށް އެންމެ އަވަހަށް ފަރުވާކުޑަކޮށްލެވެނީ ފިރިމީހާއާ މެދުގައެވެ. އެހެންކަމުން މަހަކު އެއްފަހަރު ނަމަވެސް ބައިވެރިޔާއާއެކީ ބޭރަށް ގޮސްލާ 'ޑޭޓްނައިޓް'އެއް ހަދާލާށެވެ. ނުވަތަ ގޭގައި ދެމީހުން އެކީ އެއްޗެއް ކައްކާލުން ފަދަ ކަމެއް ކޮށްލާށެވެ. އަދި ވަޒީފާއާއި ދަރީންގެ ވާހަކަ ނޫން ކޮންމެވެސް އެހެން ވާހަކައެއް ދެއްކުމަށް ކޮންމެ ދުވަހަކުވެސް ވަގުތުކޮޅެއް ހުސްކޮށްލާށެވެ.\nއަމިއްލަ ނަފްސަށްވެސް ވަގުތުކޮޅެއް ހުސްކޮށްލާށެވެ.\nލިބޭ ހުރިހާ ވަގުތެއް އާއިލާއާއި ދަރީންނަށް ހުސްކުރުމަކީ ރުޅިގަދަވެ، މޫޑީ ކުރުވާނެ ކަމެކެވެ. އޭގެ ބަދަލުގައި ވަގުތު ރަނގަޅަށް ބަހާލައިގެން ކަންކަން ކުރުމުން އަމިއްލަ ނަފްސަށް ހުސްކޮށްލާނެ ވަގުތު ލިބޭނެއެވެ. ބޮޑެތި ޒިންމާތައް ރަނގަޅަށް އަދާ ކުރުމަށްޓަކައި އަމިއްލަނަފްސަށް ފަރުވާތެރިވެ އަޅާލުމަކީ އެންމެ މުހިއްމުކަމެވެ. އެގޮތުން ކޮންމެ ދުވަހަކުވެސް ތިމާ ކުރާހިތްވާ ކަމެއް ކުރުމަށް ވަގުތުކޮޅެއް ހުސްކޮށްލާށެވެ. ވާހަކަ ކިޔާހިތްވާ މީހެއްނަމަ ނިދުމުގެ ކުރިން ކުޑަކޮށް ވާހަކައެއް ކިޔާލާށެވެ. އަދި ކަސްރަތު ކުރުމަށް ސަމާލުކަންދޭށެވެ. ހަމައެހެންމެ ގަޑިން ގަޑިއަށް ކެއުމަށް ފަރުވާތެރިވެ، އަރާމުކުރަންވެސް ވަގުތު ހުސްކުރާށެވެ.


LGA in kandaelhi thaareehuga R. Atoll in tharaggee plan nufonuvanee Ungoofaaraai Dhuvaafarun | Fainu Online\nދުވާފަރު ބީޗް - ފޮޓޯ: ދޯއެމްވީ\n9 ޑިސެމްބަރު 2021, ބުރާސްފަތި, 19:12\nކުރިޔަށް އޮތް5އަހަރުގެ ތަރައްގީ ޕްލޭނާއި ފައިނޭންޝަލް ޕްލޭން، ލޯކަލް ގަވަރމަންޓް އޮތޯރިޓީ (އެލްޖީއޭ) އިން ކަނޑައެޅި މުއްދަތުގައި ރ. އަތޮޅުގެ ދެ ކައުންސިލަކުން ފޮނުވާފައި ނުވާކަމަށް އަތޮޅު ކައުންސިލުން ބުނެފިއެވެ.\nފައިނު އޮންލައިން އިން ކުރި ސުވާލަކަށް ޖަވާބު ދެއްވަމުން ރ. އަތޮޅު ކައުންސިލްގެ ޑިރެކްޓަރ ޖެނެރަލް ފަތުހުﷲ އިސްމާއީލް ވިދާޅުވީ، އެލްޖީއޭއިން ކަނޑައެޅި މުއްދަތުގައި ރ. އަތޮޅުން ޕްލޭންތައް ފޮނުވާފައި ނުވަނީ އުނގޫފާރު ކައުންސިލާ ދުވާފަރު ކައުންސިލުން ކަަމަށެވެ.\nއޭގެ ތެރެއިން ދުވާފަރުން އަދިވެސް ޕްލޭންތައް ފޮނުވާފައި ނުވާކަމަށާއި އުނގޫފާރުން މިމަހުގެ 1 ވަނަ ދުވަހު ޕްލޭންތައް ފޮނުވާފައިވާ ކަމަށް އޭނާ ވިދާޅުވިއެވެ.\nލާމަރުކަޒީ ގާނޫނަށް ގެނައި އިސްލާހުގައި ވާގޮތުން، އަލަށް އިންތިހާބުވި ކައުންސިލްތަކުން މަގާމާއި ހަވާލުވާތާ3މަސް ތެރޭ ޕްލޭންތައް ނިންމާ އަތޮޅު ކައުންސިލަށް ހުށަހަޅަންޖެހެއެވެ.\nނަމަވެސް، ކޮވިޑާއި ގުޅިގެން އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތާއި ގުޅިގެން އެލްޖީއޭއިން ވަނީ އެ މުއްދަތު ނޮވެންބަރު 30 އަށް އިތުރު ކޮށްދީފައެވެ.\nމިކަމާ ގުޅޭގޮތުން ދުވާފަރު ކައުންސިލްގެ ރައީސް ޙަސަން ހަކީމް ފައިނު އޮންލައިންއަށް ވިދާޅުވީ، ކޮވިޑާއި ގުޅިގެން ރަށް މޮނީޓަރިންގައި އޮތުމާއި ގުޅިގެން ޕްލޭންތައް އެކުލަވާލުމުގެ މަސައްކަތް ލަސްވަމުން ދާތީ އެލްޖީއޭގެ ސަމާލުކަމަަށް އެކަން ގެނެސްފައިވާކަމަށެވެ. އަދި4މަހެއްހާ ދުވަހު ރަށް ލޮކްޑައުންގައި އޮތުމުން ޕްލޭންތައް ހުށަހަޅަންޖެހޭ މުއްދަތު މި ހިނގާ ޑިސެމްބަރު މަހުގެ ނިޔަލަށް އިތުރު ކޮށްދިނުމަށް އެލްޖީއޭގައި އެދިފައިވާނޭ ކަމަށްވެސް އޭނާ ވިދާޅުވިއެވެ.\nއަދި ޕްލޭންތައް މިހާރު ހުރީ ނިމުމަކާ ހަމައަށް ގޮސްފައި ކަމަށް ވެސް އޭނާ ވިދާޅުވިއެވެ.\nކޮވިޑްގެ ކޭސްތަކެއް ފެނި ދުވާފަރު މޮނީޓަރިން އަށް ލީ މެއި މަހުގެ 25 ވަނަ ދުވަހުއެވެ. އަދި މޮނީޓަރިންގ އިން ނަގާފައިވަނީ 23 ސެޕްޓެމްބަރުގައެވެ.\nމުއްދަތުގައި ޕްލޭންތައް ފޮނުވިފައި ނުވާ ދެވަނަ ކައުންސިލް ކަމަށްވާ އުނގޫފާރު ކައުންސިލްގެ ރައީސް ޢަބްދުﷲ ރަޝީދު ފައިނު އޮންލައިންއަށް ވިދާޅުވީ، ޕްލޭންތައް ފޮނުވަން އޮތް ތާރީހަކީ ނޮވެންބަރު 30 ގެ 10 ގެ ކުރިކަމަށާ އޭގެ ފަހުން ވެސް ބައެއް ކައުންސިލްތަކުން ފޮނުވާފައި އެބަހުރި ކަމަަށެވެ.\nއަދި ނޮވެންބަރު 30 ވަނަ ދުވަހު ޕްލޭންތައް ފޮނުވާ ނުލެވުނީ އެ ޕްލޭން ތައްޔާރު ކުރެއްވި އިދާރީ މުވައްޒަފު އެ ދުވަހު ސަލާމުގައި ހުންނެވުމުން ކަމަށް ވެސް އޭނާ ވިދާޅުވިއެވެ. އަދި ޖެހިގެންއައި ދުވަހު ޕްލޭންތައް ފޮނުވާލާފައިވާ ކަމަށް އޭނާ ވިދާޅުވިއެވެ.\nއުނގޫފާރާ ދުވާފަރު ކައުންސިލްގެ އިތުރުން ރ. އަތޮޅުގައި ދެން އޮތް ރަށްރަށުގެ ކައުންސިލްތަކުން ވަނީ މުއްދަތުގައި ޕްލޭންތައް ފޮނުވާފައެވެ.\nއިތުރު ލިޔުންތައް އުނގޫފާރު ކައުންސިލް ރ. ދުވާފަރު ރ. އަތޮޅު ކައުންސިލް\nކެޓްރީނާ 1 month ago\nއަތޮޅު ކައުންސިލުން މަޢުލޫމާތު ދޭންވާނީ ރަނގަޅަށް ބަލާފާ. ޒިންމާދާރު ވޭ\nއަހުމަދު 1 month ago\nއުނގޫފާރު ކައުންސިލަރުން ގޮނޑި ހޫނު ކުރުމުގައި\nއަތޮޅު ކައުންސިލުން މުއްދަތުގަ ފޮނުވިބާ\nޝައުނީ 1 month ago\nޙަބަރު ގެނެސްދީފަ ހުންނަލެއް ހާދަ ފުރިހަމައޭ. ސާބަހޭ ކުދިންނޭ. ކިޔާލަން ފަސޭހަ މި ނޫސް ހިންގާ އެންމެހާ ބޭފުޅުންނަށް ރ އަތޮޅުގެ ރައްޔިތެއްގެ ހައިސިއްޔަތުން ޝުކުރު އަދާކުރަން. ކުރިމަގު އުޖާލާ ވާނެ ނޫހެއް. އިންޝާﷲ\n40ރައްދު


Geyge in kuni ukaalan aadhiththa dhuvahu fashanee, June mahuge niyalah mulhi Male' ah | Mihaaru\nގޭގެ އިން ކުނި އުކާލަން އާދިއްތަ ދުވަހު ފަށަނީ، ޖޫން މަހުގެ ނިޔަލަށް މުޅި މާލެ އަށް\nމާލޭގެ މަގެއްގެ މައްޗަށް އެއްލާލައިފައި ހުރި ކުނި ކޮތަޅުތަކެއް: ވެމްކޯ އިން ފުރަތަމަ ފަށަނީ 51 ގެ އިން ކުނި އުކާލަން.-- ފައިލް ފޮޓޯ: މިހާރު\n21 ޑިސެމްބަރ 2016\nމާލޭގެ ގޭގެ އިން ކުނި އުކާލުމުގެ ފުރަތަމަ ބުރު އަންނަ އާދިއްތަ ދުވަހު ފަށައި އަންނަ ޖޫން މަހުގެ ނިޔަލަށް އެ ހިދުމަތް މުޅި މާލެ އަށް ފުޅާކުރުމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ނިންމައިފި އެވެ.\nވޭސްޓް ކަލެކްޝަން ސާވިސް ނުވަތަ ގޭބިސީތަކުން ކުނި އުކާލުމުގެ ހިދުމަތް ދޭން ނިންމާފައި ވަނީ މާލެ 10 ޒޯނަކަށް ބަހާލައިގެން، ބޭނުންވާ ބަޔަކު ރަޖިސްޓްރީކޮށްގެންނެވެ. އިމާރާތަކުން 100 ރުފިޔާ އަދި ކޮންމެ ގޭބިސީއަކުން 150 ރުފިޔާ ނަގާ މި ހިދުމަތުގެ ފުރަތަމަ ބުރު ޒޯން އެކެއްގައި ފަށަން ނިންމައި އެކަމަށް ރަޖިސްޓްރީ ކުރުމުގެ ފުރުސަތު ވަނީ މިދިޔަ މަހުގެ 23 ގައި ހުޅުވާލައިފަ އެވެ.\nވެމްކޯ އިން ވޭސްޓް ކަލެކްޝަންގެ ހިދުމަތް ދޭން ކަނޑައަޅާފައިވާ ސަރަހައްދުތައް: އެ ކޯޕަރޭޝަނުން އެންމެ ފުރަތަމަ އެ ހިދުމަތް ދޭނީ ޒޯން އެކެއްގައި.-- ފޮޓޯ: ވެމްކޯ\nވެމްކޯގެ މެނޭޖިން ޑިރެކްޓަރު އިބްރާހިމް ފުއާދު މިއަދު ވިދާޅުވި ގޮތުގައި ފުރަތަމަ ބުރު އަންނަ އާދިއްތަ ދުވަހު ފަށާނީ 51 ގެއާ އެކުގަ އެވެ. އަދި އެ ހިދުމަތް އަންނަ އަހަރުގެ ޖޫން މަސް ނިމުމުގެ ކުރިން މާލޭގެ ހުރިހާ ސަރަހައްދެއްގައި ދޭނެކަން ވެސް އޭނާ އިއުލާނު ކުރެއްވި އެވެ.\nވެމްކޯ އިން ވަނީ މި ހިދުމަތް ފަށަން ތައްޔާރުވުމުގެ ގޮތުން ކުނި އުކާލަން ހަރަކާތްތެރިވާ މީހުން ބައިވެރިކޮށްގެން މާކެޓް ސާވޭއެއް ހަދައިފަ އެވެ. އަދި ހިދުމަތް ދިނުމަށް ބޭނުންވާ ކޮމްޕެކްޓާ ޓްރަކާއި ޑަމްޕް ޓްރަކް އަދި ޓްރައިސިކަލް ފަދަ އުޅަނދުތައް ހޯދަން ވެސް ވަނީ ބަޔަކާ ހަވާލުކޮށްފަ އެވެ.\nފުއާދު ވިދާޅުވި ގޮތުގައި ކުނި އުކާލުމުގެ ހިދުމަތް ދޭން ޓްރަކުގައި ފެށިޔަސް، ވަރަށް އަވަހަށް ޓްރައިސިކަލާއި އެ ނޫން ވެސް އެކަމަށް ބޭނުންވާ އުޅަނދުތައް ރާއްޖެ ގެންނާނެ އެވެ. އެކަމަކު، ފުރަތަމަ ފަށާ އިރު ވެސް، ޓްރަކުތައް މާލޭގެ މާލޭގެ މަގުތަކުގައި ހަރަކާތްތެރިވާނީ، އޭނާ ވިދާޅުވި ގޮތުގައި، ބަންދުކޮށްގެން، ކުނި މަގުމައްޗަށް ނޭޅޭނެ ގޮތަށް އަދި ނުބައި ވަސް ނުދުވާނެ ގޮތަކަށެވެ.\n"މިއީ މުސްތަގުބަލަށް ކުރާ އިންވެސްޓްމަންޓެއް. އަޅުގަނޑުމެންގެ ޓޫރިޒަމާއި އަޅުގަނޑުމެންގެ މަސްވެރިކަން މިއީ ތިމާވެއްޓަށް ޑިޕެންޑްވެފައި އޮންނަ ދެ ކަން ކަމުން، މި މަސައްކަތް، ކުނި މެނޭޖު ކުރަން މިއަދު ހޭދަކުރާ ކޮންމެ ފައިސާ ފޮއްޗަކީ އަޅުގަނޑުމެންގެ މުސްތަގުބަލަށް ކުރާ އިންވެސްޓްމަންޓެއް،" މާލޭގެ ކުނި މެނޭޖުކުރުން އިންޑަސްޓްރިއަލް ވިލެޖަށް ބަދަލުކުރަން ބޭއްވި ރަސްމިއްޔާތުގައި ފުއާދު ވިދާޅުވި އެވެ.\nމާލޭގެ ކުނި މެނޭޖުކުރުން އިންޑަސްޓްރިއަލް ވިލެޖަށް ބަދަލުކުރަން މިއަދު ބޭއްވި ރަސްމިއްޔާތުގައި ވެމްކޯގެ މެނޭޖިން ޑިރެކްޓަރު ފުއާދު ވާހަކަ ދައްކަވަނީ.-- ފޮޓޯ: މުހައްމަދު ޝަރުހާން/ މިހާރު\nމި ރަސްމިއްޔާތަށް ފަހު، ވެމްކޯގެ ފެސިލިޓީޒް މެނޭޖަރު އިސްމާއިލް ލުބައިދު ނޫސްވެރިންނަށް ވިދާޅުވި ގޮތުގައި، ގޭގެ އިން ކުނި އުކާލުމުގެ ފުރަތަމަ ބުރުގައި ޒޯން އެެކެއްގައި ހިމެނޭ އާބާދީގެ ވަރަށް ބޮޑު ބައެއް ވަނީ ރަޖިސްޓްރީކޮށްފަ އެވެ. މި މަސައްކަތް ބައި ބަޔަށް ބަހާލައިގެން ކުރާ އިރު، އެއްވެސް ބަޔަކަށް މަޖުބޫރު ނުކުރާނެކަން އޭނާ ފާހަގަކުރެއްވި އެވެ.\nމާލޭގެ ކުނީގެ މައްސަލަ ހައްލުކުރަން ހަވާލުކޮށްފައިވާ ވެމްކޯ އިން ވަނީ ބޮޑު މަޝްރޫއުއެއް ފަށައިފަ އެވެ. އެ މަޝްރޫއުގެ ދަށުން، އިންޑަސްޓްރިއަލް ވިލެޖުގައި ކުނި އުކާލަން ހާއްސަ ކޮށްފައިވާ ބިން ތަރައްގީކުރުމުގެ މަސައްކަތް ވަނީ ފަށައިފަ އެވެ. އަދި ތިލަފުށީގައި ކުނި ނައްތާލާނެ ނިޒާމެއް ގާއިމްކުރުމަށް އަންނަ އަހަރުގެ ބަޖެޓުގައި 100 މިލިއަން ޑޮލަރު (1.5 ބިލިއަން ރުފިޔާ) ވަނީ ހިމަނައިފަ އެވެ.\nކުނި ވޭސްޓް މެނެޖްމެންޓް ވޭސްޓް ކޯޕަރޭޝަން\nބޮންދު ކުނި އުކާތީ މި ޚިދްމަތް ތަޢާރަފު ކުރީ، އެކަމަކު ސަރުކާރުންވެސް ކުނި ބަލާ ފޮނުވަން ތިބީހަމަ ބޮންދުން މިއީ .......... ......NEXT GENERATION MALDIVES\nވެމްކޯ ގައި ރަޖިސްޓްރީ ކުރުމަށް ހަދަންޖެހެނީ ކިހިނެއްތޯ؟\nތި 51ގެއަކީ ކޮބައިބާ؟ ނިކަމެތިމީހާ ބޮންދުންލައްވާ، ނުވަތަ އަމިއްލައަށްގޮސް ކުނިއުންނުޖެހޭނެނަމަ، ކިތަންމެހައިވެސް ރަނގަޅު. އެކަމަކު ބޮޑުންގެ ގޭގެއިން ތިކުނިނެގޭނަމަ، ބުނާނެއެއްޗެއްނެތް! ކަންހިނގާއާދަ، އާދެ! ބޮޑުންނަށް ފުލެޓުލިބިދާގޮތަށް ހިނގައިދާނަމަ، އެސަޤާފަތުތެރޭގައި ހިމެނުނީ!\nތިޔަކަންކުރިއަސް ކައުންސިލް އިންތިޙާބުގައި ވޯޓްދެވޭކަށް ނެތް ،، ހުރިހާ ކާބޯތަކެތީގެ އަގުބޮޑުވެ އަސާސީ ޙިދުމަތްތަށް ބޮޑުވެ އަނެއްކޮޅުން ގައުމުގެ ބައިތުލް މާލްވެސް ޕީޕީއެމް ސަރުކާރުގައި މިވަނީ ލޫޓްވާލާފައި ، ވީމާ ޕީޕީއެމް އަށް ދަންނަވާލަންއޮތީ ވޯޓްދެވޭކަށް ނުތޭ ،،، ވަރަށް ވެދުން ،\nމާލޭގެ ކުނި ތައް ނައްތާލުމަށް ޓަކައި ތިމާވެއްޓޭ ކިޔާ އެމިނިސްޓްރީން ޕްރޮޕެގެންޑާ ފަތުރާ އުސޫލުން ޕްރޮޕެގެންޑާ ނުފަތުރާ ހަގީގީ މާނައިގައި އެކަން ކުރަންވީ އެވެ. އެ މިނިސްޓްރީން މިހާތަނާއި ހަމައަށް މާލޭގެ ޕަބްލިކް ބިލްޑިންގްސް ތަކުގެ ފުރާޅު މަތީގައި ޖަހާފައިވާ އަވި ޕެނަލްސް ތަކުގެ އަގު 650 މިލިއަން ޑޮލަރަށް އަރާއިރު އަދި ވެސް ބޮޑު އިންޖީނުގެއިން އަންދާ ތެލުން އެންމެ ލީޓަރު ޑީސަލް އެއް ވެސް ސަލާމަތް ނުވެއެެވެ. އެފައިސާ އަކީ މާލެ އާއި ވިލިގިލި އާއި އަދި ވިލިގިލި އާއި ގުޅި ފަޅާއި ދެމެދު ބްރިޖް އަޅާ އަދި ގުޅި ފަޅު ހިއްކާ އަދި ގުޅި ފަޅާއި ތިލަފުއްޓާއި ދެމެދު ވެސް ބްރިޖް އަޅާ އަދި ތިލަފުށި ވެސް ހިއްކާލެވޭނެ ފައިސާ އެވެ. މި ގޮތަށް ފައިސާ ވޭސްޓް ނުކޮށް މާލެ ސަރަހައްދުގައި މީންސް ހިމެނޭނެ އުސޫލުން ޕްރެކްޓިކަލް ގޮތެއްގައި މާލެ ސަރަހައްދުން ކުނި ތައް އުކާލަން ވެމްކޯ އިން މަސައްކަތް ކުރާނަމަ މިކަން ވާނެއެވެ. އެކަމަކު މީގެ ތެރެއަށް ތިމާވެށި މިނިސްޓްރީން ބޭނޭ ނަމަ މިކަން ކާމިޔާބު ނުވާނެއެވެ. އެމީހުން އީއައިއޭ ހަދައިގެން ހެދި ބަނދަރެއް ވައިކަރަދޫ ބަނދަރަކީ. އެކަމަކު އިރުވައި މޫސުމް ގައި ފަތިހު ރަށްރަށުގެ އައްސޭރި ފަށް ކޮންޑެންސް ވުމުން ޑްރާފްޓް ތިލަ ތަންތަނުގެ ފެންގަނޑު އާދައާއި ޚިލާފު ގޮތެއް ގައި ފިނިވެ ފެނުގެ އޮކްސިޖަން އަށް އަންނަ ބަދަލުގެ ސަބަބުން މޫދުގައި ހުންނަ މަސްތައް ސަލާމަތުގެ އައްސޭރި އަށް ދާން އުޅުމުގެ ތެރޭގައި ހާބަރ ބޭސިން އަށް ވަންނަ ތަނުން އެސޮރު މެންނަށް އިނގެނީ އެ ވަދެވެނީ އެއީ ޑީފްރީޒަރ އެއްގެ ތެރެއަށް ކަން. މިޒާތުގެ ފޭކް ކަން ކަން ތިމާވެށި މިނިސްޓްރީން ބަނދަރު ތަކަށް ހަދާ އީއައިއޭ އިން ވެސް ހަދަނީ. ކޮބާތޯ ކޮމިޓްމަންޓް ލެޓަރ ގެ ބޭނުމަކީ. ކޮމިޓްމަންޓް ލެޓަރ ގެ ދަށުން ވައިކަރަދޫ ހާބަރ ބޭސިން ގެ ފެންގަނޑު ސާރކިއުލޭޓް ވާ ގޮތް ހަދަން ޖެހޭނެ ނޫންތޯ ޕްރޮޕެނަންޓް. ވަޓް އާރ ޔޫ ގައިޒް ޑުއިންގް އޯވަރ ދެއާރ.\nމި ސަރުކާރުގެ ކުންފުނިތަކަށް ލިބޭ ފައިސާ އެއީ ވަކި ބަޔެއްގެ ޖީބަށް ވަންނަ ފައިސާޔަކަށް ވެއްޖެއްޔާ ތިކަމުންވެސް ބަޔަކު މުއްސަނދިވެ، އަނެއްބަޔަކު ފަގީރުވުން ނޫންކަމެއްނުވާނެ. ސަރުކާރުން ދޭ ތިކަހަލަ ޚިދުމަތްތަކަކީ ރައްޔިތުންނަށް ލުއިފަސޭހަ އަގެއްގަ ދޭންޖެހޭ ޚިދުމަތަކަށްވާންޖެހޭ. ގިނަ ބަންގާޅީން ގޭގޭގެ ކުނި މަހަކު 100 ރުފިޔާއަށް އުކާލަދޭއިރު، ސަރުކާރުން މަހަކު 150 ރުފިޔާއެއީވެސް ވަރަށް ބޮޑު އަދަދެއް.\nބަކުރު އެންޑް ޒުބޭރް\n"އިމާރާތަކުން 100 ރުފިޔާ އަދި ކޮންމެ ގޭބިސީއަކުން 150 ރުފިޔާ ނަގާ" މިތަންކޮޅު ގެޓެއްނުވި.\nތިމައުލޫމާތު ރަނގަޅަށް ގެޓްވާނީ އަދި ތަންކޮޅެއް ފަހުން. އެއީ ވެމްކޯ އަށްވެސް އެވެރިން އެކުރަނީ ކޮންކަމެއްކަން އަދި ފީ ނަގަނީ ކޮންކަމެއްކަން ރަނގަޅަށް ރެއަކާ ލައިގެން.


މި ވަގުތަށް މާޒިޔާއަށް ބޮޑު ބަދަލެއް ނުގެނެވޭނެ: ސުޒައިރު\nމާޒިޔާ އާއި ދަ ގްރާންޑޭގެ މެޗު\nމާޒިޔާ އާއި ދަ ގްރާންޑޭ ބައްދަލުކުރާ މެޗު ފަށާނީ އާދީއްތަ ދުވަހުގެރޭ 21:00 ގައި\nމާޒިޔާގެ ކޯޗުގެ މަގާމުން މުޙައްމަދު ނިޒާމް (ނިޒާމްބެ) ވަނީ އިސްތިއުފާދީފައި\n2 ޖެނުއަރީ 2021 | ހޮނިހިރު 19:06\nމާޒިޔާ ސްޕޯޓްސް އެންޑް ރެކްރިއޭޝަނުގެ ވަގުތީ ކޯޗު އަޙްމަދު ސުޒައިރު\nމާޒިޔާ ސްޕޯޓްސް އެންޑް ރެކްރިއޭޝަނުގެ ކޯޗުގެ މަގާމުން މުޙައްމަދު ނިޒާމް (ނިޒާމްބެ) އިސްތިއުފާދީފައިވާއިރު، ކުރިއަށް އޮތް މެޗަށް މާ ބޮޑު ބަދަލެއް ނުގެނެވޭނެ ކަމަށް އެ ޓީމުގު އެސިސްޓަންޓް ކޯޗު އަޙްމަދު ސުޒައިރު ބުނެފިއެވެ.\nމިދިޔަ އަހަރުގެ ޖުލައި 21 ވަނަ ދުވަހު މާޒިޔާއާ ހަވާލުވި ނިޒާމްބެ އެ ޓީމުގެ ކޯޗުގެ މަގާމުން އިސްތިއުފާދީފައިވަނީ މިދިޔަ ހަފުތާގެ އާދީއްތަ ދުވަހުއެވެ. މަގާމުން އިސްތިއުފާދެމުން ސޯޝަލް މީޑިއާގައި ކޮށްފައިވާ ޕޯސްޓެއްގައި ނިޒާމްބެ ބުނެފައިވަނީ ލީގުގައި އެންމެ ފަހުން ކުލަބު ވެލެންސިއާއާ ލަނޑެއް ނުޖެހި އެއްވަރުވި މެޗުގައި ފެނުނު ގަބޫލުކުރަން އުނދަގޫ ކުޅުމަށްފަހު މާޒިޔާގެ ކޯޗުކަމުން ވަކިވާން ނިންމީ ކަމަށެވެ.\nމާޒިޔާގެ ކޯޗުގެ މަގާމުން ނިޒާމްބެ އިސްތިއުފާދިންއިރު، މާޒިޔާ އޮތީ އެއްވަނައިގައެވެ. އެގޮތުން މާޒިޔާއިން ވަނީ ނިޒާމްބެގެ އިރުޝާދުގެ ދަށުން ކުޅުނު ތިން މެޗުން ހަތް ޕޮއިންޓް ހޯދާފައެވެ.\nއެހެންކަމުން ދިރާގު ދިވެހި ޕްރިމިއާ ލީގުގައި އާދީއްތަ ދުވަހުގެރޭ ދަ ގްރާންޑޭ ސްޕޯޓްސް ކުލަބާ ދެކޮޅަށް މާޒިޔާ ނުކުންނާނީ ވަގުތީ ކޯޗު ސުޒައިރާ އެކުގައެވެ. ލީގުގައި އާދީއްތަ ދުވަހުގެރޭ ދަ ގްރާންޑޭއާ ދެކޮޅަށް ނުކުތުމުގެ ކުރިން ހޮނިހިރު ދުވަހު ބޭއްވި ނޫސްވެރިންގެ ބައްދަލުވުމުގައި ސުޒެއިރު ބުނީ އެހެން މެޗުތަކެކޭވެސް އެއްގޮތަށް އަދި ކުރިއަށްގެންދަނީ ކުރީގެ ކޯޗުގެ ތަމްރީނުތައް ކަމަށެވެ. އަދި މި ދަނޑިވަޅުގައި މާޒިޔާއަށް ބޮޑު ބަދަލެއް ނުގެނެވޭނެ ކަމަށާއި، އެކަމަކު ޓީމުގެ ތައްޔާރީތައް ދަނީ ވަރަށް ރަނގަޅަށް ކަމަށްވެސް ބުންޏެވެ.\nސުޒައިރު އިތުރަށް ބުނީ ދަ ގްރާންޑޭ މެޗާ ކުރިމަތިލާއިރު ކުޅުންތެރިންގެ ރޫހު ވަރަށް ރަނގަޅު ކަމަށާއި، ކުރިއަށް އޮތް މެޗުން މޮޅުވަން ކުޅުންތެރިން އިތުރު ހިތްވަރެއް ލާފައި ތިބިތަން ފެނިގެންދާ ކަމަށެވެ. އެހެންކަމުން ކުރިއަށްވުރެ ކުޅުންތެރިންގެ އިތުބާރު ކުރިއަށް އޮތް މެޗަށް ވަރަށް ބޮޑަށް ރަނގަޅުވެފައިވާ ކަމަށްވެސް ސުޒައިރު ބުންޏެވެ.\nދަ ގްރާންޑޭ ސްޕޯޓްސް ކުލަބުގެ ކޯޗު އިސްމާޢީލް މަހަފޫޒް (އިންމަ)\nމާޒިޔާ މެޗުގެ ކުރިން ދަ ގްރާންޑޭގެ ކޯޗު އިސްމާޢީލް މަހަފޫޒް (އިންމަ) ބުނީ އާދީއްތަ ދުވަހުގެރޭ އިދިކޮޅަށް ނުކުންނަ ޓީމަކީ ވަރަށް ވަރުގަދަ ޓީމެއް ކަމަށާއި، އެހެންކަމުން މެޗަށް ނުކުންނާނީ އެކަމަށް ފުރިހަމައަށް ތައްޔާރުވެ މެޗުގައި ރަނގަޅު ކުޅުމެއް ދެއްކުމަށް ކަމަށެވެ.\nއިންމަ އިތުރަށް ބުނީ މާޒިޔާގެ ކޯޗު އިސްތިއުފާދީފައިވުމާއެކު އެ ޓީމަށް ބޮޑެއްތި ބަދަލުތަކެއް އަންނާނެ ކަމަށް ގަބޫލުކުރާ ކަމަށެވެ. އަދި މީގެ ސަބަބުން ދެ ޓީމަށްވެސް ނެގޭނެ ފައިދާތަކެއް ހުންނާނެ ކަމަށާއި، އެކަމަކު މާޒިޔާގައި އޮތީ ވަރަށް ވަރުގަދަ ސްކޮޑެއްކަމުން މާޒިޔާ މެޗު އެއްވެސް ވަރަކަށް ފަސޭހަނުވާނެ ކަމަށްވެސް އިންމަ ވަނީ ބުނެފައެވެ.\nލީގުގައި ދަ ގްރާންޑޭއިން މާޒިޔާއާ ދެކޮޅަށް ނުކުންނައިރު، އެ ޓީމު އޮތީ ތާވަލުގެ ތިންވަނައިގައި ކުޅުނު ތިން މެޗުން ލިބުނު ފަސް ޕޮއިންޓާއެކުއެވެ.\nދިރާގު ދިވެހި ޕްރިމިއާ ލީގުގައި މާޒިޔާ އާއި ދަ ގްރާންޑޭ ބައްދަލުކުރާ މެޗު ފަށާނީ އާދީއްތަ ދުވަހުގެރޭ 21:00 ގައެވެ.


Palm Beach resort vihkaalan anekkaa iulaan kohfi\nޕާމް ބީޗް ރިސޯޓް ވިއްކާލަން އަނެއްކާ ވެސް އިއުލާންކޮށްފި\nޅ. މަދިރިގުރައިދޫގައި ހިންގަމުން އަންނަ ހަތަރު ތަރީގެ ޕާމް ބީޗް ރިސޯޓް. -- ފޮޓޯ: ބުކިންގްޑޮޓްކޮމް\nޅ. މަދިރިގުރައިދޫގައި ހިންގަމުން އަންނަ ހަތަރު ތަރީގެ ޕާމް ބީޗް ރިސޯޓް ނީލަމުގައި ވިއްކާލަން އަނެއްކާ ވެސް އިއުލާންކޮށްފި އެވެ.\nމީގެ ކުރިން ވެސް ދެ ފަހަރެއްގެ މަތިން ކުރި އިއުލާނާ ގުޅިގެން އެކަށީގެންވާ ހުށަހެޅުންތަކެއް ނުލިބިގެން އަނެއްކާ ވެސް އެ ރިސޯޓް ވިއްކާލުމަށް އިއުލާން ކޮށްފައި ވަނީ މިދިއަ ބުރާސްފަތި ދުވަހެވެ.\nޕާމް ބީޗު ރިސޯޓު ވިއްކާލުމަށް ނީލަން ފެށޭ އަގެއްގެ ގޮތުގައި ކަނޑައަޅާފައި އޮތީ 20 މިލިއަން ޑޮލަރު ނުވަތަ 308 މިލިއަން ރުފިޔާ އެވެ. ނީލަން ކުރިއަށް ދާނީ އިއުލާނުކުރި ތާރީހުން ފެށިގެން އަންނަ މަހުގެ ހަތަރު ވަނަ ދުވަހުގެ ނިޔަލަށެވެ.\nނީލަން ހުށައަޅާ ފަރާތުން ސެކިއުރިޓީ ޑިޕޮސިޓެއްގެ ގޮތުގައި 15،000 ޑޮލަރު ދައްކަން ޖެހޭނެ އެވެ. އަދި އަންނަ މަހުގެ ހަތަރު ވަނަ ދުވަހާ ހަމައަށް އެންމެ މަތީ އަގެއް ހުށަހަޅާ ފަރާތަކަށް އެ ރިސޯޓް ވިއްކާލާނެކަމަށް އެސްބީއައިއިން ބުންޏެވެ.\nއެސްބީއައިން ބުނީ ނީލަން ކާމިޔާބުކުރާ ފަރާތަކުން 15 ދުވަހުގެ ތެރޭގައި އެއް މިލިއަން ޑޮލަރު ބެންކަށް ދައްކަންޖެހޭނެ ކަމަށެވެ. ބާކީ ފައިސާ 60 ދުވަސް ތެރޭގައި ދައްކާ ހަލާސްކުރަންޖެހޭކަމަށްވެސް އެ ބޭންކުން ބުންޏެވެ.\nލޯނަށް ފައިސާ ނުދައްކައިގެން މީގެ ކުރިން ސިވިލް ކޯޓްގައި ކުރިއަށް ދިޔަ ޝަރީއަތުގެ މަޖިލީހަށް ހާޒިރުނުވެގެން ރައީސް މުހައްމަދު ނަޝީދުގެ ވެރިކަމުގައި ހޯމް މިނިސްޓްރީގެ ސްޓޭޓް މިނިސްޓަރަކަށް ހުންނެވި މުހައްމަދު ނައީމް (މޮނާޒާ ނައީމް) ހާޒިރުކުރަން ކޯޓުން ދެ ފަހަރެއްގެ މަތިން، 2018 ވަނަ އަހަރުގެ އެޕްރީލް މަހުގެ ތެރޭގައި ފުލުހުންގެ މައްޗަށް އަމުރު ވެސް ކުރި އެވެ.\nސްޓޭޓް ބޭންކް އޮފް އިންޑިއާ ރިސޯޓް\nއެސްބީއައިގެ ހިދުމަތްތައް ހުޅުމާލެއަށް


Kanda'alhaafaivaa muhdhathugai inthihaabu nubeyvijje nama 30 dhuvas kurin Majlis ah anganjehey gothah committee in faaskoffi | Jazeera\tކަނޑައަޅާފައިވާ މުއްދަތުގައި އިންތިހާބު ނުބޭއްވޭނަމަ، 30 ދުވަސްކުރިން މަޖިލީހަށް އަންގަންޖެހޭގޮތަށް ކޮމެޓީން ފާސްކޮށްފި - Jazeera\nކަނޑައަޅާފައިވާ މުއްދަތުގައި އިންތިހާބު ނުބޭއްވޭނަމަ، 30 ދުވަސްކުރިން މަޖިލީހަށް އަންގަންޖެހޭގޮތަށް ކޮމެޓީން ފާސްކޮށްފި\nއަބްދުﷲ ނަސީރު އިބްރާހިމް January 17, 2021 188 views0\nމިހާރު ކަނޑައަޅާފައިވާ މުއްދަތުގައި އިންތިހާބު ނުބޭއްވޭނެ ހާލަތެއް މެދުވެރިވެއްޖެނަމަ، 30 ދުވަސްކުރިން ރައްޔިތުންގެ މަޖިލީހަށް އަންގަންޖެހޭގޮތަށް، އިންތިހާބުގެ މުއްދަތުތައް ކުރު ނުކުރާގޮތަށް ލޯކަލް ކައުންސިލް އިންތިހާބުގެ ހާއްސަ ޤާނޫން އިސްލާހްކުރުމަށް މިނިވަން މުއައްސަސާތަކުގެ ކޮމެޓީން ފާސްކޮށްފި އެވެ.\nނިމުނު އަހަރު، ލޯކަލް ކައުންސިލް އިންތިހާބުގެ ހާއްސަ ޤާނޫނެއް ވުޖޫދުކޮށް އިންތިހާބު ފަސްކޮށްފައިވަނީ އެއް އަހަރު ދުވަހުގެ މުއްދަތަށެވެ. އެހެންކަމުން މެއި މަހުގެ9ވަނަ ދުވަހުގެ ކުރިން އިންތިހާބު ބާއްވަންޖެހެ އެވެ. އަދި އިންތިިހާބަށް އިލެކްޝަންސް ކޮމިޝަނުން އިއުލާންކުރަންޖެހޭނީ ސިއްހީ ކުއްލި ނުރައްކަލުގެ ހާލަތު އުވާލުމުންކަމަށް އެ ޤާނޫނުގައި ބުނެފައިވެއެވެ. ނަމަވެސް ސަރުކާރުން ސިއްހީ ކުއްލި ނުރައްކަލުގެ ހާލަތު އުވާނުލުމުގެ ސަބަބުން އިލެކްޝަންސް ކޮމިޝަނަށް އިންތިހާބު ބޭއްވުމަށް ލާޒިމްކުރި އެއް އަހަރުގެ ތެރޭގައި އިންތިހާބު ބޭއްވުމަށް ވަނީ ހުރަސްތައް ކުރިމަތިވެފަ އެވެ.\nސަރުކާރުގެ ފަރާތުން ހުށަހެޅި އިސްލާހުތައް ދިރާސާކުރުމަށް އާދިއްތަ ދުވަހު ކުރިއަށްގެންދިޔަ މިނިވަން މުއައްސަސާތަކުގެ ކޮމެޓީގައި އިލެކްޝަންސް ކޮމިޝަންގެ މެމްބަރުން ވަނީ ގިނަ ކަންބޮޑުވުންތަކެއް ފާހަގަކޮށްފަ އެވެ. މައިގަނޑު ކަންބޮޑުވުމަކަށް ފާހަގަކޮށްފައިވަނީ އިންތިހާބު ބާއްވަންޖެހޭ މުއްދަތު ޤާނޫނުގައި ކަނޑައަޅާފައިވުމެވެ. ބަދަލުގައި އިލެކްޝަންސް ކޮމިޝަނުން އެދުނީ އިންތިހާބު ބާއްވާ މުއްދަތު ކަނޑައެޅުމުގެ ބާރު އެ ކޮމިޝަނަށް ލިބޭގޮތަށް ޤާނޫނު އިސްލާހްކުރުމަށެވެ.\nއިލެކްޝަންސް ކޮމިޝަންގެ ރައީސް އަހުމަދު ޝަރީފް ކޮމެޓީގައި ވިދާޅުވީ އިންތިހާބު ބާއްވަން މަސައްކަތްކުރާ ތާރީހާއި، ބައިނަލްއަޤުވާމީ އިންތިހާނުތަކަކާއި ދިމާވަކަމަށެވެ. އަދި އޭގެއިތުރުން ރަމަޟާން މަހާއިވެސް ދިމާވަކަމަށެވެ. އެހެންކަމުން އެއީ މިހާރު ކަނޑައަޅާފައިވާ މުއްދަތުގައި އިންތިހާބު ބާއްވަން ބަލާއިރު އޮތް ހުރަސްތަކެއް ކަމަށެވެ.\nނަމަވެސް ކޮމެޓީން ފާސްކުރީ މިހާރުވެސް ޤާނޫނުގައިވާ މުއްދަތުގައި ބަދަލެއް ނުގެނައުމަށެވެ. އެއީ އެއް އަހަރުގެ މުއްދަތު އެވެ. އެ މުއްދަތު ހަމަވާނީ މެއި މަހުގެ9ވަނަ ދުވަހަށެވެ. ބަދަލުގައިި ކޮމެޓީން ގެނައި އިސްލާހުގައި ހިމެނީ އެ މުއްދަތުގައި އިންތިހާބު ނުބޭއްވޭނެ ހާލަތެއް މެދުވެރިވެއްޖެނަމަ، އެ ސަބަބާއެކު އޭގެ 30 ދުވަސްކުރިން ރައްޔިތުންގެ މަޖިލީހަށް އަންގަންޖެހޭނެކަމަށެވެ.\nކައުންސިލް އިންތިހާބުގެ ހާއްސަ ޤާނޫނަށް ސަރުކާރުގެ ފަރާތުން ހުށަހެޅި ހުށަހެޅި އިސްލާހުތަކުގެ ތެރޭގައި ވަނީ އިންތިހާބުގެ ކަންކަން ކުރިއަށްގެންދިއުމަށް ޤާނޫނުން ކަނޑައަޅާފައިވާ ބައެއް މުއްދަތުތައް ކުޑަކުރުމަށް ހުށަހަޅާފަ އެވެ. އެގޮތުން، މިހާރުގެ ޤާނޫނުގައި 45 ދުވަސް ކުރިން ވޯޓުދިނުމުގެ ހައްގު ލިބިގެންވާ މީހުންގެ ލިސްޓު އާންމުކުރަންޖެހޭ ނަމަވެސް، ސަރުކާރުގެ ފަރާތުން ހުށަހެޅީ އެ މުއްދަތު 30 ދުވަހަށް ކުޑަކުރުމަށެވެ. އަދި ވޯޓަރޒް ލިސްޓު އާންމުކުރުމުން ޝަކުވާ ހުޅުހެޅުމުގެ މުއްދަތުވެސް 10 ދުވަހުން5ދުވަހަށް ކުޑަކުރުމަށް ހުށަހެޅިއިރު ޝަކުވާއަކާ މެދު ގޮތެއް ނިންމަންޖެހޭ މުއްދަތު5ދުވަހުން3ދުވަހަށް ކުޑަކުރުމަށް ހުށަހަޅާފައިވެއެވެ.\nއޭގެއިތުރުން ހައިކޯޓަށް ދިއުމުގެ މުއްދަތު5ދުވަހުން3ދުވަހަށް ކުޑަކުރުމަށް ސަރުކާރުން ހުށެހެޅި އިސްލާހުގައިވާއިރު، އެ މައްސަލައާއި މެދު ގޮތެއް ނިންމުމުގެ މުއްދަތު 15 ދުވަހުން7ދުވަހަށް ކުޑަކުރުމަށް ހުށަހާޅާފައިވެއެވެ. އަދި ރަސްމީ ނަތީޖާ އިއުލާން ކުރާތާ ގިނަވެގެން 14 ދުވަސް ތެރޭ އިންތިހާބާ ގުޅޭ މައްސަލަތައް ހުށަހަޅަންޖެހޭނެކަމަށް އޮތް އޮތުން ވަނީ7ދުވަހަށް ކުޑަކުރުމަށް ހުށަހަޅާފަ އެވެ.\nއިންތިހާބުގެ މުއްދަތުތައް ކުރުކުރަން ސަރުކާރުން ހުށަހެޅިނަމަވެސް ބިލް ދިރާސާކުރި މިނިވަން މުއައްސަސާތަކުގެ ކޮމެޓީން ފާސްކުރި އެ ބައި އުނިކުރުމަށެވެ. އެގޮތަށް ކޮމެޓީން ނިންމީ، އިލެކްޝަންސް ކޮމިޝަންގެ މެމްބަރުންގެ ފާޅުކުރެއްވި ކަންބޮޑުވުންތަކަށް ރިއާޔަތްކުރެއްވުމަށްފަހު އެވެ.\nސަރުކާރުގެ ފަރާތުން ހުށަހެޅި އިސްލާހްގައި ކޮވިޑާ ގުޅިގެން ޑިރެކްޓަރ ޖެނެރަލް އޮފް ޕަބްލިކް ހެލްތު ކަނޑައަޅާ ގައިޑްލައިންތަކާ އެއްގޮތަށް އިންތިޚާބުގެ ކަންކަން ކުރިއަށް ގެންދިޔުމުގެ ބާރު އިލެކްޝަންސް ކޮމިޝަނަށް ދީފައިވެއެވެ. އަދި އިންތިހާބުގެ ކަންކަން ކުރިއަށްގެންދިއުމަށް އެޗްޕީއޭއިން7ދުވަހުގެ ތެރޭގައި ގައިޑްލައިނެއް ކަނޑައަޅަންޖެހެ އެވެ.\nއިލެކްޝަންސް ކޮމިޝަންގެ މެމްބަރުން ވަނީ ގައިޑްލައިން ކަނޑައެޅުމުގެ ބާރު އެޗްޕީއޭއަށް ލިބިދެވޭގޮތަށް ޤާނޫނުގައި އޮތުމުން، އެއީ އިލެކްޝަންސްއަށް މުތުލަޤަށް ލިބިފައިވާ ބާރެއް ހަނިކުރުންކަމަށް ވިދާޅުވެ ކަންބޮޑުވުން ފާޅުކޮށްފަ އެވެ. އަދި އެ ބާރު އެޗްޕީއޭއަސް ލިބިގެންނުވާނެކަމަށް އިލެކްޝަންސްގެ މެމްބަރުން ކޮމެޓީގައި ވިދާޅުވެފައިވެއެވެ.\nކޮމެޓީ ރިޕޯޓް މަޖިލީހަށް ހުށަހެޅުމާއެކު ދެން އޮންނާނީ އެ ރިޕޯޓަށް މެމްބަރުން ބަހުސް ކުރެއްވުމެވެ. ބިލު ފާސްކުރުމާއި މެދު ނެގޭ ވޯޓު އޮންނާނީ އެއަށްފަހުއެވެ.\nމިނިވަން މުއައްސަސާތަކުގެ ކޮމެޓީ


އައިޖީއެމްއެޗާއި ޖެންޑަރ މިނިސްޓްރީގެ ކޯލް ސެންޓަރަށް ބޭނުންވާ ތަކެތި ޔޫއެންޑީޕީން ހަދިޔާކޮށްފި އައިޖީއެމްއެޗާއި ޖެންޑަރ މިނިސްޓްރީގެ ކޯލް ސެންޓަރަށް ބޭނުންވާ ތަކެތި ޔޫއެންޑީޕީން ހަދިޔާކޮށްފި\nއައިޖީއެމްއެޗާއި ޖެންޑަރ މިނިސްޓްރީގެ ކޯލް ސެންޓަރަށް ބޭނުންވާ ތަކެތި ޔޫއެންޑީޕީން ހަދިޔާކޮށްފި\nޖޫއެންޑީޕީން އައިޖީއެމްއެޗައި ޖެންޑަރ މިނިސްޓްރީއަށް ތަކެތި ހަދިޔާކުރުން. - ފޮޓޯ:ޔޫއެންޑީޕީ\nއައިޖީއެމްއެޗާއި ޖެންޑަރ މިނިސްޓްރީގެ ކޯލްސެންޓަރުގެ ޚިދުމަތް ފުޅާކުރުމަށް ބޭނުންވާ ބައެއް ސާމާނު ޔޫއެންޑީޕީން ހަދިޔާކޮށްފިއެވެ. މިތަކެތި ހަވާލުކޮށްދެއްވީ ޔޫއެންޑީޕީގެ ރެސިޑެންޓް ރެޕްރެޒެންޓެޓިވް އަކިކޯ ފުޖީއެވެ.\nޔޫއެންޑީޕީގެ ފަރާތުން މި އެހީ ދީފައިވަނީ ކޯވިޑް-19ގެ މި ޙާލަތުގައިވެސް، އިޖްތިމާޢީގޮތުން ފޯރުކޮށްދޭންޖެހޭ ޚިދުމަތްތައް މެދުނުކެޑި ދެވޭނެ މަގު ފަހިކުރުމަށެވެ.\nޔޫއެންޑީޕީން ވިދަޅުވެފައިވަނީ ކޯވިޑް-19ގެ މިޙާލަތަކީ ބައްދަލުކޮށް މައްސަލަ ހުށައެޅުމާއި، އެހީ ހޯދުން އެންމެ އެކަށީގެންވާ ވަގުތަކަށް ނުވާތީ، މިފަދަ ބައްދަލުވުންތައް ވީހާވެސް މަދުވާނެހެން މަސައްކަތްތައް ރާވަންޖެހިފައިވާކަމަށެވެ. އަދި މި ހަދިޔާކުރި ތަކެތީގެ ސަބަބުން ހާޒިރުވެގެން ބައްދަލުވުންތައް ބޭއްވުމުގެ ބަދަލުގައި، ވަރޗުއަލްކޮށް ބައްދަލުވުންތައް ކުރިއަށްގެންގޮސް، އެހީ ބޭނުންވާ މީހުންނަށް އެހީ ފޯރުކޮށްދިނުމުގައި ލުއިތައް ލިބޭނެކަމަށް އެފަރާތުން ދެކެއެވެ.\nއަދި މިފަދަ މަސައްކަތެއްގެ ސަބަބުން މާލޭގެ އިތުރަށް ރާއްޖޭގެ ހުރިހާ ސަރަޙައްދަކަށްވެސް ޚިދުމަތް ދިނުމުގެ މަގު ވަރަށް ބޮޑަށް ފަހިވެގެންދާނެކަމަށް އެޖަމިއްޔާއިން ފާހަގަކުރެއެވެ.\nމި ހަދިޔާކުރި ތަކެތީގެ ސަބަބުން ކޯވިޑް-19ގެ މި ޙާލަތުގައި އައިޖީއެމްއެޗްގެ ސެންޓަރ ފޯރ މެންޓަލް ހެލްތުން ޚިދުމަތްތައް ދިނުމުގައި ދިމާވި ދަތިތަކަށްވެސް ޙަލެއް ލިބިގެންދާނެކަމަށް އެހޮސްޕިޓަލުން ވަނީ ވިދާޅުވެފައެވެ. އަދި އުމުރުންދުވަސްވީ މީހުންނާއި ޚާއްސަ އެހީއަށް ބޭނުންވާ މީހުންނަށްވެސް ބޮޑެތި ލުއިތައް ލިބޭނެކަމަށް އެހޮސްޕިޓަލުން ވިދާޅުވެއެވެ.\nއިތުރު ލިޔުންތައް ޓެކްނޮލޮޖީ